title: ডেমি লোভাটো

text:
লোভাটো গ্লি-এর ৫ম আসরে কমপক্ষে ৬টি উপস্থিত হওয়ার পরিকল্পনা করেছিলেন। যাহোক তিনি উক্ত সিজনে মাত্র ৪টি পর্বে উপস্থিত হতে পেরেছিলেন। তিনি "দানি" চরিত্রে অভিনয় করেছেন, যেখানে তিনি একজন সংগ্রামী নিউ ইয়র্ক-ভিত্তিক শিল্পীর যিনি রাশেল বেরি (লি মিশেল) ও সান্টানা লোপেজের (নায়া রিভেরা) বন্ধু এবং তিনি নতুন সহকর্মী এডাম ল্যামবার্টের চরিত্রের সাথে মিথস্ক্রিয়া ঘটান। লোভাটো এই আসরের দ্বিতীয় পর্বে অভিষেক করেন, যেটি অক্টোবরের ৩ তারিখে প্রচার হয়েছিল। ১৯ নভেম্বরে, তিনি "স্টেয়িং স্ট্রং: ৩৬৫ ডেস এ ইয়ার" নামে একটি বই প্রকাশ করেন, যেটি "দ্য নিউ ইয়র্ক টাইমস"-এ সবচেয়ে বেশী বিক্রিত হওয়া বইয়ের তালিকায় শীর্ষস্থান দখল করে। অতঃপর লোভাটো একটি স্মৃতিকথা লিখতে রাজি হন, যেটি প্রকাশের প্রতীক্ষায় রয়েছে।
২০১৩ সালে ২৯ সেপ্টেম্বর, তিনি তার আগামী নিয়ন লাইটস ট্যু ঘোষণা করেন (যেখানে তিনি একবার কানাডায় ভ্রমণ করবেন), যেটি ২০১৪ সালের ৯ ফেব্রুয়ারি শুরু হয় এবং ১৭ মে শেষ হয়। একই বছরের ২১ অক্টোবর, তিনি ডিজনির চলচ্চিত্র ফ্রোজেনের জন্য লেট ইট গো প্রকাশ করেন, যেটি ২৭ নভেম্বর থিয়েটারে প্রকাশ করা হয় এবং এই গানটিকে এই চলচ্চিত্রের সাউন্ডট্রেকের একটি গান হিসেবে প্রচারণা করা হয়। এই গানটি মার্কিন বিলবোর্ড হট ১০০-এর সর্বোচ্চ ৩৮ নম্বর স্থান দখল করে এবং প্রায় ২০ সপ্তাহ উক্ত চার্টে অতিবাহিত করে। ২০১৩ সালের ১৮ ডিসেম্বরে, লোভাটো নিশ্চিত করেন যে তিনি আর দ্য এক্স ফ্যাক্টরে উপস্থিত হবেন না। ২০১৪ সালে ১৮ মে, দ্য ভ্যাম্পসের অভিষেক অ্যালবাম, মিট দ্য ভ্যাম্পসের চতুর্থ গান সামবডি টু ইউতে লোভাটো গান পরিবেশন করেছেন। একই বছরের ২৯ মে, তিনি তার চতুর্থ কনসার্ট ট্যুর (এবং প্রথম বিশ্ব ট্যুর, যেটি ২৫টি শহরে সংগঠিত হয়), ডেমি ওয়ার্ল্ড ট্যুর, এবং এটি তার উত্তর আমেরিকায় প্রথম ট্যুর। ২০১৪ সালের নভেম্বর মাসে, লোভাটো এনরিক ইগলেসিয়াসের সাথে সেক্স এন্ড লাভ ট্যুর সংবলিত এক অনুষ্ঠান শুরু করেন। একই সাথে তিনি তার অনেকদিনের বন্ধু নিক জোনাসের সাথে নিক জোনাস অ্যালবামের "আভালাঞ্চে" গানে কাজ করেছেন, এই গানটি ২০১৪ সালের নভেম্বর মাসে প্রকাশিত হয়। লোভাটো অলি মার্সের চতুর্থ স্টুডিও অ্যালবাম, নেভার বিন বেটারের দ্বিতীয় গান আপে উপস্থিত হয়েছেন।


title: গ্লি (টিভি ধারাবাহিক)

text: গ্লি হল মার্কিন যুক্তরাষ্ট্রের ফক্স চ্যানেলে প্রচারিত সঙ্গীতভিত্তিক কমেডি-ড্রামা টেলিভিশন সিরিজ। সিরিজটি মার্কিন উচ্চ বিদ্যালয় উইলিয়াম ম্যাকেনলি হাই স্কুল- এর মিউজিক ক্লাব নিউ ডাইরেকশনের সদস্যদের কেন্দ্র করে নির্মিত। এতে চিত্রিত হয়েছে ক্লাবের নানা সঙ্গীত প্রতিযোগিতায় অংশগ্রহনের ও এর সদস্যদের ভালবাসা, যৌনতা ও সামাজিক সমস্যার নানা চিত্র। প্রাথমিকভাবে এর চরিত্রের মধ্যে ছিলেন ক্লাবের পরিচালক ও স্কুলের স্প্যানিশ শিক্ষক উইল শুস্টার (ম্যাথু মরিসন), চিয়ারলিডিং কোচ স্যু সিলভেস্টার (জেন লিঞ্চ), স্কুলের উপদেষ্টা কাউন্সিলর এমা ফিলসবেরি (জেমা মেইস), উইলের স্ত্রী টেরি শুস্টার (জেসালিন গিলসিগ) ও আট সদস্য, যাদের চরিত্রে অভিনয় করেছেন ডায়ানা অ্যাগরন, ক্রিস কোলফার, কেভিন ম্যাকহেল, লী মিচেল, কোরি মন্টিথ, অ্যাম্বার রাইলি, মার্ক সলিং এবং জেনা উশকোভিটজ। সিরিজের দ্বিতীয় মৌসুমে প্রথম মৌসুমের অতিথি শিল্পী মাইক ও'ম্যালি, হেদার মরিস এবং নায়া রিভেরা নিয়মিত শিল্পী হিসেবে যুক্ত হয়েছেন। তৃতীয় মৌসুমে নিয়মিত শিল্পী হিসেবে যুক্ত হয়েছেন হ্যারি শাম জুনিয়র এবং ড্যারেন ক্রিস। এই মৌসুমেই গিলসিগ এবং ও'ম্যালি বাদ পড়েন প্রধান কুশীলব হতে, তবে তারা পরবর্তীতে অতিথি শিল্পী হিসেবে অভিনয় করেছেন। চতুর্থ মৌসুমে কর্ড ওভারস্ট্রীট নিয়মিত হন ও এ তালিকা থেকে বাদ পড়েন মেইস এবং অ্যাগরন। তবে তারাও অতিথি শিল্পী হয়ে এসেছেন সিরিজে।


title: মরগান লিলি

text: মরগান লিলি (জন্ম এপ্রিল ১১, ২০০০; পূর্ণনাম মরগান লিলি জেইন গ্রস) একজন বিখ্যাত আমেরিকান অভিনেত্রী এবং ফ্যাশন মডেল। তিনি মাত্র ৪ বছর বয়সে আন্তর্জাতিকভাবে মডেলিং শুরু করেন। এরই মধ্যে তিনি ২১টিরও বেশি বিজ্ঞাপন এবং হেনরি পোল ইজ হেয়ার চলচ্চিত্রে মিলি স্টুপেক চরিত্রে অভিনয় করার আগেও আরও অনেক ফটোশুট করেছিলেন। এছাড়াও তিনি হি ইজ জাস্ট নট দ্যাট ইনটু ইউ চলচ্চিত্রে ম্যাথু গ্রে গাব্লারের বোনের চরিত্রে পার্শ্ব অভিনেত্রী হিসেবে অভিনয় করেন। তার সবচেয়ে উল্লেখযোগ্য চরিত্র হচ্ছে রহস্যজনক চলচ্চিত্র ২০১২ নামক চলচ্চিত্রে লিলি কার্টিস চরিত্রটি। তিনি ফ্লিপড নামক একটি বইয়ের উপর ভিত্তি করে একই নামে নির্মিত চলচ্চিত্রে জুলিয়ানা বেকারের বাল্যচরিত্রে অভিনয় করেন। এছাড়াও তিনি এক্স-ম্যানঃ ফার্স্ট ক্লাস এবং এক্স-ম্যানঃ ডেইজ অভ ফিউচার পাস্ট চলচ্চিত্রে মিস্টিক চরিত্রে শিশু অভিনেত্রী হিসেবে অভিনয় করেন।  বর্তমানে মরগান হলমার্ক চ্যানেলের লাভস এভারলাস্টিং কারিজ নামক চলচ্চিত্রে মিশি নামের চলচ্চিত্রে অভিনয় করছেন। তার সর্বশেষ চলচ্চিত্র হচ্ছে কুটিস, যেখানে তিনি এলিজা উড এবং রাইন ওয়িলসনের সঙ্গে অভিনয় করেছেন।


title: ক্রিস্টোফার লী

text: তার অন্যান্য অভিনয় চরিত্রের মধ্যে জ্যাম্স বন্ড ফিল্মের দ্যা ম্যান উইথ দ্যা গোল্ডেন গান-এ ফ্রান্সিসকো স্ক্রাম্যাঙ্গা (১৯৭৪), দ্যা লর্ড অব দ্যা কিংস ফিল্ম সিরিজের সারুম্যান (২০০১-২০০৩) এবং দ্যা হবিট ফিল্ম সিরিজ (২০১২ ও ২০১৪) এবং ষ্টার ওয়ার্সের প্রাচীন সিরিজ (২০০২ ও ২০০৫) এ অভিনীত কাউন্ট ডুকু।


title: মার্ভেল সিনেম্যাটিক ইউনিভার্সের টেলিভিশন সিরিজের তালিকা

text: ক্লার্ক গ্রেগ এবং হেইলি অ্যাটওয়েল যথাক্রমে "এজেন্টস অফ শিল্ড" সিরিজে "ফিল কোলসন" এবং "এজেন্ট কার্টার" সিরিজে পেগি কার্টার চরিত্রে অভিনয় করেন। "ডেয়ারডেভিল" সিরিজের প্রধান চরিত্র ম্যাট মার্ডক/ডেয়ারডেভিল হিসেবে অভিনয় করেন চার্লি কক্স, অন্যদিকে "জেসিকা জোনস" সিরিজের প্রধান চরিত্র জেসিকা জোনস হিসেবে অভিনয় করেন ক্রিস্টেন রিটার। এই সিরিজে লুক কেজ চরিত্রে দেখা গেছে মাইক কোল্টারকে যিনি তাঁর নিজস্ব সিরিজ "লুক কেজ"-এ অভিনয় করেন। আর "আয়রন ফিস্ট" সিরিজে অভিনয় করেন ফিন জোনস যিনি "দ্য ডিফেন্ডার" মিনি সিরিজের জন্য কক্স, রিটার এবং কোল্টারের সাথে যোগ দেন। এছাড়াও সিরিজগুলোতে এমসিইউ চলচ্চিত্র এবং ওয়ান শটের বিভিন্ন অভিনেতা তাদের চরিত্রের পুনরাবৃত্তি করেন।


title: লেসলি ব্রাউন

text: ১৯৭৭ সালে তার পরিবারের উপর ভিত্তি করে তার ধর্মমাতা নোরা কাই ও তার স্বামী হার্বার্ট রস "দ্য টার্নিং পয়েন্ট" চলচ্চিত্র নির্মাণ করেন। মূলত অভিনেত্রী গেলসি কার্কল্যান্ডের লেসলি চরিত্রে অভিনয়ের কথা থাকলেও পরে কার্কল্যান্ডকে বাদ দিয়ে লেসলিকেই তার নিজের চরিত্রে অভিনয়ের জন্য নির্বাচন করা হয়। লেসলি তখনকার শীর্ষ বেলে তারকা মিখাইল বারিশনিকভের বিপরীতে অভিনয় করেন এবং শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কারের মনোনয়ন লাভ করেন। ব্রাউন পরবর্তীতে নৃত্য বিষয়ক চলচ্চিত্র "নিজিন্‌স্কি" (১৯৮০) ও "ড্যান্সারস" (১৯৮৭)-এ অভিনয় করেন। উভয় চলচ্চিত্র পরিচালনা করেন হার্বার্ট রস। আমেরিকান বেলে থিয়েটার থেকে অবসর নেওয়ার পর তিনি তিন বছর অভিনয় বিষয়ে পাঠ গ্রহণ করেন। "দ্য রেড সুজ" মঞ্চনাটক দিয়ে তার ব্রডওয়ে মঞ্চে অভিষেক হয়।


title: গোলিয়োঁ কী রাসলীলা রাম-লীলা

text: রামের চরিত্রটি অভিনয় করার জন্য রণবীর সিং চুক্তিবদ্ধ হন। এরপর লীলার চরিত্রটির জন্য ভংসালী বেছে নেন করিনা কপুরকে বেছে। কিন্তু ধর্ম প্রোডাকসনসের রোম্যান্টিক কমেডি "গোরি তেরে প্যার মেঁ" ছবিতে অভিনয় করার জন্য করিনা "গোলিয়োঁ কী রাসলীলা রাম-লীলা" ছবির কাজ ছেড়ে দেন। পরে ভংসালী লীলার চরিত্রটির জন্য প্রিয়াঙ্কা চোপড়াকে প্রস্তাব দিয়েছিলেন। কিন্তু তা বাস্তবায়িত হয়নি। যদিও ২০১২ সালের অগস্ট মাসে রণবীর সিং জানিয়ে দেন যে, শেষ পর্যন্ত দীপিকা পাড়ুকোন লীলা চরিত্রটিতে অভিনয় করার জন্য চুক্তিবদ্ধ হয়েছেন। রণবীর একটি গুজরাতী যুবকের চরিত্রে অভিনয় করেন। সেই জন্য তাঁকে কিছু গুজরাতী গালিগালাজ শিখতে হয়। সেই সঙ্গে চরিত্রটির জন্য তাঁকে মাংসপেশিও গঠন করতে হয়। ছবিটির ফার্স্ট লুকে দীপিকাকে ৫০ মিটার 'ঘেরা'-বিশিষ্ট ৩০ কিলোগ্রাম ওজনের একটি ঘাগরা পরিহিত অবস্থায় দেখা গিয়েছিল।


title: ওয়েন্টওয়ার্থ মিলার

text: ২০০৫ সালে মিলার জনপ্রিয় টিভি ধারাবাহিক প্রিজন ব্রেকের প্রধান চরিত্র মাইকেল স্কোফিল্ড হিসেবে অভিনয়ের জন্য নির্বাচিত হন। একেবারে শেশের দিকে অডিশন করতে গিয়ে তিনি নির্মাতা পল শিউরিংয়ের চোখে পড়ে যান। নির্মাণকাজ শুরু হওয়ার এক সপ্তাহ আগে তাকে নির্বাচিত করা হয়। মূলত এই চরিত্রের জন্যই তিনি খ্যাতি অর্জন করেছেন। তার চরিত্র ছিল মিথ্যা মামলার দায়ে মৃত্যুদণ্ডে দণ্ডিত লিংকন বারোজের ভাই। ভাইকে উদ্ধারের জন্য স্কোফিল্ড ব্যাংক ডাকাতি করে স্বেচ্ছায় ধরা দিয়ে জেলে যায়। যাবার আগে স্টাকচারাল প্রকৌশলী স্কোফিল্ড জেলের (ফক্স রিভার পেনিটেনশিয়ারি) পুরো অভ্যন্তরীন মানচিত্র শরীরে বিভিন্ন উল্কির মাধ্যমে এঁকে নিয়ে যায়। তারপরই শুরু হয় কাহিনী। প্রথম মৌসুমের শেষ পর্বে তারা জেল থেকে পালাতে সক্ষম হয়, আর দ্বিতীয় মৌসুম কেটে যায় নিরাপদ স্থানে আশ্রয়ের খোঁজে। কিন্তু নিরাপদ হতে পারেনি কেউই। আবার পানামায় সোনা নামক একটি কারাগারে আটক করে রাখা হয়েছে স্কোফিল্ডকে। মিলার এখনও প্রিজন ব্রেকের এই চরিত্রে অভিনয় করছেন।


title: পেগি লি

text: লি ডিজনির "ল্যাডি অ্যান্ড দ্য ট্রাম্প" (১৯৫৫) চলচ্চিত্রে কয়েকটি চরিত্রের জন্য কণ্ঠ দেন ও গান গেয়েছেন। তিনি এই চলচ্চিত্রের প্রথম অংশে মনুষ্য চরিত্র "ডার্লিং", কুকুর "পেগ", এবং দুই সিয়ামিজ বিড়াল "সি ও অ্যাম" চরিত্রের জন্য কণ্ঠ দেন। ১৯৫৭ সালে তাকে এবিসি টেলিভিশনে প্রচারিত বিচিত্রানুষ্ঠান "দ্য গাই মিচেল শো"-এ অতিথি হিসেবে দেখা যায়।


title: রং দে বাসন্তী

text: একটি তরুণ, সংগ্রামরত ব্রিটিশ চলচ্চিত্র নির্মাতা সু ম্যাককিনলে (এলিস প্যাথেন) তার পিতামহ ডায়েরি জুড়ে আসে, শ্রীযুক্ত ম্যাকিনলি (স্টিভেন ম্যাকিন্টশ), যিনি ভারতীয় স্বাধীনতা আন্দোলনের সময় ইম্পেরিয়াল পুলিশে একটি জেলখানা হিসেবে কাজ করেছিলেন। ডায়রির মাধ্যমে তিনি পাঁচটি স্বাধীন মুক্তিযোদ্ধাদের গল্প সম্পর্কে শিখেন, যারা আন্দোলনে সক্রিয় ছিলেন: চন্দ্রশেখর আজাদ, ভগত সিং, শিবরাম রাজগুরু, আশফাকুল্লা খান এবং রাম প্রসাদ বিসমিল। ম্যাকিনলি তাঁর ডায়েরিতে বলেছিলেন যে, তিনি তাঁর জীবনে দুই ধরণের মানুষকে সাক্ষাত করেছেন, যারা মৃত্যুবরণ করেননি এবং যারা মারা গিয়েছিলেন তাদের অনেকের মর্মবেদনার সাথে মৃত্যুবরণ করেছেন। ম্যাককিনলে প্রকাশ করে যে, সে তখন তৃতীয় ধরনের সাথে মিলিত হয়েছিল - যারা তাদের মুখের উপর হাসি দিয়ে মারা যায়।


title: চন্দ্র কুমার প্যাটেল

text: চন্দ্র কুমার প্যাটেল একজন ভারতীয় মার্কিন বিজ্ঞানী। তিনি ১৯৩৮ সালের ২ জুলাই জন্মগ্রহণ করেন। তিনি কার্বন ডাই অক্সাইড লেজার এর আবিষ্কারক। এটি বর্তমানে ঝালাই এবং শল্যচিকিৎসায় ব্যাপকভাবে ব্যবহৃত হচ্ছে। তিনি পুনা বিশ্ববিদ্যালয়ের কলেজ অব ইঞ্জিনিয়ারিং থেকে ব্যাচেলর অব ইঞ্জিনিয়ারিং এবং স্ট্যানফোর্ড বিশ্ববিদ্যালয় এর তড়িৎ প্রকৌশল বিভাগ থেকে মাস্টার্স এবং পিএইচডি করেন যথাক্রমে ১৯৫৯ এবং ১৯৬১ সালে। তিনি ১৯৬১ সালে বেল ল্যাবরেটরীজ এ যোগ দেন এবং পরবর্তীতে নিউ জার্সিতে অবস্থিত এটিঅ্যান্ডটি বেল ল্যাবরেটরীজের রিসার্চ, ম্যাটেরিয়ালস সায়েন্স, ইঞ্জিনিয়ারিং অ্যান্ড অ্যাকাডেমিক অ্যাফেয়ার্স ডিভিশনের নির্বাহী পরিচালক হন। ১৯৯৩ থেকে ১৯৯৯ সাল পর্যন্ত ইউনিভার্সিটি অব ক্যালিফোর্নিয়া অ্যাট লস অ্যাঞ্জেলস এর ভাইস চ্যান্সেলর ফর রিসার্চ এর দায়িত্ব পালন করেন। এখানে তিনি একই সাথে পদার্থবিজ্ঞানের অধ্যাপক এবং তড়িৎ প্রকৌশলের অ্যাডজাঙ্কট অধ্যাপক হিসেবেও দায়িত্ব পালন করেন। তিনি ১৯৯৫ সালে আমেরিকান ফিজিক্যাল সোসাইটির প্রেসিডেন্টের দায়িত্ব পালন করেন। তিনি ১৯৯৬ সালে মার্কিন যুক্তরাষ্ট্রের ন্যাশনাল মেডেল অব সায়েন্স লাভ করেন। তিনি ৩৬টি মার্কিন প্যাটেন্টের অধিকারী। তিনি ন্যাশনাল অ্যাকাডেমি অব ইঞ্জিনিয়ারিং, ন্যাশনাল অ্যাকাডেমী অব সায়েন্স, আমেরিকান অ্যাকাডেমি অব আর্টস অ্যান্ড সায়েন্স, আমেরিকান ফিজিক্যাল সোসাইটি, ইনস্টিটিউট অফ ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্স এবং অপটিক্যাল সোসাইটি অব আমেরিকা এর সদস্য।


title: দিলীপ কুমার

text: ভারত সরকার ১৯৯১ সালে তাকে পদ্মভূষণ পুরস্কারে পদক দিয়ে সম্মানিত করেন এবং ১৯৯৪ সালে ভারতীয় চলচ্চিত্রের প্রতি তার অবদানসমূহের জন্য দাদাসাহেব ফালকে পুরস্কার পদকে ভূষিত করেন এবং রাজ্যসভায় তাকে একটি নির্দিষ্ট সময়ের জন্য ভারতীয় পার্লামেন্টের উচ্চকক্ষের সদস্য মনোনীত করা হয়। তিনি ১৯৫৪ সালে ফিল্মফেয়ার শ্রেষ্ঠ অভিনেতার পুরস্কার প্রথম পদক গ্রহণ করা ব্যক্তি এবং এখনও পর্যন্ত সবচেয়ে বেশিবার ফিল্মফেয়ার পুরস্কার পাওয়ার ইতিহাস তার ঝুলিতে যিনি এখনও পর্যন্ত মোট আটটি বিভাগে পুরষ্কার জিতেছেন। সমালোচকরা হিন্দি চলচ্চিত্রের ইতিহাসে সর্বকালের সর্বশ্রেষ্ঠ অভিনেতা হিসেবে তাকে প্রশংসিত করেন। একটি ব্লগ পোস্টে অমিতাভ বচ্চন সর্বকালের সর্বশ্রেষ্ঠ অভিনেতা হিসেবে দিলীপ কুমারকে বেছে নিয়ে বিবৃতি প্রদান করেন।


title: মেরিল স্ট্রিপ

text: মেরিল স্ট্রিপ এ পর্যন্ত ২১ বার "একাডেমী পুরস্কারের" জন্য মনোনীত হয়েছেন; তন্মধ্যে বিজয়ী হয়েছেন ৩ বার। "গোল্ডেন গ্লোব পুরস্কারে" মনোনীত হয়েছে ৩২ বার; বিজয়ী হয়েছেন ৮ বার। উভয়ক্ষেত্রেই তিনি যে-কোন অভিনেত্রীর চেয়ে সবচেয়ে বেশী মনোনয়ন কিংবা পুরস্কার প্রাপ্তির দিক দিয়ে এগিয়ে আছেন। এছাড়াও, দুইবার এমি পুরস্কার, দুইবার স্ক্রিন অ্যাক্টরস গিল্ড পুরস্কার, একবার কান চলচ্চিত্র উৎসব পুরস্কার, পাঁচবার নিউইয়র্ক ফিল্ম ক্রিটিকস সার্কেল পুরস্কার, পাঁচবার গ্র্যামি পুরস্কারের জন্য মনোনয়ন, দুইবার বাফটা পুরস্কার, একবার অস্ট্রেলিয়ান ফিল্ম ইনস্টিটিউট পুরস্কার এবং একবার টনি পুরস্কারের জন্য মনোনীত হয়েছিলেন। ২০০৪ সালে "এএফআই আজীবন সম্মাননা পুরস্কারেও" ভূষিত হয়েছেন তিনি।


title: ক্রিস্টোফার প্লামার

text: প্লামার তাঁর অভিনয় জীবনে একাধিক পুরস্কার অর্জন করেছেন, তন্মধ্যে রয়েছে একটি একাডেমি পুরস্কার, দুটি এমি পুরস্কার, একটি গোল্ডেন গ্লোব পুরস্কার, একটি জিনি পুরস্কার, একটি টনি পুরস্কার, একটি বাফটা পুরস্কার এবং একটি স্ক্রিন অ্যাক্টরস গিল্ড পুরস্কার। তিনি অভিনয়ের ত্রি-মুকুট (একাডেমি, এমি ও টনি পুরস্কার) বিজয়ী অভিনয়শিল্পীদের একজন। তিনি ৮২ বছর বয়সে "বিগিনার্স" (২০১০) চলচ্চিত্রের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কার অর্জন করেন এবং ৮৮ বছর বয়সে "অল দ্য মানি ইন দ্য ওয়ার্ল্ড" চলচ্চিত্রের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। ফলে তিনিই শ্রেষ্ঠ পার্শ্ব অভিনেতা বিভাগে বয়োজ্যেষ্ঠ একাডেমি পুরস্কার বিজেতা ও মনোনীত ব্যক্তি।


title: এশিয়ান পেইন্টস শারদ সম্মান

text:
এশিয়ান পেইন্টস শারদ সম্মানে মোট ছয়টি পুরস্কার দিয়ে পূজামণ্ডপগুলিকে সম্মানিত করা হয়। ১৯৮৫ সালে এই পুরস্কার চালু করার সময় মোট তিনটি পূজাকে শ্রেষ্ঠ পূজামণ্ডপ বিভাগে সম্মানিত করা হত। ১৯৯৪ সাল থেকে অখ্যাত অথচ উৎকৃষ্ট শিল্পরুচিসম্পন্ন মণ্ডপগুলিকে সম্মানিত করার জন্য "বছরের বিস্ময়" নামে একটি বিভাগ চালু হয়। পরবর্তী ছয় বছর এই চারটি বিভাগেই পূজামণ্ডপগুলিকে সম্মানিত করা হতে থাকে। ২০০০ সাল থেকে বিশেষ মণ্ডপসজ্জা পরিকল্পনার জন্য "নব্য নকশি" এবং শ্রেষ্ঠ প্রতিমার জন্য "শ্রেষ্ঠ প্রতিমাশিল্পী" নামে দুটি বিভাগ চালু হয়। সম্মান প্রদানের কয়েকটি শর্তের মধ্যে উল্লেখযোগ্য হল নির্দিষ্ট থিমের ভিত্তিতে মণ্ডপের সামগ্রিক সৌন্দর্য ও বিশালতা, দুর্গা প্রতিমার সৌন্দর্য, মণ্ডপের অভ্যন্তরীণ সৌন্দর্য ইত্যাদি।
প্রদানের বছর (১৯৮৫ – বর্তমান)
১৯৮৫ সালে পুরস্কার প্রবর্তনের সময় থেকে এই বিভাগে পুরস্কার দেওয়া হচ্ছে। তিনটি পূজামণ্ডপকে মণ্ডপসজ্জা, প্রতিমা, পরিবেশরক্ষা, আলোকসজ্জা ইত্যাদিতে শ্রেষ্ঠত্ব প্রদর্শনের জন্য এই পুরস্কার দেওয়া হয়। তিনটি পুরস্কারের কোনো নির্দিষ্ট ক্রম (যথা, প্রথম, দ্বিতীয় বা তৃতীয়) নেই। তিনটি পুরস্কারকেই "শ্রেষ্ঠ পুজো" নামে অভিহিত করা হয়। অতীতে বিখ্যাত পূজামণ্ডপগুলি এই পুরস্কার লাভ করলেও, বর্তমানে অনেক অখ্যাত পূজামণ্ডপও নিজ শ্রেষ্ঠত্ব দেখিয়ে এই পুরস্কার লাভে সক্ষম হয়েছে। বর্তমানে কলকাতার অনেক পূজাতেই থিম-ভিত্তিক মণ্ডপ ও প্রতিমাসজ্জা দেখা যায়। ২০০১ সালে "বোসপুকুর শীতলামন্দির সার্বজনীন" ভাঁড় দিয়ে পূজামণ্ডপ তৈরি করে শ্রেষ্ঠ পুজোর সম্মান লাভ করে। অনেক পূজামণ্ডপই একাধিকবার এই সম্মান পেয়েছে। "আদি বালিগঞ্জ সার্বজনীন" পাঁচ বার শ্রেষ্ঠ পুজোর সম্মান পেয়েছে। এই বিভাগে পুরস্কার পাওয়া কোনো পূজামণ্ডপই পরে "বছরের বিস্ময়" বিভাগের জন্য মনোনীত হতে পারে না, তবে "নব্য নকশি" বা "শ্রেষ্ঠ প্রতিমাশিল্পী" বিভাগে পুরস্কার পেতে পারে।


title: কুমার বিশ্বজিৎ

text: কুমার বিশ্বজিৎ ২০০৯ এবং ২০১১ - এই দুইবার জাতীয় চলচ্চিত্র পুরস্কারে সেরা নেপথ্য পুরুষ শিল্পী পুরস্কারে ভূষিত হয়েছেন।। এছাড়াও তিনি বঙ্গবন্ধু স্মৃতি পুরস্কার, জিয়া স্মৃতি পুরস্কার, যায় যায় দিন, চ্যানেল আই চলচিত্র পুরষ্কার, চ্যানেল আই পারফরম্যান্স পুরষ্কার, বিনোদন বিচিত্রাসহ বিভিন্ন পুরষ্কারে ভূষিত হয়েছেন।।


title: কণিকা বন্দ্যোপাধ্যায়

text: কণিকা বন্দ্যোপাধ্যায় জীবনে পেয়েছেন বহু সম্মাননা ও পুরস্কার। ১৯৭৩ সালে জাহ্নবী যমুনা বিগলিত করুণা ছবিতে আনন্দধারা বহিছে ভুবনে গানটি গেয়ে পান বি এফ জে এ পুরস্কার। ১৯৭৮ সালে পান গোল্ডেন ডিস্ক ই এম আই গ্রুপ।সঙ্গীত নাটক অকাদেমি পুরস্কার পান ১৯৭৯ সালে। ১৯৮৬ সালে হন পদ্মশ্রী। ১৯৯৬ সালে পান এশিয়ান পেন্টস শিরোমণি পুরস্কার। ১৯৯৭ সালে বিশ্বভারতীর সর্বোচ্চ সম্মান দেশিকোত্তম দ্বারা সম্মানিত করা হয় তাঁকে। ১৯৯৮ সালে পূর্বাঞ্চলীয় সংস্কৃতি কেন্দ্র তাঁকে সম্মান জানান। ১৯৯৯ সালে পান আলাউদ্দিন পুরস্কার। এছাড়া মৃত্যুর পরে কলকাতার বিখ্যাত সিটিজেন্স পার্কটিকে তাঁর নামে উৎসর্গিত করা হয়। ভিক্টোরিয়া মেমোরিয়াল লাগোয়া এই সুরম্য বিশাল উদ্যানটির বর্তমান নাম মোহরকুঞ্জ।


title: জন ট্রাভোল্টা

text: ট্রাভোল্টা "স্যাটারডে নাইট ফিভার" ও "পাল্প ফিকশন" চলচ্চিত্রে তার ভূমিকার জন্য শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তিনি "গেট শর্টি" চলচ্চিত্রে অভিনয়ের জন্য শ্রেষ্ঠ সঙ্গীতধর্মী বা হাস্যরসাত্মক চলচ্চিত্র অভিনেতা বিভাগে গোল্ডেন গ্লোব পুরস্কার লাভ করেন এবং আরও ছয়টি গোল্ডেন গ্লোবের মনোনয়ন লাভ করেন। ২০১৪ সালে তিনি আন্তর্জাতিক চলচ্চিত্র অঙ্গনে অনন্য অবদানের জন্য আইফা পুরস্কার লাভ করেন। ২০১৬ সালে ট্রাভোল্টা "আমেরিকান ক্রাইম স্টোরি" ধারাবাহিকের প্রযোজক হিসেবে তার প্রথম প্রাইমটাইম এমি পুরস্কার লাভ করেন এবং এই ধারাবাহিকে রবার্ট শাপিরো চরিত্রে অভিনয়ের জন্য অপর একটি এমি ও গোল্ডেন গ্লোব মনোনয়ন লাভ করেন।


title: মম্মুট্টী

text:
তাকে সেরা অভিনেতা হিসেবে ৩ বার জাতীয় চলচ্চিত্র পুরস্কার (ভারত) ভূষিত করা হয়েছে। তিনি ৫ বার কেরালা পুরষ্কার এবং ১১ বার ফিল্মফেয়ার পুরস্কার জিতেছেন। ১৯৯৮ সালে, তিনি শিল্পকলার প্রতি তার অসাধারন অবদানসমূহের জন্য পদ্মশ্রী পুরষ্কার লাভ করেন। জানুয়ারী ২০১০ সালে কেরালা বিশ্ববিদ্যালয় থেকে তাকে "ডক্টর অব লেটার" পদক দিয়ে সম্মানিত করা হয় এবং ডিসেম্বর ২০১০ সালে "কালিকুট বিশ্ববিদ্যালয়" থেকে মামুট্টিতে ভারতীয় চলচ্চিত্রের ইতিহাসে একজন মহাতারকা হিসেবে গণ্য করা হয়।
মামুট্টি মালায়ালম কমিউনিকেশনের চেয়ারম্যান এর দায়িত্বে রয়েছেন, যেখান থেকে তার জনপ্রিয় মালায়ালাম টেলিভিশন চ্যানলে "কাইরালী টিভি", "পিপল টিভি" এবং "উই টিভি" সম্প্রচারিত করা হয়ে থাকে।। এছাড়াও তিনি অকসয়া প্রকল্পের ব্রান্ড এ্যাম্বেসডর হিসেবে কাজ করছেন।


title: সীমা আঁতিল

text: ২০০৬ কমনওয়েলথ গেমসে সীমা রৌপ্যপদক জেতেন এবং ২৬শে জুন ২০০৬ এ হরিয়ানা সরকার তাঁকে ভীম পুরস্কার দিয়ে সন্মানিত করেন। ২০০৬ এশিয়ান গেমসে তাঁর অনুপস্থিতি নিয়ে সংবাদ মাধ্যমে প্রচুর কথা উঠে আসে। এশিয়ান গেমস শুরুর আগেই ডোপ টেস্টে তাঁর স্টেরয়েড (স্ট্যানোজোলোল) রিপোর্ট পজিটিভ হয়। যদিও জাতীয় ফেডারেশন তাঁকে কলঙ্ক মুক্ত ঘোষনা করে গেমসে অংশগ্রহনের সুযোগ দেয়। কিন্তু কোনো কারনে তিনি দল থেকে সরে যান এবং গেমস থেকে দূরে থাকেন। ২০১০ কমনওয়েলথ গেমসে তিনি ব্রোঞ্জ পদক লাভ করেন। ২০১২ লন্ডন অলিম্পিকে ব্যক্তিগত ইভেন্টে তিনি ১৩তম স্থান গ্রহন করেন। ২০১৪ সালে কমনওয়েলথ গেমসে রৌপ্য এবং এশিয়ান গেমসে তিনি স্বর্ণ পদক জেতেন।


title: টোকিও

text: টোকিও বা তৌকিঔ (জাপানি ভাষায়: 東京 "তৌক্যৌ") পূর্ব এশিয়ার প্রশান্ত মহাসাগরীয় দ্বীপরাষ্ট্র জাপানের বৃহত্তম শহর ও রাজধানী। সরকারীভাবে এটি তৌকিঔ-তো (東京都) অর্থাৎ টোকিও মহানগরী নামে পরিচিত। এটিকে জাপানের ৪৭টি জেলার একটি হিসেবে গণ্য করা হয়। টোকিও বিশ্বের সবচেয়ে ঘনবসতিপূর্ণ শহরগুলির একটি। এর আয়তন প্রায় ২৪০ বর্গকিলোমিটার। মূল শহরে প্রায় ৯০ লক্ষ লোকের বাস। বৃহত্তর টোকিও মহানগর এলাকাতে প্রায় ১ কোটি ৩০ লক্ষ লোকের বাস, যা জাপানের মোট জনসংখ্যার এক দশমাংশ; এটি বিশ্বের সবচেয়ে জনবহুল বৃহত্তর মহানগর এলাকা। টোকিও থেকে বন্দরনগরী ইয়োকোহামা পর্যন্ত অঞ্চলটি অবিচ্ছিন্নভাবে জন-অধ্যুষিত বলে কিছু বিশেষজ্ঞ টোকিও-ইয়োকোহামাকে একটিমাত্র মহানগর এলাকা হিসেবে গণ্য করেন, যার জনসংখ্যা প্রায় ৩ কোটি ৮০ লক্ষ।


title: সেনদাই

text: সেনদাই (সেন্দাই) জাপানের উত্তর-পূর্বাঞ্চলের অন্যতম বড় শহর এবং মিয়াগী প্রিফেকচারের রাজধানী। সেনদাই শহরের জনসংখ্যা প্রায় ১০ লক্ষ। ১৬০০ খ্রিস্টাব্দে দাতে মাসামুনে এই শহরটি প্রতিষ্ঠা করেন। এই শহরটি "গাছের শহর" নামেও পরিচিত। চীনের খ্যাতিমান লেখক লু শুন এই সেনদাই শহরে লেখাপড়া করেছেন বিধায় চীনাদের কাছে শহরটি ব্যাপকভাবে পরিচিত।


title: আবা,ওকায়ামা

text: আবার খেত আর গাছপালাই হলো প্রধান | গ্রাম থেকে লোকজন চলে যাওয়ায় জনসংখ্যা কমে গেছে এখানে | জাপানের ১০০ প্রধান গ্রামের মধ্যে আবা ও আসে | আবার মানুষদের মধ্যে যা মিলান তা অতুলনিয় | ভবিষ্যতে আবাকে আবার গড়ে তোলার পরিক্রমা রয়েছে যাতে আগে যারা আসবে তাদের কোনো কষ্ট না হয় | আর ওকাইয়ামা (岡山 市 ওকামামা-শি, জাপানিজ: [ওকাঞ্জমা]) হচ্ছে জাপানের চুগোকু অঞ্চলের রাজধানী । শহরটি ১৪৪২ সালের ১ জুন প্রতিষ্ঠিত হয়েছিল | ২০১৭ সালের ফেব্রুয়ারী হিসাবে, শহরটির সংখ্যা আনুমানিক ৭২০৮৪১  এবং জনসংখ্যার ঘনত্ব প্রতি বর্গ কিমি ২৯১০  জন। মোট এলাকা হচ্ছে ৭৮৯.৮৮  বর্গ কিলোমিটার (৩০৪.৯৭  বর্গ মাইল)।শহর কোরাকু-এটি জাপানের শীর্ষ তিনটি ঐতিহ্যবাহী বাগানগুলির একটি এবং ওকায়ামা প্রাসাদ নামে পরিচিত, যা ১০০ টি সেরা জাপানি কেল্লায় স্থান পায়। জাপানী কাহিনী "মমতারো  " এর সেটিং হিসাবে এই শহরটি বিখ্যাত।মুরমাচি  সময়ের আগে, Okayama একটি খামার অঞ্চলের এক কোণ ছিল এবং একটি ছোট কানমেৎসু দ্বারা নির্মিত দুর্গ অন্তর্ভুক্ত। সেনগুও যুগে, উকিতা নাওই ওকেয়া আক্রমণ করে এবং এই অঞ্চলে পরিবহন সম্পদ ও বিস্তৃত কৃষিভূমির জন্য দুর্গ আক্রমণ করে। নাওমি দুর্গের পুনঃনির্মাণ করেন, পুরানো সানাইয়া রাস্তাটি দুর্গ শহরটির কেন্দ্রীয় অংশে নির্মিত এবং বিজেন প্রদেশের ভিতরের ও বাইরের কারিগরদের ডেকেছিলেন। ওকামামা বিজেন প্রদেশের রাজনৈতিক ও অর্থনৈতিক রাজধানী হয়ে ওঠে। ১৬০০ খ্রিস্টাব্দে, সকীঘাহার যুদ্ধে নরওয়ের ও উকাইয়ামের প্রভু ওসিতা হায়দারি মারা যান। পরের বছর, কোবাকাকা হিদেয়াকি ওকামায়া এসে ওকায়মা ডোমেনের সামন্ত প্রভু হয়ে ওঠে। হিদেয়াকি ১৬০২ সালে মারা যান, তবে, কোবায়াকেও বংশ শেষ। ইয়েকদা তাদাতুগু, যিনি হিমজি ডোমেইনের সামন্ততান্ত্রিক প্রভু ছিলেন, তিনি ওকাইয়ামের পরবর্তী প্রভু হয়ে ওঠে। এই সময় পরে, ওকামামা ইকাদাস দ্বারা ১৯ শতকের শেষ অংশ পর্যন্ত শাসিত হয়েছিল। তার অর্থনৈতিক উন্নয়ন অব্যাহত, ১৮ শতকের শেষের দিকে জাপানের দশটি শ্রেষ্ঠ বড় দুর্গ শহরগুলির মধ্যে ওকামামা এক। কোরাকুয়েন বাগান চতুর্থ সামন্ত প্রভু, ইকাদা সুনামাস দ্বারা গড়ে উঠেছিল।      দুটি প্রধান স্কুল:


title: জাপান

text: জাপান একটি যৌগিক আগ্নেয়গিরীয় দ্বীপমালা। এই দ্বীপমালাটি ৬,৮৫২টি দ্বীপ নিয়ে গঠিত। জাপানের বৃহত্তম চারটি দ্বীপ হল হোনশু, হোক্কাইদো, ক্যুশু ও শিকোকু। এই চারটি দ্বীপ জাপানের মোট ভূখণ্ডের ৯৭% এলাকা নিয়ে গঠিত। জাপানের জনসংখ্যা ১২৬ মিলিয়ন। জনসংখ্যার হিসেবে এটি বিশ্বের ১০ম বৃহত্তম রাষ্ট্র। জাপানের রাজধানী টোকিও শহরের জনসংখ্যা প্রায় ৯.১ মিলিয়ন। এই শহরটি অর্থনৈতিক সহযোগিতা ও উন্নয়ন সংস্থার ২য় বৃহত্তম মূল শহর। টোকিও ও পার্শ্ববর্তী বিভিন্ন রাজ্য নিয়ে গঠিত বৃহত্তর টোকিও অঞ্চলের জনসংখ্যা ৩৫ মিলিয়নেরও বেশি। এটি বিশ্বের বৃহত্তম মহানগরীয় অর্থনীতি।


title: এশিয়ার মহানগর এলাকা সমূহের তালিকা

text: এটি হচ্ছে কিছু সংখ্যক সূত্র অনুযায়ী সর্বোচ্চ জনসংখ্যার এশিয়ার মহানগর এলাকা ও শহুরে এলাকার তালিকা। বিশ্বের দ্রুততম-বৃদ্ধিপাওয়া নগরায়ন, উচ্চহারে বৃদ্ধিপাওয়া শহরের জন্য এশিয়া মহাদেশ হচ্ছে বিশ্বে অন্যতম। জাপানের টোকিও হচ্ছে জনসংখ্যার ভিত্তিতে বিশ্বের বৃহত্তম মহানগর এলাকা । অন্যান্য আরো শহর, যেমন : করাচী, কলকাতা, ঢাকা, দিল্লি, মুম্বাই, তেহরান, সিউল, সাংহাই, ম্যানিলা, ওসাকা, বেইজিং, তাইপে, হংকং, শেনচেন, কুয়াংচৌ, ব্যাংকক এবং জাকার্তা গুরুত্বপূর্ণ মহানগরী।


title: নাগোইয়া

text: নাগোইয়া () পূর্ব এশিয়ার রাষ্ট্র জাপানের হনশু দ্বীপের মধ্যভাগের চুবু প্রশাসনিক অঞ্চলের দক্ষিণ উপকূলে অবস্থিত আইচি কেনের (তথা আইচি জেলার) রাজধানী শহর। শহরটি প্রশান্ত মহাসাগরের ইসে উপসাগরের উপকূলে, কিয়ৌতো শহরের পূর্বে অবস্থিত। নাগোইয়া জাপানের অগ্রসর সমুদ্রবন্দর ও শিল্পকেন্দ্রগুলির একটি। এটি জাপানের চতুর্থ সর্বোচ্চ জনবহুল শহর। মূল শহরে ২২ লক্ষ লোকের বেশি লোকের বাস। নাগোইয়ার বৃহত্তর মহানগর এলাকাতে (চুকিঔ মহানগর এলাকা) ১ কোটির কিছু বেশি লোকের বাস।


title: জাপান

text: জাপানের কয়েকটি বড়ো সংস্থা হল [[টয়োটা]], [[নিন্টেন্ডো]], [[এনটিটি ডোকোমো]], [[ক্যানন আইএনসি.|ক্যানন]], [[হোন্ডা]], [[টাকেডা ফার্মাকিউটিক্যাল কোম্পানি|টাকেডা ফার্মাকিউটিক্যাল]], [[সনি]], [[নিপ্পন ওয়েল]] ও [[সেভেন অ্যান্ড আই হোল্ডিংস কোম্পানি]]। বিশ্বের কয়েকটি বৃহত্তম ব্যাংক জাপানে অবস্থিত। [[টোকিও শেয়ার বাজার]] ([[নিক্কেই ২২৫]] ও [[টিওপিআইএক্স]] ইন্ডিসেসের জন্য পরিচিত) [[মার্কেট ক্যাপিটালাইজেশন]] অনুসারে বিশ্বের দ্বিতীয় বৃহত্তম শেয়ার বাজার। ২০০৬ সালের হিসেব অনুসারে, জাপান [[ফোর্বস গ্লোবাল ২০০০]] থেকে ৩২৬টি কোম্পানির দেশ, যার শতাংশ হার ১৬.৩। ২০১৩ সালে ঘোষণা করা হয়, জাপান শেল প্রাকৃতিক গ্যাস আমদানি করবে।


title: কিউশু

text: কিউশু (জাপানি ভাষায় 九州) জাপানের তৃতীয় বৃহত্তম দ্বীপ এবং জাপানের চারটি দ্বীপের মধ্যে সবচেয়ে দক্ষিণ-পশ্চিমে অবস্থিত। এটির প্রাচীন নাম ছিল "কিউকোকু" (জাপানি ভাষায় 九国, বাংলায় "নয়টি রাজ্য”), "চিনজেই" (জাপানি ভাষায় 鎮西, বাংলায় "প্রশান্ত মহাসাগরীয় অঞ্চলের পশ্চিম অংশ"), এবং "সুকুশি-নো-শিমা" (জাপানি ভাষায় 筑紫島, বাংলায় "সুকুশির দ্বীপ ")। অষ্টম শতকে তাইহো কোড পুনর্গঠিত হলে "ফুকোকা" (তৎকালীন কিউশু) দ্বীপের শহর "দাজাইফু" অঞ্চলটির একটি গুরুত্বপূর্ণ প্রশাসনিক স্থানে পরিণত হয়। ২০০৬ সালের হিসাব অনুযায়ী ৩৫,৬৪০ বর্গকিলোমিটার (১৩,৭৬০ বর্গমাইল) আয়তনের কিউশুর জনসংখ্যা ছিল ১৩,২৩১,৯৯৫ জন।


title: উজি, কিয়োটা

text: উজি হল জাপানের একটি শহর। এটি কিয়োটা এলাকার অন্তগর্ত। এটি কিয়োটা এলাকার কিয়োটো শহরে দক্ষিণে অবস্থিত। এই শহরটি ১৯৫১ সালের ১ মার্চ প্রতিষ্ঠিত হয়েছে। এই শহরটি জাপানের দুই প্রাচীন রাজধানী নারা আর কিয়োটার মধ্যবর্তীস্থানে অবস্থিত। ২০০৮ সালের ১ এপ্রিলের আদমশুমারী অণুযায়ী এর জনসংখ্যা ১৯৩,০২০ এবং এটি কিয়োটা এলাকার ২য় বৃহত্তম শহর। এই শহরের আয়তন ৫৭.৫৫বর্গ কিলোমিটার। এই শহরের জনসংখ্যার ঘনত্ব ২,৮৫৬ প্রতি কিলোমিটারে।


title: টোকিও কামি

text:
টোকিও কামি, টোকিও মসজিদ হিসেবেও পরিচিত, জাপানের টোকিওতে অবস্থিত একটি মসজিদ। এটি জাপানের সবচেয়ে বড় মসজিদ। মসজিদটি ১৯৩৮ সালের ১২ মে একটি বিদ্যালয়ের সাথে বাশকির্স এবং তাতার্স, রাশিয়ার অভিবাসী যারা অক্টোবর বিপ্লবের পর জাপানে পাড়ি জমায়, কর্তৃক নিমিত হয়েছিলl মসজিদটি আব্দুর রশিদ, মসজিদটির প্রথম ইমাম, এবং আব্দুল হাই কুরবান আলী এর তত্ত্বাবধানে নিমিত হয়।
১৯৮৬ সালে, মসজিদটি ভেঙ্গে ফেলা হয় কারণ এটির সাতটি স্থান কাঠামোগত ধ্বংসের সম্মুখীন হয়। দিয়ানেত ইসলেরি নামক এক ব্যক্তির সহায়তা এবং তত্ত্বাবধানে ১৯৯৮ সালে মসজিদটি নতুন ভবনের কাজ শুরু হয়। মসজিদটির স্থপতি ছিলেন মহররম হিল্মি সেনাল্প।মসজিদটি ওট্টোম্যান নিমাণরীতিতে তৈরী করা হয়।প্রায় ৭০ জন তুকি কারিগর নিমাণ কাজে নিয়োজিত ছিলেন এবং প্রচুর মাবেল পাথর তুরস্ক থেকে আমদানি করা হয়। ২০০০ সালে প্রায় ১.৫ বিলিয়ন ইয়েন খরচে মসজিদটির নিমাণ কাজ সম্পন্ন হয়। ২০০০ সালের ৩০ জুন মসজিদটি উদ্বোধন করা হয়।


title: কারমাইকেল কলেজ

text: বাংলার গভর্নর লর্ড ব্যারন কারমাইকেলের দ্বারা ১৯১৬ সালে কারমাইকেল কলেজের যাত্রা শুরু হয়। প্রতিষ্ঠা লগ্নে রংপুরের কিছু শীর্ষস্থানীয় জমিদার গুরুত্বপুর্ন ভূমিকা রাখে। তারা ৩০০ একর জমিতে কলেজ ভবন নির্মাণের জন্য ৭৫০০০০ টাকা সংগ্রহ করে। জার্মান নাগরিক ড. ওয়াটকিন ছিলেন কলেজের প্রতিষ্ঠাকালীন অধ্যক্ষ। ৬১০ ফুট লম্বা ও ৬০ ফুট প্রশস্ত কলেজ ভবন যা বর্তমান বাংলা বিভাগ জমিদারি স্থাপত্যের এক অনন্য নিদর্শন। যা বাংলার সমৃদ্ধশালী ইতিহাস মোঘলীয় নির্মাণ কৌশলকে মনে করিয়ে দেয়। কারমাইকেল কলেজ কলকাতা বিশ্ববিদ্যালয়ের অন্তর্ভুক্ত করা হয়। ১৯১৭ সালে কলা বিভাগে উচ্চ মাধ্যমিক ও স্নাতক চালু করা হয়, উচ্চ মাধ্যমিক বিজ্ঞান ১৯২২ সালে ও বিজ্ঞান বিভাগে স্নাতক ১৯২৫ সাল থেকে শুরু হয়। ১৯৪৭ সাল পর্যন্ত এটি কলকাতা বিশ্ববিদ্যালয়ের অধীনে ছিল. দেশ বিভাগের পর ১৯৪৭ সাল থেকে ঢাকা বিশ্ববিদ্যালয় ও ১৯৫৩ সালে নতুনভাবে স্থাপিত রাজশাহী বিশ্ববিদ্যালয়ের অধীন করা হয় যা ১৯৯২ সাল পর্যন্ত ছিল। জাতীয় বিশ্ববিদ্যালয় প্রতিষ্ঠার পর কারমাইকেল কলেজ ১৯৯২ সাল থেকে জাতীয় বিশ্ববিদ্যালয়ের অন্তর্ভুক্ত হয়।


title: কারমাইকেল কলেজ

text: "'কারমাইকেল কলেজ"' দেশের অন্যতম একটি ঐতিহ্যবাহী শিক্ষা প্রতিষ্ঠান। এটি ১৯১৬ সালে রংপুরে স্থাপিত হয় এবং এর নামকরণ করা হয় লর্ড ব্যারন কারমাইকেলের নামানুসারে। সৃষ্টির লগ্ন থেকেই বৃহত্তর রংপুরের শিক্ষা ও সংস্কৃতিতে ব্যপক অবদান রেখে আসছে এই প্রতিষ্ঠানটি। এই কলেজ বাংলাদেশ জাতীয় বিশ্ববিদ্যালয় এর অধিভুক্ত।


title: রাধাগোবিন্দ কর মেডিক্যাল কলেজ ও হাসপাতাল

text: ১৯১৯ খৃষ্টাব্দে তৎকালীন বাংলার গভর্ণর লর্ড কারমাইকেলের সাহায্যের স্বীকৃতি স্বরূপ কলেজের নাম পরিবর্তন করে কারমাইকেল মেডিক্যাল কলেজ রাখা হয়। এই সালে অ্যালবার্ট ভিক্টর হাসপাতাল ভবন ও পান্নালাল শীল বহির্বিভাগ ভবনের আরো একটি করে তলা নির্মিত হয় এবং বৈজ্ঞানিক যন্ত্রসমৃদ্ধ গবেষণাগার নির্মাণের জন্য কলকাতা বিশ্ববিদ্যালয় ১০,০০০ টাকা ও সরকার ৫,০০০ টাকা দান করে।


title: নীলরতন সরকার

text: ১৮৯৫ সালে তিনি একটি বেসরকারী মেডিক্যাল কলেজ স্থাপন করেন। ১৯১৬ সালে কলেজের নাম হয় "কারমাইকেল মেডিকেল কলেজ" যা পরবর্তীতে "আর জি কর মেডিকেল কলেজ ও হাসপাতাল" নামাঙ্কিত হয় । ১৯১৮ সালে "মেডিকেল এডুকেশন সোসাইটি" গঠিত হয় "কারমাইকেল মেডিকেল কলেজের" বিভিন্ন বিষয় দেখাশোনা করার জন্য । নীলরতন ১৯২২ সালে এর সভাপতি হন । এবং ১৯৪১ সাল পর্যন্ত এই পদে ছিলেন ।


title: ন্যাশনাল কলেজ অফ আর্টস, পাকিস্তান

text: ব্রিটিশ ভারতে চারু ও কারু আন্দোলন শুরু হওয়ার পর এর প্রতিক্রিয়া হিসেবে ব্রিটিশরা এখানে দুইটি আর্ট স্কুল প্রতিষ্ঠা করে। একটি ছিলো মেয়ো স্কুল অফ ইন্ডাস্ট্রিয়াল আর্ট। তখন নিহত ভাইসরয় অফ ইন্ডিয়া লর্ড মেয়োর সম্মানে উক্ত কলেজের নামকরণ তার নামে করা হয়। স্কুলের প্রথম প্রিন্সিপাল হিসেবে জন লকউড কিপলং কে নিয়োগ দেওয়া হয়। তাকে লাহোর জাদুঘরের প্রথম কিউরেটর হিসেবেও নিয়োগ দেওয়া হয়েছিলো। জাদুঘরটি একই বছরে কলেজ সংলগ্ন ভবনে চালু করা হয়। ১৯৫৮ সালে স্কুলের নামকরণ করা হয় ন্যাশনাল কলেজ অব আর্টস নামে। ১৯৬০ এর দশকে কলেজটিকে ইন্ডাস্ট্রিজ বিভাগ থেকে শিক্ষা বিভাগের অধীনে আনা হয়। ১৯৮৫ সালে কলেজটি ডিগ্রী প্রদানকারী প্রতিষ্ঠানের মর্যাদা পায়। ১৯৯৯ সালে প্রথমবারের মত কলেজে স্নাতক প্রোগ্রাম শুরু করা হয়। ২০০৬ সালে রাওউয়ালপিন্ডিতে কলেজের দ্বিতীয় ক্যাম্পাস চালু করা হয়। ২০১১ সালের জুন মাসে এটি বিশ্ববিদ্যালয়ের মর্যাদা লাভ করে।


title: শহীদ এ.এইচ.এম কামারুজ্জামান সরকারি ডিগ্রি কলেজ

text: শহীদ এ এইচ এম কামারুজ্জামান ডিগ্রি কলেজ রাজশাহী নগরীর অন্যতম সরকারি শিক্ষা প্রতিষ্ঠান। রাজশাহীর কৃতি সন্তান ও জাতীয় চার নেতার অন্যতম শহীদ এ এইচ এম কামারুজ্জামানের স্মৃতির প্রতি সম্মান রেখে এর নামকরণ করা হয়।


title: কারমাইকেল কলেজ

text: নিম্নে কিছু খ্যাতিমান মানুষের উল্লখ করা হল যারা কারমাইকেল কলেজের প্রাক্তন ছাত্র:


title: শ্রীকাইল সরকারি কলেজ

text: কুমিল্লা জেলার মুরাদনগর থানার অন্তর্গত শ্রীকাইল গ্রামে ১৯৪১ খ্রিস্টাব্দে প্রতিষ্ঠিত হয়। সমাজসেবক হিসেবে খ্যাত ক্যাপ্টেন নরেন্দ্রনাথ দত্ত কলেজটি প্রতিষ্ঠা করেন। শ্রম এবং মেধার মাধ্যমে অত্যন্ত দরিদ্র অবস্থা থেকে তিনি বিপুল সম্পদ গড়ে তুলেছিলেন। তদানীন্তন ত্রিপুরা জেলার (বৃহত্তর কুমিল্লা) মধ্যে শ্রীকাইল কলেজ ছিল প্রথম গ্রেডের দ্বিতীয় কলেজ। কলেজটি যাত্রা শুরু করে মাত্র ৫২ জন ছাত্র নিয়ে এবং ২০০০ সালে এর ছাত্র সংখ্যা দাঁড়ায় প্রায় ৯০০। শুরুতে এই কলেজে কোন ছাত্রী ছিল না। ২০০০ সালে ছাত্রীর সংখ্যা দাঁড়ায় প্রায় ৪০০।


title: কারমাইকেল কলেজ

text: ৭০০ একর ভূমির উপর অবস্থিত কারমাইকেল কলেজের সুবিশাল ক্যাম্পাস। ছায়া সুনিবিড় এই বিশাল প্রাঙ্গনে একটি ক্যান্টিন, একটি সুদৃশ্য মসজিদ, ছাত্র-ছাত্রীদের আবাসিক হল,বিভিন্ন বিভাগীয় ভবনএবং বিশাল দুটি খেলার মাঠ। ক্যাম্পাসের দক্ষিণে রংপুর ক্যাডেট কলেজ, উত্তরে রংপুর রেল স্টেশন ও ঐতিহ্যবাহী লালবাগ হাট-বাজার এবং চারপাশ ঘিরে গড়ে উঠেছে অসংখ্য ছাত্রাবাস।


title: কুমিল্লা ভিক্টোরিয়া সরকারি কলেজ

text: কুমিল্লা ভিক্টোরিয়া কলেজ কুমিল্লা জেলায় অবস্থিত। এটি কুমিল্লার সবচেয়ে পুরাতন এবং বিখ্যাত কলেজ। কুমিল্লা ভিক্টোরিয়া কলেজ ১৮৯৯ সালে প্রতিষ্ঠিত হয়। রায় বাহাদুর আনন্দ চন্দ্র রায় রানী ভিক্টোরিয়ার নামে এটি প্রতিষ্ঠা করেন। তিনি ঠিকাদারি পেশার সাথে যুক্ত ছিলেন এবং শিক্ষা-অনুরাগী ছিলেন। কুমিল্লা ভিক্টোরিয়া কলেজ প্রতিষ্ঠা করার জন্য বিপুল পরিমাণ অর্থ ব্যয় করেছেন। এই কলেজ এভাবে পরিপূর্ণ বাস্তবে রূপ নেয়। কলেজটি প্রতিষ্ঠার পর ব্রিটিশ সরকার তাকে "রায় বাহাদুর" উপাধি প্রদান করে। তার স্মতি রক্ষার্তে ভিক্টোরিয়া কলেজের ইন্টারমেডিয়েট শাখায় প্রধান ফটকে একটি সাদা রঙের ভাস্কর্য তৈরি করা হয়েছে। বিজ্ঞানী সত্যেন্দ্রনাথ বসু ছিলেন এই কলেজের প্রথম অধ্যক্ষ যিনি ১৯৪৭ সাল পর্যন্ত কর্মরত ছিলেন। এই কলেজ বাংলাদেশ জাতীয় বিশ্ববিদ্যালয় এর অধিভুক্ত।


title: অ্যাপোলো (মহাশূন্য অভিযান)

text:
অ্যাপোলো মহাশুন্য অভিযান মার্কিন যুক্তরাষ্ট্রের নাসা পরিচালিত একাধিক মহাকাশ অভিযান প্রকল্পের নাম। এই প্রকল্পের "অ্যাপোলো ১১" অভিযানের মাধ্যমেই চাঁদে প্রথম মানুষের পা পড়ে। মার্কিন রাষ্ট্রপতি জন এফ. কেনেডির পরিকল্পনা থেকে এই অভিযানের শুরু ১৯৬১ সালের ২৫শে মে থেকে। এই প্রকল্পের ৫টি মহাশুন্য খেয়া যান চাঁদে সফল ভাবে অবতরন করে। এই প্রকল্প থেকেই চাঁদে ১২ জন মানুষের পা পড়েছে।
১৯৬১ থেকে ১৯৭২ সাল পর্যন্ত চালানো হয়েছে বিখ্যাত এই মহাকাশ অভিযান প্রকল্প। এই মহাকাশ প্রকল্পের "অ্যাপোলো ১১" এর নভোচারীরা ১৯৬৯ সালের ২০শে জুলাই চাঁদে অবতরণ করে। "অ্যাপোলো ১৭" মহাকাশ যান চাঁদে অবতরণ করা সর্বশেষ মানুষ্যবাহী নভোযান।


title: অ্যাপোলো ১১

text: অ্যাপোলো ১১ প্রথম মনুষ্যবাহী মহাকাশ অভিযান, যা চাঁদে অবতরণ করে। এটি অ্যাপোলো প্রোগ্রামের ৫ম মহাকাশ অভিযাত্রা যাতে নভোচারীরা অংশ গ্রহণ করেছিলেন। ১৯৬৯ খ্রীস্টাব্দের জুলাই ১৬ তারিখে এই অভিযানের সূচনা হয়। এই অভিযানে অংশ নেন দলপতি নীল আর্মস্ট্রং, কমান্ড মডিউল চালক মাইকেল কলিন্স, এবং চান্দ্র অবতরণযানের চালক এডুইন অল্ড্রিন জুনিয়র। জুলাই ২০ তারিখে আর্মস্ট্রং ও অল্ড্রিন প্রথম মানুষ হিসাবে চাঁদে পা রাখেন।


title: অ্যাপোলো ১৩

text: অ্যাপোলো ১৩ চাঁদের ভূত্বকে অবতরণের উদ্দেশ্যে প্রেরিত তৃতীয় মনুষ্যবাহী মহাকাশ অভিযান। এটি মার্কিন যুক্তরাষ্ট্রের নাসা পরিচালিত অ্যাপোলো প্রোগ্রামের একটি অংশ। অভিযানের ক্রু ছিলেন কমান্ডার জেমস লভেল, পরিচালনা মডিউলের পাইলট জ্যাক সুইগার্ট ও চান্দ্র মডিউলের পাইলট ফ্রেড হেইজ। ১৯৭০ সালের ১১ই এপ্রিল এই নভোযানকে পৃথিবী থেকে উৎক্ষেপণ করা হয়। যাত্রা শুরুর দুই দিন পর অর্থাৎ ১৩ই এপ্রিল অ্যাপোলোর অক্সিজেন ট্যাংকে একটি ফুটো হয়ে যাওয়ায় বিস্ফোরণ ঘটে। এই বিস্ফোরণে সার্ভিস মডিউল বিপুল ক্ষতিগ্রস্ত হয় এবং অক্সিজেন ও বিদ্যুৎশক্তি সরবরাহে ভয়াবহ বিঘ্ন দেখা দেয়। ক্রূরা তখন চান্দ্র মডিউলটিকে মহাকাশে একটি লাইফবোট হিসেবে ব্যবহার করে। পরিচালনা মডিউল তখনও সক্রিয় ছিল, কিন্তু পৃথিবীর বায়ুমণ্ডলে প্রবেশে পুনঃপ্রবেশের মত ক্ষমতা ধরে রাখার খাতিরে সেই মডিউলটিও নিষ্ক্রিয় করে দেয়া হয়। শক্তি, কেবিনের তাপমাত্রা এবং বহনযোগ্য জল সংক্রান্ত প্রচুর সমস্যা সত্ত্বেও ক্রূরা অবশেষে পৃথিবীতে ফিরে আসতে সক্ষম হয়েছিল। এজন্যই এই অভিযানটিকে "সফল ব্যর্থতা" হিসেবে আখ্যায়িত করা হয়।


title: জাপান

text: ২০০৭ সালের ১৪ সেপ্টেম্বর জাপান ""[[সেলিনে]]"" (সেলেনোলোজিক্যাল অ্যান্ড ইঞ্জিনিয়ারিং এক্সপ্লোরার) নামে একটি চন্দ্রযান একটি [[এইচ-আইআইএ]] (মডেল এইচ২এ২০২২) ক্যারিয়ার রকেটের মাধ্যমে [[তানেগাশিমা মহাকাশ কেন্দ্র]] থেকে উৎক্ষেপণ করে। [[অ্যাপোলো কর্মসূচি|অ্যাপোলো কর্মসূচির]] পর থেকে বৃহত্তম চন্দ্র অভিযান ছিল "কাগুয়া"। এর উদ্দেশ্য ছিল [[চাঁদ#গঠন|চাঁদের উৎস ও বিবর্তন]] সম্পর্কে তথ্য সংগ্রহ। ৪ অক্টোবর এটি চাঁদের কক্ষপথে প্রবেশ করে এবং প্রায় উচ্চতায় উড়ে যায়। এই যানটির অভিযান শেষ হয় ২০০৯ সালের ১১ জুন। এই দিন জাক্সা ইচ্ছাকৃতভাবে চাঁদের সঙ্গে এই যানটির সংঘর্ষ ঘটিয়েছিল।


title: টোকিও এর অর্থনীতি


title: জাপানে বিজ্ঞান ও প্রযুক্তি

text: ২০০৭ সালের ১৪ সেপ্টেম্বর জাপান ""সেলিনে"" (সেলেনোলোজিক্যাল অ্যান্ড ইঞ্জিনিয়ারিং এক্সপ্লোরার) নামে একটি চন্দ্রযান একটি এইচ-আইআইএ (মডেল এইচ২এ২০২২) ক্যারিয়ার রকেটের মাধ্যমে তানেগাশিমা মহাকাশ কেন্দ্র থেকে উৎক্ষেপণ করে। অ্যাপোলো কর্মসূচির পর থেকে বৃহত্তম চন্দ্র অভিযান ছিল "কাগুয়া"। এর উদ্দেশ্য ছিল চাঁদের উৎস ও বিবর্তন সম্পর্কে তথ্য সংগ্রহ। ৪ অক্টোবর এটি চাঁদের কক্ষপথে প্রবেশ করে এবং প্রায় উচ্চতায় উড়ে যায়। এই যানটির অভিযান শেষ হয় ২০০৯ সালের ১১ জুন। এই দিন জাক্সা ইচ্ছাকৃতভাবে চাঁদের সঙ্গে এই যানটির সংঘর্ষ ঘটিয়েছিল।


title: স্যাটার্ন ফাইভ

text: স্যাটার্ন ফাইভ ( যা "স্যাটার্ন ফাইভ" নামে উচ্চারিত হয়) হচ্ছে মনুষ্যবাহী, একবার ব্যবহারযোগ্য রকেট যা নাসা কর্তৃক ১৯৬৭ থেকে ১৯৭৩ সাল পর্যন্ত ব্যবহৃত হয়েছিলো। মানুষের চাঁদে যাওয়ার অভিযান সম্পন্নের উদ্দেশ্যে পরিচালিত অ্যাপোলো প্রোগ্রামের অংশ হিসেবে এই তিন পর্ব বিশিষ্ট তরল জ্বালানী চালিত অত্যন্ত ভারি উৎপেক্ষপনযানটি তৈরি করা হয়, যা পরে মার্কিন যুক্তরাষ্ট্রের প্রথম স্পেস স্টেশন স্কাইল্যাব উৎক্ষেপনেও ব্যবহৃত হয়। স্যাটার্ন ফাইভ কেনেডি স্পেস সেন্টার থেকে কোনো ক্রু বা পেলোড হারানো ব্যতিরেকে সর্বমোট ১৩ বার উৎক্ষেপিত হয়। এটি এখন পর্যন্ত বিশ্বের সবচেয়ে লম্বা, ভারী, এবং সবচেয়ে বেশি ইমপালসসম্পন্ন রকেট যা ব্যবহার করার পর্যায় পর্যন্ত নিয়ে আসা গেছে। একই সাথে স্যাটার্ন ফাইভ এখন পর্যন্ত সবচেয়ে বেশি (১,৪০,০০০ কেজি) পেলোড নিম্ন পৃথিবী কক্ষপথ পর্যন্ত নিয়ে যাওয়ার রেকর্ডটির অধিকারী। এই পেলোডের মধ্যে ছিলো রকেটটির তৃতীয় পর্ব ও চাদের পৌঁছানোর জন্য অ্যাপোলো কমান্ড/সার্ভিস মডিউল ও লুনার মডিউলের জন্য অব্যবহৃত জ্বালানী।


title: অ্যাপোলো ৮

text:
অভিযানের ত্রিভুজাকৃতির এই চিহ্ন অ্যাপোলো ৮ অভিযানের মহাকাশযানের আকারের প্রতীক বহন করে। লাল রঙের চাঁদ ও পৃথিবীকে ঘিরে রাখা 8 (আট)-এর মত দেখতে এই চিহ্ন অভিযান সংখ্যা নির্দেশ করে। এই ৪ (আট) চিহ্নের উপর তিন মহাকাশচারীর নাম লেখা আছে।
এই প্রতীকের ডিজাইন করেন লভেল স্বয়ং। তিনি মাত্র কয়েকদিনের জন্য ডিজাইন করা শিখে ক্যালিফোর্নিয়া থেকে হাউজটন যাবার পথে টি-৩৮ বিমানের পিছনের সিটে বসে এই প্রতীক আঁকেন। এই প্রতীকের গ্রাফিক কাজ করেন হাউজটনের শিল্পীরা এবং অ্যা্নিমেশন শিল্পী উইলিয়াম ব্র্যাডলি।


title: চাঁদ

text: ১৯৬৯ খ্রিস্টাব্দের অ্যাপোলো অভিযানে চাঁদ থেকে আনা পাথরখণ্ড পরীক্ষা করে বিজ্ঞানীরা প্রথম দাবি করেছিলেন যে, চাঁদে পানি রয়েছে। তারপর ভারত তাদের প্রথম চন্দ্রাভিযানের (চন্দ্রযান-১) পর একই দাবি করে। ভারতীয় বিজ্ঞানীরা "চন্দ্রযান-১" ছাড়াও দুটো মার্কিন নভোযানের (ডিপ ইমপ্যাক্ট ও ক্যাসিনি) পাঠানো উপাত্ত বিশ্লেষণ নিশ্চিত হয়ে এমন দাবি উত্থাপন করেন। ভারতীয় নভোযানটি নাসা'র সরবরাহকৃত চন্দ্রপৃষ্ঠের ২-৩ ইঞ্চি গভীরে অনুসন্ধানক্ষম "মুন মিনারেলজি ম্যাপার" (এম৩) নামক একটি যন্ত্রের সহায়তায় চন্দ্রপৃষ্ঠের মেরু অঞ্চলে সূর্যের প্রতিফলিত আলোর তরঙ্গদৈর্ঘ্য পরীক্ষা করে প্রমাণ পায় যে চাঁদের মাটির ১০,০০,০০০ কণায় পানির কণা হলো ১,০০০। গবেষণায় চন্দ্রপৃষ্ঠের পাথর ও মাটিতে প্রায় ৪৫% অক্সিজেনের প্রমাণ মিলেছে। তবে হাইড্রোজেনের পরিমাণ গবেষণাধীন রয়েছে (২০০৯)। অবশ্য গবেষণায় এও বলা হয় যে, চাঁদের মেরু অঞ্চলের নানা গর্তের তলদেশে বরফ থাকলেও চাঁদের অন্য অঞ্চল শুষ্ক।


title: অ্যাপোলো ৮

text: অ্যাপোলো ৮, যুক্তরাষ্ট্রের "অ্যাপোলো স্পেস প্রোগ্রাম"-এর দ্বিতীয় মনুষ্যবাহী যান। এটি ১৯৬৮ সালের ২১শে ডিসেম্বর পৃথিবী হতে উৎক্ষিপ্ত হয় এবং প্রথম মনুষ্যবাহী মহাকাশযান হিসেবে পৃথিবীর কক্ষপথ ত্যাগ করে, পৃথিবীর একমাত্র উপগ্রহ চাঁদ-এর কক্ষপথে পৌছে, এবং নিরাপদে পৃথিবীতে ফিরে আসে। তিনজন মহাকাশচারীঃ কমান্ডার ফ্রাঙ্ক বর্‌মেন, কমান্ড মডিউল পাইলট জেম্‌স লভেল্ এবং লুনার মডিউল পাইলট উইলিয়াম অ্যান্ডারস্ প্রথম মানব হিসেবে পৃথিবীকে একটি সম্পূর্ণ গ্রহ হিসেবে দেখার এবং কৃত্রিম উপগ্রহের উপর যাবার সৌভাগ্য অর্জন করেন। তাঁরা চাঁদের দূরবর্তী অংশগুলো দেখার সৌভাগ্যও অর্জন করেন। ১৯৬৮ সালের এই অভিযান, শনি ৫-এর তৃতীয় নিক্ষিপ্ত মহাকাশযান এবং প্রথম নিক্ষিপ্ত মনুষ্যবাহী মহাকাশযান। এটি জন এফ. কেনেডি স্পেস সেন্টার দ্বারা নিক্ষিপ্ত প্রথম মনুষ্যবাহী মহাকাশযানও বটে।


title: নেপচুন গ্রহ

text: নেপচুন সৌরজগতের অষ্টম গ্রহ এবং সূর্য থেকে সবচেয়ে দূরবর্তী গ্রহ যা রোমান সমুদ্র দেবতা নেপচুনের নামে নামাঙ্কিত হয়েছে। নেপচুন পরিধীতে চতুর্থ এবং ভরে তৃতীয় সর্ববৃহৎ গ্রহ।


title: ট্রাইটন (উপগ্রহ)

text:
ট্রাইটন নেপচুন গ্রহের সর্বৃহৎ উপগ্রহ। ইংরেজ জোতির্বিদ উইলিয়াম ল্যাসেল ১৮৪৬ সালের ১০ই অক্টোবর এই উপগ্রহ আবিষ্কার করেন। এটিই একমাত্র বৃহৎ উপগ্রহ যে নিজের গ্রহের সাথে বিপরীত দিক মুখ করে ঘোরে (Retrograde Motion)। এই উপগ্রহ সৌরজগতের সপ্তম বৃহত্তম উপগ্রহ এবং এর ব্যাস প্রায় ২,৭০০ কি.মি.। এর নিজের গ্রহের সাথে বিপরীত দিক মুখ করে ঘোরা ও গঠন প্লুটোর মত বলে প্রথমে একে কুইপার বেল্ট থেকে ধারণকৃত বলে মনে করা হত। এর বায়ুমন্ডলে মূলত বরফের ন্যায় নাইট্রোজেন অবস্থিত। এর সাথে বরফের মিশ্রণও রয়েছে। এছাড়াও এখানে বরফের পাতলা আস্তরণ এবং কিছু পাথর ও ধাতুও রয়েছে। এর প্রকৃত ভরের দুই-তৃতীয়াংশ ভর এর কেন্দ্রে রয়েছে। এর ঘনত্ব প্রতি ঘনসেন্টিমিটারে ২.০৬১ গ্রাম এবং এর গঠনে ১৫-৩৫% বরফ রয়েছে।
ট্রাইটন সৌরজগতের সেই চাঁদগুলোর মধ্যে অন্যতম যা এখনও ভূতাত্ত্বিকভাবে সচল। প্রকৃতপক্ষে এর এখনও যৌবন চলছে বলা যায়। এর পৃষ্ঠের দাগ নাইট্রোজেনের বলে ধারণা করা হয়। ট্রাইটনের একটি সংকুচিত বায়ুমন্ডল রয়েছে যা পৃথিবীর সমুদ্রপৃষ্ঠের বায়ুমন্ডলের ১/৭০,০০০ ভাগ।


title: সৌরজগৎ

text: সৌরজগতের বাইরের দিকে অবস্থিত চারটি গ্রহকে গ্যাস দানব বলা হয়। মাঝেমাঝে এদেরকে জোভিয়ান গ্রহ নামেও ডাকতে দেখা যায়। সূর্যকে আবর্তনরত সকল বস্তুর সম্মিলিত ভরের শতকরা ৯৯ ভাগের জন্যই দায়ী এই বহিঃস্থ গ্রহগুলো। বৃহস্পতি ও শনি গ্রহের বায়ুমণ্ডলে প্রচুর পরিমাণ হাইড্রোজেন ও হিলিয়াম আছে। সেখানকার বায়ুমণ্ডল মূলত এই দুটি মৌল দিয়েই গঠিত। নেপচুন ও ইউরেনাসের বায়ুমণ্ডলে বরফের পরিমাণ অনেক বেশি। এই বরফও পানি অ্যামোনিয়া বা মিথেন জমাট বেঁধে সৃষ্টি হয়। অনেক জ্যোতির্বিজ্ঞানীদের মতে এই গ্রহ দুটিকে সম্পূর্ণ নতুন একটি গ্রহ শ্রেণীতে ফেলা যায় যে শ্রেণীর নাম হবে "বরফ দানব"। চার দানবেরই নিজস্ব বলয় আছে। কিন্তু শুধু শনির বলয়ই পৃথিবী থেকে দেখা যায়। বহিঃস্থ গ্রহকে আবার উৎকৃষ্ট গ্রহের সাথে গুলিয়ে ফেলা ঠিক হবে না। পৃথিবীর কক্ষপথের বাইরে অবস্থিত গ্রহগুলোকেই উৎকৃষ্ট গ্রহ নামে ডাকা হয়।ধূমকেতু বেশ ছোট সৌর জাগতিক বস্তু। মূলত উদ্বায়ী বরফ দ্বারা গঠিত এই বস্তুগুলোর ব্যাস হয় সাধারণত কয়েক কিলোমিটার। এরা অতি মাত্রায় উৎকেন্দ্রিক কক্ষপথে আবর্তন করে; অনুসূর বিন্দু সৌরজগতের অভ্যন্তরভাগের গ্রহগুলোর কক্ষপথের চেয়ে কাছে আবার অপসূর প্লুটোর কক্ষপথেরও বাইরে। ধূমকেতু যখন সৌরজগতের অভ্যন্তরভাগে প্রবেশ করে তখন সূর্যের খুব কাছে এসে যাওয়ার কারণে এর বরফসমৃদ্ধ পৃষ্ঠতল আয়নিত ও উর্ধ্বপাতিত হয়ে একটি লেজ গঠন করে। গ্যাস আর ধূলি দিয়ে গঠিত এই লেজটি পৃথিবী থেকে মাঝে মাঝে খালি চোখেও দেখা যায়।


title: কাইপার বেষ্টনী

text: কাইপার বেষ্টনী (ইংরেজি ভাষায় : Kuiper belt / Edgeworth–Kuiper belt ) হলো সৌরজগতের মূল গ্রহসমূহের বহিঃস্থ রিং আকৃতির ( circumstellar disc) অঞ্চল । অঞ্চলটি সূর্য থেকে ৩০ মহাজাগতিক একক (অর্থাৎ নেপচুন গ্রহের কক্ষপথ) থেকে ৫০ মহাজাগতিক একক দূরত্বের মধ্যে অবস্থিত। এটি গ্রহাণু বেষ্টনীর মত, কিন্তু আকারে অনেক বড়: এটি গ্রহাণু বেষ্টনীর চেয়ে প্রায় ২০ গুণ প্রশস্ত এবং ২০-২০০ গুণ বেশি ভরবিশিষ্ট। গ্রহাণু বেষ্টনীর মতই কাইপার বেষ্টনীটি মূলত ক্ষুদ্রাকৃতির বস্তু বা সৌরজগতের সৃষ্টির সময়কার অবশিষ্টাংশ নিয়ে গঠিত। গ্রহাণু বেষ্টনীর বস্মূতুগুলো সাধারণত শিলা ও ধাতুর সমন্বয়ে গঠিত হলেও কাইপার বেষ্টনীর বস্তুগুলি মূলত হিমায়িত উদ্বায়ী পদার্থ (যাদেরকে "বরফ" নামে অভিহিত করা হয়), যেমন মিথেন, আমোনিয়া ও পানি নিয়ে গঠিত।কাইপার বেষ্টনীতে আনুষ্ঠানিকভাবে স্বীকৃত তিনটি বামন গ্রহ (প্লুটো , হাউমেয়া ও  মেকিমেকি) রয়েছে । ধারনা করা হয় যে, সৌরজগতের কিছু উপগ্রহ ( যেমনঃ নেপচুন গ্রহের ট্রাইটন, শনি গ্রহের ফিবি ) এই অঞ্চল থেকেই উৎপত্তি  লাভ করেছে।


title: নবম গ্রহ

text: নবম গ্রহ বা গ্রহ নয় (, "প্ল্যানেট নাইন") সৌরজগতের বাইরের অংশে অবস্থিত একটি প্রকল্পিত বৃহৎ গ্রহ, যার উপস্থিতির মাধ্যমে কাইপার বেষ্টনীর বাইরে প্রদক্ষিণরত বেশীরভাগ নেপচুনোত্তর বস্তুসমূহের কক্ষপথের অস্বাভাবিক রূপরেখা ব্যাখ্যা করা সম্ভব।


title: নেপচুনোত্তর বস্তু

text:
নেপচুনোত্তর বস্তু বা নেপচুন-উত্তর বস্তু () বলতে সৌর জগতের সে সকল গৌণ গ্রহরাশি বোঝায় যা সূর্যকে নেপচুন অপেক্ষা বেশী গড় দূরত্বে (অর্ধ-মুখ্য অক্ষ), অর্থাৎ ৩০ মহাকাশীয় এককের (AU) বেশী দূরত্বে প্রদক্ষিণ করে। ১৫০ AU এর বেশি অর্ধ-মুখ্য অক্ষ এবং ৩০ AU এর বেশী অনুসূর বিশিষ্ট ১২ টি গৌণ গ্রহ এর অস্তিত্ব এ পর্যন্ত জানা গেছে, এদের চরম নেপচুনোত্তর বস্তু () বলা হয়।
১৯৩০ সালে প্রথম নেপচুনোত্তর বস্তু প্লুটো আবিষ্কৃত হয়। ১৯৯২ সালে দ্বিতীয় নেপচুনোত্তর বস্তুর খোঁজ পাওয়া যায়, যার নাম । জুলাই ২০১৫ পর্যন্ত গৌণ গ্রহ কেন্দ্রের "নেপচুনোত্তর বস্তুর তালিকা"-য় ১,৬৫০ এর অধিক নেপচুনোত্তর বস্তু তালিকাভুক্ত হয়েছে। এই বস্তুগুলোর মাঝে ১,৪৭১ টির অনুসূর দূরত্ব নেপচুনের (৩০.১ AU) চেয়ে বেশী। নভেম্বর ২০০৯ পর্যন্ত এদের মাঝে যাদের কক্ষপথ যথেষ্ট ভালভাবে নির্ণিত হয়েছে এমন ২০০ টি বস্তুকে গৌণ গ্রহ আখ্যাপ্রদান করা হয়েছে।
নেপচুনোত্তর বস্তুর মাঝে বৃহত্তম হল প্লুটো, এরপর যথাক্রমে এরিস, মাকেমাকে, , এবং হাউমেয়া।
নেপচুনোত্তর বস্তুগুলোর ব্যাপ্তি সচরাচর কাইপার বেষ্টনী, বিক্ষিপ্ত চাকতি ও উর্ট মেঘ - এই তিন অঞ্চলে ভাগ করা হয়; তবে অনেক ক্ষেত্রে অন্যভাবেও শ্রেণীবিভাগ করা হয়, এবং কিছু কিছু বস্তু যেমন সেডনা কে সহজে শ্রেণীভুক্ত করা যায়নি।


title: পৃথিবী

text: পৃথিবীর প্রায় এক চতুর্থাংশ ব্যাসার্ধ-বিশিষ্ট চাঁদ একটি অপেক্ষাকৃত বড় শিলাময় প্রাকৃতিক উপগ্রহ। গ্রহের আকার বিবেচনায় এটিই সৌরজগতের বৃহত্তম চাঁদ; যদিও ক্যারন তার বামন গ্রহ প্লুটো থেকে আপেক্ষিকভাবে বৃহত। পৃথিবীর ন্যায় অন্যান্য গ্রহের প্রাকৃতিক উপগ্রহগুলোকেও "চাঁদ" হিসেবেও অভিহিত করা হয়।


title: বৃহস্পতি গ্রহ

text: বৃহস্পতি গ্রহ (ইংরেজি: Jupiter "জূপিটার্", আ-ধ্ব-ব: ˈdʒu:.pɪ.tə(ɹ)) সূর্য থেকে দূরত্বের দিক দিয়ে পঞ্চম এবং আকার আয়তনের দিক দিয়ে সৌরজগতের বৃহত্তম গ্রহ। বৃহস্পতি ব্যতিত সৌর জগতের বাকি সবগুলো গ্রহের ভরকে একত্র করলেও বৃহস্পতির ভর তা থেকে আড়াই গুণ বেশি হবে। বৃহস্পতিসহ আরও তিনটি গ্রহ অর্থাৎ শনি, ইউরেনাস এবং নেপচুনকে একসাথে গ্যাস দানব বলা হয়। এই চারটির অপর জনপ্রিয় নাম হচ্ছে জোভিয়ান গ্রহ। জোভিয়ান শব্দটি জুপিটার শব্দের বিশেষণ রুপ। জুপিটারের গ্রিক প্রতিশব্দ হিসেবে ব্যবহৃত হয় জিউস। এই জিউস থেকেই "জেনো-" মূলটি উৎপত্তি লাভ করেছে। এই মূল দ্বারা বেশ কিছু জুপিটার তথা বৃহস্পতি গ্রহ সংশ্লিষ্ট শব্দের সৃষ্টি হয়েছে। যেমন: জেনোগ্রাফিক। পৃথিবী থেকে দেখলে বৃহস্পতির আপাত মান পাওয়া যায় ২.৮। এটি পৃথিবীর আকাশে দৃশ্যমান তৃতীয় উজ্জ্বল জ্যোতিষ্ক। কেবল চাঁদ এবং শুক্র গ্রহের উজ্জ্বলতা এর থেকে বেশি। অবশ্য কক্ষপথের কিছু বিন্দুতে মঙ্গল গ্রহের উজ্জ্বলতা বৃহস্পতির চেয়ে বেশি হয়ে থাকে। সুপ্রাচীনকাল থেকেই গ্রহটি জ্যোতির্বিজ্ঞানী ও জ্যোতিষীদের কাছে পরিচিত ছিল। বিভিন্ন সংস্কৃতির প্রচুর পৌরাণিক কাহিনী এবং ধর্মীয় বিশ্বাসও আবর্তিত হয়েছে বৃহস্পতিকে কেন্দ্র করে। রোমানরা গ্রহটির নাম রেখেছিল পৌরাণিক চরিত্র জুপিটারের নামে। জুপিটার রোমান পুরাণের প্রধান দেবতা। এই নামটি প্রাক-ইন্দো-ইউরোপীয় ভোকেটিভ কাঠামো থেকে এসেছে যার অর্থ ছিল "আকাশের পিতা"।


title: বুধ গ্রহ

text: বুধ (; ) "মার্কিউরী") সৌরজগতের প্রথম এবং ক্ষুদ্রতম গ্রহ। এটি সূর্যের সর্বাপেক্ষা নিকটতম গ্রহ। এর কোনও উপগ্রহ নাই। এটি সূর্যকে প্রতি ৮৮ দিনে একবার প্রদক্ষিণ করে। এর উজ্জ্বলতার আপাত মান -২.৬ থেকে +৫.৭ পর্যন্ত হয়ে থাকে। কিন্তু একে পৃথিবী থেকে সহজে দেখা যায় না, কারণ সূর্যের সাথে এর বৃহত্তম কৌণিক পার্থক্য হচ্ছে মাত্র ২৮.৩ ডিগ্রী। কেবল সকাল ও সন্ধ্যার ক্ষীণ আলোয় এটি দৃশ্যমান হয়। বুধ গ্রহ সম্বন্ধে সংগৃহীত তথ্যের পরিমাণ তুলনামূলক কম। বুধ অভিমুখী নভোযান মেরিনার ১০ ১৯৭৪ - ১৯৭৫ সালে অনুসন্ধানী অভিযান চালিয়েছিল এবং মেসেঞ্জার ২০০৪ - ২০১৫ সালে ৪০০০ বার অনুসন্ধানী অভিযান চালিয়েছিল।


title: জ্যোতির্বিজ্ঞান

text: সৌর সিস্টেমকে ভিতরের গ্রহ, গ্রহাণু বেল্ট এবং বাইরের গ্রহগুলি নিয়ে উপবিভাগে বিভক্ত করা হয়। ভূপৃষ্ঠের পার্থিব গ্রহগুলি বুধ, শুক্র, পৃথিবী এবং মঙ্গল নিয়ে গঠিত। বাইরের গ্যাসীয় বৃহৎ গ্রহগুলি হল বৃহস্পতি, শনি, ইউরেনাস এবং নেপচুন। নেপচুনের বাইরে কুইপার বেল্ট এবং অবশেষে ওর্ট ক্লাউড রয়েছে যা আলোক বর্ষ পর্যন্ত প্রসারিত হতে পারে।


title: ফুলন দেবী

text: ১৯৯৪ সনে ফুলন দেবীর জীবনের উপর আধারিত ব্যাণ্ডিট কুইন নামক চলচ্চিত্র মুক্তি পায়। ছায়াছবিটির পরিচালক হচ্ছেন শেখর কাপুর ও প্রযোজক চেনেল-৪। মালা সেনের ইণ্ডিয়া'জ ব্যাণ্ডিট কুইন নামক গ্রন্থের আধারে চিত্রনাট্যটি রচনা করা হয়। কিন্তু তাঁকে ভুল রূপে উপস্থাপন করার অভিযোগে ফুলন দেবী চলচ্চিত্রটি ভারতে নিষিদ্ধ করার দাবী করেন। অবশেষে প্রযোজক তাঁকে ৪০,০০০ পাউণ্ড প্রদান করায় তিনি অভিযোগ তুলে নেন। ছবিটি ফুলনকে আন্তঃরাষ্ট্রীয় ভাবে পরিচিত করে তুলেছিল। লেখিকা অরুন্ধতি রয় দা গ্রেট ইণ্ডিয়ান রেপ ট্রিক নামক এক লেখায় প্রশ্ন করেন যে, কি অধিকারে এক জীবিত নারীর ধর্ষণের দৃশ্য তাঁর কোন অনুমতি ছাড়া পুনমঞ্চায়ন করা হয়? তিনি পরিচালক শেখর কাপুরকে ফুলন দেবী ও এর অর্থকে ভুলভাবে উপস্থাপনের জন্য দায়ী করেন।


title: ফুলন দেবী

text: এর আগে ১৯৮৫ সালে অশোক রায়ের পরিচালনায় বাংলা চলচ্চিত্র "ফুলন দেবী" প্রকাশ পায়। এই ছবিতে অভিনয় করেছিলেন সুরেশ ওবেরয়, রীতা ভাদুড়ি, জয় মুখার্জী প্রমুখ।


title: ফুলন দেবী

text: অসমের ভ্রাম্যমান থিয়েটার অপ্সরা থিয়েটার ফুলন দেবীর আত্মসমর্পনের পর দস্যুরাণী ফুলন দেবী নামক একটি নাটক মঞ্চস্থ করেন। কোন তারকা অভিনেতা-অভিনেত্রী ছাড়াই নাটকটি জনপ্রিয় হয়ে উঠে। সাম্প্রতিক বিষয়-বস্তুর উপর রচিত এইটিই ছিল ভ্রাম্যমান থিয়েটারের জনপ্রিয় নাটক। ফুলন দেবী অতি সামান্য লেখা-পড়া জানতেন কিন্তু আন্তঃজার্তিক পর্যায়ে তিনি লেখক মেরী থেরেশ কানী ও পল রামবালীর সহযোগীতায় "আই ফুলন দেবী: দা অটোবায়োগ্রাফী অফ ইণ্ডিয়াস ব্যাণ্ডিট কুইন" নামক শীর্ষক আত্মজীবনী প্রনয়ন করেন। এই গ্রন্থটি ইংল্যান্ডের লিটল ব্রাউন এণ্ড কম্পানী ১৯৯৬ সনে প্রথম প্রকাশ করে। এই দুইজন লেখকের সহযোগীতায় ফুলন দেবী প্রণয়ন করা অন্য আরেকটি আত্মজীবনীমূলক গ্রন্থের নাম "দা ব্যাণ্ডিট কুইন অফ ইণ্ডিয়া; এন ওমেনস্ এমাজিং জার্নি ফ্রম প্রিজেন্ট টু ইন্টারনেশনেল লিজেন্ট"। মালা সেনে লিখেছিলেন যে ইণ্ডিয়াস ব্যাণ্ডিট কুইন একটি জীবনীমূলক গ্রন্থ।


title: ফুলন দেবী

text: ডাকাতের দল ফুলন দেবীকে অপহরন করেন; অন্য এক প্রবাদ মতে তিনি স্বেচ্ছায় ডাকাতের দলে যোগদান করে। সেই ডাকাতের দলনেতা গুজ্জর সম্প্রদায়ের লোক ছিলেন নাম- বাবু গুজ্জর। বাবু গুজ্জর ছিল নিষ্ঠুর ও কামুক স্বভাবের লোক। বাবু গুজ্জরের কামুক দৃষ্টি ফুলনের দেহের উপর পরে কিন্তু দ্বিতীয় দলনেতা বিক্রমের জন্য ফুলন, বাবু গুজ্জরের কামনরা শিকার হওয়া থেকে রক্ষা পায়। একদিন রাত্রে দলনেতা বাবু গুজ্জর ফুলনকে ধর্ষণ করার প্রচেষ্টা করে । প্রতিবাদ জানিয়ে বিক্রম মাল্লা বাবু গুজ্জরকে হত্যা করে ও নিজের দলের নেতা হয়। ফুলন তাঁর সম্মান রক্ষা করা বিক্রম মাল্লার প্রতি প্রেমে পতিত হন। অবশেষে বিক্রম তাঁকে বিবাহ করে ও পত্নীর মর্যদা দেন। ডাকাত দলটি ফুলনের প্রথম স্বামী পুট্টিলাল বাস করা গ্রামে লুন্ঠন করে। ফুলন পুট্টিলালকে টেনে নিয়ে এসে জনসমক্ষে শাস্তি দেয় ও খচ্চরের পিঠে উল্টা করে বসিয়ে নির্জন স্থানে নিয়ে এসে বন্দুক দিয়ে প্রহার করে । প্রায় মৃত অবস্থায় পুট্টিলালকে ছেড়ে চলে যায়। যাওয়ার সময় কম বয়সের বালিকা মেয়ে বিবাহ করা পুরুষদের জন্য সাবধানবাণী স্বরূপ একটি পত্র রেখে যায়।


title: ফুলন দেবী

text:
ফুলন দেবী (, ) একজন ভারতীয় ডাকাত এবং পরে একজন রাজনীতিবিদ। "দস্যু রানী" নামেই তিনি বেশি পরিচিত। ভারতের নিচু বর্ণ হিসেবে পরিচিত মাল্লা বর্ণের এক পরিবারে ১৯৬৩ সালে জন্ম নেন ফুলন। তিনি একাধিক বার পুরুষ নিষ্ঠুরতার বলি হয়েছিলেন। পুলিশের নিকট থেকেও তিনি ন্যায় পান নাই যার জন্য তিনি বাধ্য হয়ে ডাকাত জীবন গ্রহণ করেছিলেন। উত্তর প্রদেশের বেহমাই গাও নামক স্থানের কয়েকজন ঠাকুর সম্প্রদায়ের জমিদার ফুলন দেবীকে ২৩দিন যাবৎ ধর্ষন করে। ১৯৮১ সনে সেই গ্রামের ২২জন ঠাকুরকে ডাকাত হত্যা করেছিল। হত্যার জন্য ফুলন দেবীকে অভিযুক্ত করা হয়। বেশীরভাগ অপরাধ তিনি নির্যাতিত মহিলা ও বিশেষকরে নিম্ন শ্রেনীর মহিলাকে ন্যায় প্রদানের জন্য সংঘঠিত করেছিলেন। ২০বছরের কম বয়সের এক নিম্ন শ্রেনীর প্রায় নিরক্ষর কিশোরী সমগ্র ভারতে আলোড়নের সৃষ্টি করেছিল। পরবর্তী সময়ে তিনি আত্ম-সমর্পন করেন ও ভারতীয় রাজনীতিতে যোগদান করেন।
উত্তর প্রদেশের জালৌন জেলার অন্তর্গত ঘোড়া কা পুরয়া নামক স্থানে এক মাল্লা সম্প্রদায়ে ফুলন দেবী জন্মগ্রহন করেন। মাল্লা সম্প্রদায়কে নিম্ন বর্ন হিসেবে গণ্য করা হয়। মাল্লা সম্প্রদায় লোকের পেশা হচ্ছে নৌকা চালানো বা এককথায় মাঝি । ফুলনের পিতার এক একর জমি জুড়ে নিমের বাগান ছিল। তাঁর পিতার আশা ছিল যে এই মূল্যবান গাছ বিক্রয় করে ২কন্যার বিয়ের যৌতুক দিবেন। ফুলনের মাত্র ১১বৎসর বয়সে তাঁর ঠাকুরদার মৃত্যু হয় ও তাঁর পিতার বড়ভাই (জেঠা) ছলনায় পৈতৃক সম্পত্তির একমাত্র উত্তরাধিকারী নিজেকে ঘোষনা করেন। তাঁর জেঠার মায়াদিন নামক এক পুত্র ছিল। মায়াদিন বাগানের গাছগুলি কেটে বিক্রি করা আরম্ভ করে। ফুলন এর ঘোর বিরোধ করে। মায়াদিনকে চোর বলে নিন্দা করা হয় ও ফুলন এবং তাঁর পিতা সেই মাটিতে উপস্থিত থেকে প্রতিবাদ সাব্যস্ত করেন। হিংসার আশ্রয় নিয়েও মায়াদিন ফুলনের কোন ক্ষতি করতে পারেন নাই। অবশেষে মায়াদিন, পুট্টিলাল নামক এক ৩০বৎসরের ব্যক্তির সহিত ফুলনের বিবাহের আয়োজন করে। সেই সময়ে ফুলনের বয়স ছিল মাত্র ১১বৎসর। ফুলনে নিজের আত্মজীবনিতে লেখেছেন যে পুট্টিলাল একজন অসৎ চরিত্রের লোক ।


title: ফুলন দেবী

text: ফুলন দেবী বিক্রম মাল্লা থেকে বন্দুক চলানো প্রশিক্ষন নিয়েছিল ও উত্তর প্রদেশ ও মধ্য প্রদেশ বসবাসকারী উচ্চ বর্নের লোকদের গ্রামে লুন্ঠন, ভূস্বামীদের অপহরন, রেল ডাকাতি ইত্যাদি বিভিন্ন অভিযান চালিয়েছিল। প্রত্যেকবার অপরাধ করার পর ফুলন দুর্গাদেবীর মন্দির দর্শন করিতেন ও তাঁর প্রান রক্ষার জন্য দেবীকে ধন্যবাদ জ্ঞাপন করিতেন।. চম্বল উপত্যকায় এই ডাকাতের দল আত্মগোপন অবস্থাণ ছিল।


title: কাবুলিওয়ালা (১৯৬১-এর চলচ্চিত্র)

text: "কাবুলিওয়ালা" ছবির গল্পটি খুব সরল। এটি আব্দুল রহমত খান নামে এক আফগান (বলরাজ সাহানি) মেওয়াওয়ালা ও মিনি (সোনু) নামে একটি বালিকার গল্প। রহমত তার মেয়ে আমিনাকে (বেবি ফরিদা) কাবুলে রেখে কলকাতায় এসেছিল ফল বিক্রি করতে। সেখানে মিনি'র মধ্যে সে নিজের মেয়েকে খুঁজে পায় এবং তাকে স্নেহ করতে শুরু করে।হেমেন গুপ্ত ছিলেন সুভাষচন্দ্র বসু'র ব্যক্তিগত সচিব। তিনি একাধিক ছবি পরিচালনা করেছিলেন। এগুলোর মধ্যে বিশেষভাবে উল্লেখযোগ্য বলরাজ সাহানি অভিনীত "টকসাল" (১৯৫৬) এবং "নেতাজি সুভাষচন্দ্র বসু" (১৯৬৬)। বাংলার বাইরে রবীন্দ্রনাথের কাহিনি অবলম্বনে সবচেয়ে সফল ছবিটি ছিল হেমেন গুপ্তের "কাবুলিওয়ালা"। এই ছবিটি প্রযোজনা করেছিলেন বিমল রায় এবং এতে অভিনয় করেন বিশিষ্ট অভিনেতা বলরাজ সাহানি। অন্যান্য রবীন্দ্ররচনা-ভিত্তিক চলচ্চিত্রে বিষয় ও সময়কালের উপর অধিক গুরুত্ব আরোপ করা হলেও এই ছবিতে মানবতাবাদ, পরিচয় ও বৈচিত্রের ধ্রুপদি দৃষ্টিভঙ্গিটি প্রদর্শিত হয়েছে। মূল গল্পটি ১৮৯০-এর দশকে "সাধনা" নামে এক বাংলা সাহিত্য পত্রিকায় প্রকাশিত হয়েছিল। গল্পটি বাংলা থেকে ইংরেজিতে অনুবাদ করেন ভগিনী নিবেদিতা। অনুবাদটি "মডার্ন রিভিউ" পত্রিকায় প্রকাশিত হয়েছিল।


title: রোল নং ২১

text:
এই ছবির মূল দৃশ্য হলো সর্বদা সত্যের জয় এবং মিথ্যার পরাজয়।এটি স্কুল কে কেন্দ্র করে তৈরী হয়েছে এবং ভারতে অনেক জনপ্রিয়তা অর্জন করেছে।এটি বাংলাদেশ সহ এশিয়ার বিভিন্ন দেশেও ব্যাপক জনপ্রিয়তা অর্জন করেছে।
কানসা পৃথিবীকে দখল করার জন্য আসে কানশিক নামক স্থান থেকে।সে একটা স্থানীয় স্কুলে মাথউরা আনাথ আসরাম নামে ছদ্দবেশে ওই স্কুলের প্রধান শিক্ষকরূপে নিয়োগ লাভ করে।কৃষ্ণা তার পরিকল্পনা দেখে একটা বলকের রুপ নিয়ে ওই স্কুলে আসে পৃথিবীকে রক্ষা করতে।সে ওই স্কুলের ছাত্র ছাত্রী এবং সমগ্র পৃথিবীকে রক্ষা করতে প্রাণ পন চেষ্টা করে।যাইহোক প্রভু কৃষ্ণা কনসিকের পরিকল্পনা বাস্তবায়নের পথটা কঠিন করে দেয়।সেই করানে কানশিক কৃষকে ধ্বংস করতে পাতাল লোকে(মাটির নিচের দুনিয়া) থেকে বিভিন্ন প্রকার রাক্ষস এবং জন্তু পাঠিয়ে দেয়।কৃষ তার জাদুর ক্ষমতা দিয়ে সকল রাক্ষস এবং জন্তুদের পারাজিত করে।সকল অসুরেরা কৃষ এবং তার বন্ধুর হাতে পরিজিত হয়।এই সিরিজের অন্যতম দিক হলো আসুরেরা নতুন নতুন রাক্ষসকে আহব্বান জানায় এবং কৃষ একে একে তাদের পরাজিত করে।


title: সত্যজিৎ রায়

text: "অরণ্যের দিনরাত্রি"-তে নির্মাণকুশলতা প্রদর্শনশেষে সত্যজিৎ মনোযোগ দেন তৎকালীন বাঙালি বাস্তবতার মর্মমূলে, যখন বামপন্থী নকশাল আন্দোলনের তীব্রতা সর্বত্র অনুভূত হচ্ছিল। সত্যজিৎকে প্রায়ই বলা হত তিনি সমসাময়িক ভারতীয় শহুরে অভিজ্ঞতার ব্যাপারে উদাসীন। এর জবাবে ১৯৭০-এর দশকে তিনি কলকাতাকে কেন্দ্র করে তিনটি ছবি বানান যেগুলো ‘‘কলকাতা ত্রয়ী’’ নামেও পরিচিত: "প্রতিদ্বন্দ্বী" (১৯৭০), "সীমাবদ্ধ" (১৯৭১), এবং "জনঅরণ্য" (১৯৭৫)। চলচ্চিত্র তিনটি আলাদাভাবে পরিকল্পনা করা হলেও বিষয়বস্তুর মিলের কারণে এগুলোকে একটি দুর্বল ত্রয়ী হিসেবে বিবেচনা করা হয়। "প্রতিদ্বন্দ্বী"-র নায়ক এক আদর্শবাদী তরুণ স্নাতক যার মোহমুক্তি ঘটলেও ছবির শেষ পর্যন্ত সে দুর্নীতিতে জড়িয়ে পড়েনি। "জনারণ্য"-র নায়ক আরেক তরুণ যে জীবিকা নির্বাহের জন্য দুর্নীতির কাছে আত্মসমর্পণ করে। এবং "সীমাবদ্ধ"-র অর্থনৈতিকভাবে সফল প্রধান চরিত্রটি আরও লাভ করার জন্য সমস্ত আদর্শ বিসর্জন দেয়। এগুলির মধ্যে "প্রতিদ্বন্দ্বী" ছবিতে সত্যজিৎ ভিন্ন ধরনের (elliptical) বর্ণনাভঙ্গি ব্যবহার করেন, যেখানে নেগেটিভ, স্বপ্নদৃশ্য ও হঠাৎ ফ্ল্যাশব্যাকের সহায়তা নেয়া হয়। এ ছাড়া ৭০-এর দশকে সত্যজিৎ তাঁর নিজের লেখা জনপ্রিয় গোয়েন্দা কাহিনীর নায়ক ফেলুদার ওপর ভিত্তি করে "সোনার কেল্লা" ও "জয় বাবা ফেলুনাথ" ছবি দুটিও নির্মাণ করেন।


title: ফুলন দেবী

text:
ফুলন দেবীর রাজনৈতিক জগতের গুরু ছিলেন সমাজবাদী পার্টির নেতা মুলায়ম সিং যাদব। উত্তর প্রদেশের মির্জাপুর সংসদীয় সমষ্টিতে বৃ্হৎ সংখ্যক ঠাকুর সম্প্রদায়ের ভোটার ছিল যদিও নিম্নবর্নের মাল্লা ও জুলাহা সম্প্রদায়ের সন্মিলিত সংখ্যার বিপরীতে ঠাকুর ভোটার ছিল কম। স্বাভাবিক ভাবে এই আসনটি দখল করার জন্য ১৯৯৬ সনে সমাজবাদী পার্টি ফুলনকে মির্জাপুর আসনের জন্য টিকেট প্রদান করে। ভারতীয় জনতা পার্টি ও বেহমাই হত্যাকাণ্ডে নিহত হওয়া ঠাকুরের পত্নীরা ঘোর বিরোধ করা সত্বেও তিনি নির্বাচনে বিজয়ী হন। ১৯৯৮ সনের মধ্যবর্তী নির্বাচনে ফুলন পরাজিত হলেও ১৯৯৯ সনে মির্জাপুর লোকসভা নির্বাচনে তিনি পুনরায় আসন দখল করিতে সক্ষম হন।
২০০১ সনের ২৫ জুলাই তারিখে নতুন দিল্লীতে ফুলন দেবীকে হত্যা করা হয়। তাঁর দেহরক্ষীও আহত হয়। সেই সময়ে তিনি সংসদ থেকে বের হয়ে আসছিলেন। হত্যাকারীরা তাঁকে গুলি করে অটোরিক্সায় উঠে পালিয়ে যায়। হত্যাকারীরা ছিলেন শ্বের সিং রাণা, ধীরাজ রাণা ও রাজবীর। শ্বের সিং রাণা দেরাদুনে আত্মসমর্পণ করেন। হত্যাকারীরা প্রকাশ করেন যে বেহমাই হত্যাকাণ্ডের প্রতিশোধ নেওয়ার জন্য এই হত্যা করা হয়েছে। ২০০৪ সনে শ্বের সিং তিহার কেন্দ্রীয় কারাগার থেকে পলায়ন করেন কিন্তু ২০০৬ সনে পুনরায় কলকাতা পুলিশের হাতে বন্দী হয়। সেই সময়ে ক্ষত্রিয় স্বাভিমান আন্দোলন কমিটি নামক সংগঠন ক্ষত্রিয়ের মর্যদা অক্ষুন্ন রাখা ও বেহমাই হত্যাকাণ্ডের বিধবাদের অশ্রুর মর্যদা দেওয়ার জন্য শ্বের সিং-কে সন্মানিত করার করার সিদ্ধান্ত নেয়।


title: উড্ডয়ন ক্ষমতাহীন পাখি

text: যে সব পাখি উড়তে পারে না তাদের উড্ডয়ন ক্ষমতাহীন পাখি বলে। আত্মরক্ষার জন্য এরা প্রধানত সাঁতার ও দৌড়ের উপর নির্ভরশীল। বর্তমানে পৃথিবীতে প্রায় ৪০ প্রজাতির পাখি রয়েছে যারা উড়তে পারে না। বহু উড্ডয়ন ক্ষমতাহীন পাখি পৃথিবী থেকে বিলুপ্ত হয়ে গেছে। উড্ডয়ন ক্ষমতাহীন পাখিদের অধিকাংশই দ্বীপবাসী। ধারণা করা হয়, দ্বীপে কোন শিকারী প্রাণী না থাকায় এসব পাখির পূর্বপুরুষদের আত্মরক্ষার জন্য উড়বার প্রয়োজন পড়েনি। সে কারণে ক্রমে ক্রমে তাদের উড়ার ক্ষমতা লোপ পায়। বড় উড্ডয়ন ক্ষমতাহীন পাখি, যেমন- উটপাখি, রিয়া, এমু, কেসোয়ারি প্রভৃতির পূর্বপুরুষের শক্তিশালী পা, শক্ত নখর এবং দ্রুতগতিতে দৌড়াতে পারার ক্ষমতার জন্য আত্মরক্ষার্থে উড়ার প্রয়োজন হয় নি। পৃথিবীর জীবিত উড্ডয়ন অক্ষম পাখিদের মধ্যে ইনঅ্যাক্সেসিবল দ্বীপের ঝিল্লি (দৈর্ঘ্য ১২.৫ সেমি ও ওজন ৩৪.৭ গ্রাম) ক্ষুদ্রতম এবং উটপাখি (দৈর্ঘ্য ২.৭ মি ও ওজন ১৫৬ কেজি) বৃহত্তম। প্রকৃতপক্ষে উটপাখি পৃথিবীর সবচেয়ে বৃহৎ পাখি। তবে এমন কয়েকটি পাখি পৃথিবীতে একসময় দাপিয়ে বেড়াত যেগুলো আকারে উটপাখির থেকে যথেষ্ট বড় ছিল।


title: পাখি

text: পাখি বিভিন্ন পদ্ধতিতে উড়ে বেড়ায়; যেমন: ফ্ল্যাপিং, সোরিং, গ্লাইডিং বা স্কিমিং, হোভারিং ইত্যাদি। পাখির উড্ডয়ন পদ্ধতি এর ডানার গঠন আর দেহের আকারের উপর নির্ভরশীল। এছাড়াও পৃথিবীতে প্রায় ৬০ প্রজাতির পাখি আছে যারা একেবারেই উড়তে পারে না। অধিকাংশ বিলুপ্ত পাখি উড়তে অক্ষম ছিল। এসব পাখিদের অধিকাংশই দ্বীপবাসী। ধারণা করা হয়, দ্বীপে কোন শিকারী প্রাণী না থাকায় এসব পাখির পূর্বপুরুষদের আত্মরক্ষার জন্য উড়বার প্রয়োজন পড়েনি। সে কারণে ক্রমে ক্রমে তাদের উড়ার ক্ষমতা লোপ পায়। এধরনের পাখিরা তাদের ডানাকে উড়বার মত করে ব্যবহার করতে পারে না। তবে পেঙ্গুইন, অক প্রভৃতি উড্ডয়ন-অক্ষম পাখি পানিতে সাঁতার কাটার সময় ঠিক উড়ার মত করে ডানা ব্যবহার করে।


title: উড্ডয়ন ক্ষমতাহীন পাখি

text: যেসব পাখি উড়তে পারে না, তাদের বুকের কীল বা স্টার্নাম এবং ডানার হাড় উড়তে সক্ষম পাখিদের তুলনায় বেশ খাটো হয়। কোন কোন প্রজাতিতে স্টার্নাম থাকে না। কীল উড়ার জন্য প্রয়োজনীয় পেশীগুলো ধরে রাখে। সেজন্য এসব প্রজাতির কীলের প্রয়োজন হয় না। এছাড়া এসব পাখির পালকের পরিমাণ উড়তে সক্ষম পাখিদের তুলনায় অনেক বেশি থাকে। এসব পাখিদের ত্বকে পালক সমানভাবে বিস্তৃত থাকে। কিন্তু উড়ুক্কু পাখিতে পালক নির্দিষ্ট এলাকায় অঞ্চলভিত্তিক বা পট্টি আকারে বিস্তৃত।


title: মেঠো কাঠঠোকরা

text: দারুণ চতুর-বুদ্ধিমান ও সতর্ক পাখি মেঠো কাঠঠোকরা। গুইসাপ, বেজি, বনবিড়ালও এদের পাকড়াও করতে পারে না। বিপদের গন্ধ পেলে স্থির হয়, মড়ার মতো শরীর এলিয়ে দিতে পারে। কাছে গেলে পালিয়ে যায় কদাচ কোনো মানুষ নাগালে চলে এলে ঘাড়ের পালক ফুলিয়ে, চোখ উল্টিয়ে ঘাড়-মাথা প্রায় ১৮০ ডিগ্রি কোণে ঘোরাতে থাকে, মাঝে মাঝে লেজ নাড়ায় ও মাটিতে শুয়ে পড়ে। দেখে যে-কেউ ভাববে, পাখিটির ঘাড় ব্যথায় টনটন করছে ও সে মৃত্যুর দ্বারপ্রান্তে। এই অবস্থায় তাকে বাঁচানোর জন্য হাতে তুলে নিলেও চুপচাপ অসুস্থতার অভিনয় করে যাবে। কিছুটা অন্যমনস্ক হলে, সেই সুযোগে পাখিটি হঠাৎ করেই তীরবেগে উড়ে পালায়। আবার ভয় পেলে বুক ঠেকিয়ে মাটির সঙ্গে লেপটে থাকে কিংবা অনিচ্ছুক ভাবে ঝোপে বা গাছে উড়ে যায়। দেহের রঙ সহজেই এদের মাটির সঙ্গে মিলেমিশে যেতে সাহায্য করে, পালক এদের ছদ্মবেশ-সহায়ক। এ সময় সুযোগ পেলে আশপাশের ঝোপঝাড়ে আশ্রয় নেয়। ভয় কেটে গেলে ফের মাঠে আসে। এরা সহজে উড়তে চায় না, কিন্তু পরিযায়নের সময় এরা একনাগাড়ে দীর্ঘ পথ পাড়ি দেয়। মাঝে মাঝে এরা নাকি সুরে ডাকে: "চিওন-চিওন-চিওন..."। প্রজনন ঋতুতে বিলাপের সুরে ডাকে: "টির-টির-টির..."।


title: পাখি

text: মাছ, উভচর, সরীসৃপ এবং স্তন্যপায়ীদের মত পাখিরাও মেরুদণ্ডী প্রাণী। আধুনিক যুগের পাখিদের প্রধান বৈশিষ্ট্য হচ্ছে- পালক, দন্তবিহীন চঞ্চু, শক্ত খোলকবিশিষ্ট ডিম যার সাহায্যে এরা এদের বংশধর রেখে যায়, চার প্রকোষ্ঠ বিশিষ্ট হৃৎপিণ্ড, উচ্চ কোষীয় জৈব-রাসায়নিক হার, হালকা কিন্তু মজবুত হাড় ইত্যাদি। সব পাখিরই ডানা আছে, একমাত্র ব্যতিক্রম অধুনালুপ্ত নিউজিল্যান্ডের মোয়া। সামনের উপাঙ্গ বিবর্তিত হয়ে আসলে ডানার রূপ লাভ করেছে। প্রায় সব পাখি উড়তে পারে এবং উড্ডয়নে অক্ষম পাখিগুলিও (যেমন উটপাখি, পেঙ্গুইন) উড়তে সক্ষম পূর্বপুরুষের বিবর্তনের ফসল। উড়তে অক্ষম পাখিদের বেশিরভাগই কতিপয় দ্বীপের স্থানিক বাসিন্দা। পাখিদের পরিপাক ও রেচন প্রক্রিয়া তাদের সহজভাবে ওড়ার জন্য অনুকূল এবং অন্য সব প্রাণীদের থেকে একেবারেই আলাদা। পাখিদের মধ্যে কয়েকটি প্রজাতি, বিশেষত কাক ও টিয়ার কয়েকটি প্রজাতি, প্রাণিজগতে সর্বাপেক্ষা বুদ্ধিমান প্রাণীদের মধ্যে অন্যতম। কয়েক প্রজাতির পাখি ছোটখাটো হাতিয়ার বানানো ও তা ব্যবহারের কৌশল রপ্ত করেছে। কিছু কিছু সামাজিক পাখির মধ্যে প্রজন্মের পর প্রজন্ম তাদের জীবনধারণের জন্য প্রয়োজনীয় জ্ঞান সঞ্চালন করে যেতে দেখা যায়।


title: অ্যানাটিডি

text: অ্যানাটিডি একটি জীববৈজ্ঞানিক গোত্র যার মধ্যে হাঁস, রাজহাঁস ও মরাল, এই তিন ধরনের পাখি অন্তর্ভুক্ত। এই গোত্রের সদস্যদেরকে পৃথিবীর প্রায় সব অঞ্চলেই দেখতে পাওয়া যায়। তবে অ্যান্টার্কটিকা মহাদেশ, নির্দিষ্ট কিছু মরু অঞ্চল এবং বেশিরভাগ দ্বীপ ও দ্বীপপুঞ্জে এদের দেখা যায় না। বহু বছরের বিবর্তনের ফলে এসব পাখি পানিতে সাবলীলভাবে সাঁতরাতে, ভেসে থাকতে ও প্রয়োজনবোধে অগভীর পানিতে ডুব দিতে সক্ষম। এরা মাঝারি থেকে বড় আকারের গোলগাল জলার পাখি; পা খাটো ও চ্যাপ্টা; ঠোঁট ছোট, শক্তিশালী; প্রজনন ঋতুর শেষে ওড়ার পালক খসে পড়ে ও কয়েক সপ্তাহ উড়তে পারে না। এই গোত্রে মোট ৪৩টি গণে ১৪৮টি এবং বাংলাদেশে ১৩ গণে ২৯ প্রজাতির পাখি অন্তর্ভুক্ত। এরা মূলত তৃণভোজী ও প্রজননের দিক থেকে একগামী। সদস্যদের মধ্যে উল্লেখযোগ্য অংশ সাংবাৎসরিক পরিযায়ী, অর্থাৎ বছরের নির্দিষ্ট সময়ে এরা এক স্থান থেকে অন্য স্থানে চলে যায়। অল্প কিছু প্রজাতিকে গৃহপালিত পাখি হিসেবে মানুষ পুষে থাকে। এদের মাংস ও ডিম বিশ্বব্যাপী পুষ্টির বিশাল চাহিদার কিছু অংশ পূরণ করে। মাংস ও বিনোদন, এই দুই কারণে এদের ব্যাপকভাবে শিকার করা হয়। যার ফলশ্রুতিতে সপ্তদশ শতাব্দী থেকে অ্যানাটিডি গোত্রের অন্তর্ভুক্ত পাঁচটি প্রজাতি পৃথিবী থেকে সম্পূর্ণ বিলুপ্ত হয়ে গেছে আর বেশ কিছু প্রজাতি বর্তমানে বিলুপ্তির দ্বারপ্রান্তে।


title: লক্ষ্মীপেঁচা

text: নিশাচর ও শিকারী পাখি হিসেবে লক্ষ্মীপেঁচার আচরণ অন্যান্য পেঁচার ন্যায়। কিন্তু গোধূলীলগ্নে এটি সক্রিয় হয়ে উঠে। মাঝে মাঝে দিনের বেলায়ও কিঞ্চিৎ দেখা মেলে। সমুদ্রপৃষ্ঠ থেকে ২০০০ মিটার উপরে কিংবা ৩০০০ মিটার নিচে গ্রীষ্মমণ্ডলীয় এলাকার খামার ও ঘাসপূর্ণ এলাকা, বনভূমিতে এদেরকে দেখা যায়। শিকার নিয়ে কোন কাঠ বা খুঁটির উপরিভাগে বসতে পছন্দ করে। খুবই নিঃশব্দে এদের পদচারণা ঘটে অর্থাৎ আওয়াজবিহীন অবস্থায় এরা উড়তে সক্ষমতা প্রদর্শন করে। এদের শ্রবণশক্তি খুবই তীক্ষ্ণ।এ ধরনের বৈশিষ্ট্য সমগোত্রীয় প্রজাতি হিসেবে "টি. এ. গুট্টাটা" এবং "টি. এ. এল্বা" পেঁচায় দেখা যায় যারা ইউরোপের দক্ষিণ-পূর্বাংশ এবং আইবেরিয়ান উপত্যকা ও দক্ষিণ ফ্রান্সে বসবাস করে।


title: স্তন্যপায়ী

text:
প্রানী হল হাতি, নীল, তিমি, বাদুড় প্রভৃতি। বাদুড় একমাত্র স্তন্যপায়ী প্রানী যাদের পাখা অাছে এবং এরা উড়তে সক্ষম। এরা নিশাচর প্রানী এবং অন্ধকারে প্রতিধ্বনি ব্যবহার করে পথ চলতে পারে। স্তন্য পায়ি প্রানিদের মধ্যে সবচাইতে বড় নীল তিমি।
আর এরা ২০০ বছর পর্যন্ত বাচতে পারে।
এদের সাধারণ বৈশিষ্ট্য হলোঃ
★ দেহ লোমে আবৃত।
★ স্তন্যপায়ী প্রাণিরা সন্তান প্রসব করে, তবে এর ব্যতিক্রম আছে। যেমন: প্লাটিপাস
★ উঞ্চরক্তের প্রাণি।
★ চোয়ালে বিভিন্ন ধরনের দাঁত থাকে।
★ শিশুরা মাতৃদুগ্ধ পান করে।
★ হৃদপিন্ড চার প্রকোষ্ট বিশিষ্ট।


title: নোলা (পোষা প্রাণীর জনা)

text:
ওরা বুড়ো হয়ে গেলেও ওদের মানসিকতা বাচ্চাদের মতনই থেকে যায়। প্রকৃতিতে স্বাধীনভাবে বড় হলে তারা নিজেদের পছন্দ মতন ভালো-খারাপটা দেখে ও বুঝে নিতে পারে। কিন্তু আটকে রেখে বা লোকালয়ে পালন করলে পশুপাখিরা সেই সুবিধা হতে বঞ্চিত হয় ও অনেক কিছুই বুঝতে পারে না।
অনেক সময় হাড্ডি বা ছোটো কিছু চাবাতে গেলে তা কুকুর-বিড়ালের দাঁতের ফাঁকে আটকে যেতে পারে। আবার অনেক সময় তাদের মুখের ভেতরের অংশে উপরের দিকেও আটকে যায়। যার ফলে তারা সেটিকে বের করতে না পেরে দিশেহারা হয়ে যায় ও অস্থির হয়ে পড়ে। এরকম হলে তাদের সাথে কথা বলে, আদর করে শান্ত করে সেটিকে বের করে দিতে হয়। এই কাজের সময় মুখের ভেতর হাত না দিয়ে, আটকে যাওয়া জিনিসটিকে ধরার জন্য বাসায় একটি "Needle-nose" অথবা "Pinch-nose pliers" নামে পরিচিত "প্লায়ার্স" থাকা জরুরী।


title: সামুদ্রিক পাখি

text: কোন নির্দিষ্ট প্রজাতি বা পরিবার বা গণের অধীনে এই সামুদ্রিক পাখিরা পরে তা এখন স্পষ্ট নয়। দুজন সামুদ্রিক পাখি বিজ্ঞানীর কথায়: "সব সামুদ্রিক পাখিদের একটা সাধারণ চরিত্র হল তারা নোনা জলের খাদ্য গ্রহণ করে, কিন্তু জীববিদ্যার যেকোনো বিবৃতি দিয়েই এটা সত্য; আবার কোনো কোনো ক্ষেত্রে নয়।" লুন এবং ডুবুরি পাখিরা, যারা লেকে বাসা বাঁধে এবং শীতকালে সমুদ্রে আসে তাদেরকে সাধারণত জলের পাখি হিসেবে ধরা হয়, সামুদ্রিক পাখি হিসেবে নয়। এছাড়াও নানা ধরণের সামুদ্রিক হাঁস যারা অ্যানাটিডি পরিবারের অন্তর্গত তারা প্রচলিত ভাবে তারা সামুদ্রিক পাখির গ্রুপ বা পরিবার থেকে আলাদা। অনেক বক পুরোপুরি সামুদ্রিক হলেও তাদেরকে সামুদ্রিক পাখির পরিবারে ধরা হয় না।


title: বাংলাদেশ-ভারত সীমান্ত

text: বাংলাদেশ এবং ভারত একটা ৪,১৫৬ কিমি (২,৫৮২ মাইল) লম্বা আন্তর্জাতিক সীমানাঅংশ ভাগ করে, এটা বিশ্বের পঞ্চম দীর্ঘতম ভূমি সীমানা, যার মধ্যে আছে অসম ২৬২ কিমি (১৬৩ মাইল), ত্রিপুরা ৮৫৬ কিমি (২৭৫ মাইল), মিজোরাম ১৮০ কিমি (১১০ মাইল), মেঘালয়া ৪৪৩ কিমি (২৭৫ মাইল) এবং পশ্চিমবঙ্গ ২,২১৭ কিমি (১,৩৭৮ মাইল)। সীমানার পাশাপাশি বাংলাদেশের বিভাগগুলোর মধ্যে আছে মৈমনসিংহ, খুলনা, রাজশাহি, রংপুর, সিলেট এবং চট্টগ্রাম। দুটো রাষ্ট্রের মধ্যে কতগুলো থাম দিয়ে মার্কা করা আছে। সামান্য সীমা নির্ধারণ করা জায়গায় দু-দিক থেকে কাঁটাতারের বেড়া দেওয়া আছে। ২০১৫ খ্রিস্টাব্দের ৭ মে ভারত এবং বাংলাদেশ দু-দেশের অনুমোদনসাপেক্ষে ভূমি পরিসীমা চুক্তি করে সীমানার সরলীকরণ করা হয়েছে।


title: বাংলাদেশে জলবায়ু পরিবর্তনের প্রভাব

text: বাংলাদেশ, দক্ষিণ এশিয়ার একটি দেশ, যা ২৬° ৩৮' উত্তর অক্ষাংশ থেকে ২০° ৩৪' উত্তর অক্ষাংশ এবং ৮৮° ০১' পূর্ব দ্রাঘিমাংশ থেকে ৯২° ৪১' পূর্ব দ্রাঘিমাংশ পর্যন্ত বিস্তৃত। এই দেশটির পশ্চিম, উত্তর, আর পূর্ব সীমান্ত জুড়ে রয়েছে ভারত। পশ্চিমে রয়েছে ভারতের পশ্চিমবঙ্গ রাজ্য। উত্তরে পশ্চিমবঙ্গ, আসাম, মেঘালয় রাজ্য। পূবে আসাম, ত্রিপুরা, মিজোরাম। তবে পূর্বদিকে ভারত ছাড়াও মিয়ানমারের (বার্মা) সাথে সীমান্ত রয়েছে। দক্ষিণে রয়েছে বঙ্গোপসাগর। ভূতাত্ত্বিকভাবে, দেশটি থেকে উত্তর দিকে রয়েছে সুউচ্চ হিমালয় পার্বত্যাঞ্চল, যেখান থেকে বরফগলা পানির প্রবাহে সৃষ্ট বড় বড় নদী (গঙ্গা, ব্রহ্মপুত্র, মেঘনা ইত্যাদি) বাংলাদেশের ভিতর দিয়ে প্রবহমান এবং নদীগুলো গিয়ে দক্ষিণে বঙ্গোপসাগরে পড়ছে। বর্ষাকালে নদীবাহিত পানির প্রবাহ বেড়ে গেলে নদী উপচে পানি লোকালয়ে পৌঁছে যায়, এবং দেশটি এভাবে প্রায় প্রতি বছরই বন্যায় আক্রান্ত হয়। এই দেশটির প্রায় মাঝখান দিয়ে কর্কটক্রান্তি রেখা অতিক্রম করেছে এবং এর আবহাওয়াতে নিরক্ষীয় প্রভাব লক্ষ করা যায়। বছরে বৃষ্টিপাতের মাত্রা ১৫০০-২৫০০মিলিমিটার (৬০-১০০ইঞ্চি); পূর্ব সীমান্তে এই মাত্রা ৩৭৫০ মিলিমিটার (১৫০ইঞ্চির বেশি)। স্বাভাবিক অবস্থায় গড় তাপমাত্রা ২৫° সেলসিয়াস। আবহমান কাল থেকে এদেশে ঋতুবৈচিত্র্য বর্তমান ছিল, ছয়টি ঋতুর বৈশিষ্ট্য আলাদা আলাদাভাবে এই দেশে উপলব্ধ হয়; গ্রীষ্ম-বর্ষা-শরৎ-হেমন্ত-শীত-বসন্ত -এই ছয় ঋতুর কারণে দেশটিকে "ষড়ঋতুর দেশ"ও বলা হয়ে থাকে। নভেম্বর থেকে মার্চ পর্যন্ত হালকা শীত অনুভূত হয়। মার্চ থেকে জুন পর্যন্ত গ্রীষ্মকাল চলে। জুন থেকে সেপ্টেম্বর পর্যন্ত এদেশে মৌসুমী বায়ু সক্রীয় থাকে, তাই জুন থেকে অক্টোবর পর্যন্ত চলে বর্ষা মৌসুম। এসময় মৌসুমী বায়ুর প্রভাবে এখানে প্রচুর বৃষ্টিপাত হয়, যা অনেক সময়ই বন্যায় ভাসিয়ে দেয়। এছাড়াও মৌসুমী বায়ুপ্রবাহের আগমুহূর্তে কিংবা বিদায়ের পরপরই স্থলভাগে ঘূর্ণিঝড়, টর্নেডো, কিংবা সাগরে নিম্নচাপ, জল-ঘূর্ণিঝড়, জলোচ্ছাস ইত্যাদি প্রাকৃতিক দুর্যোগ সৃষ্টি হয়, যার আঘাতে বাংলাদেশ প্রায় নিয়মিতই আক্রান্ত হয়। কিন্তু জলবায়ু পরিবর্তনের প্রত্যক্ষ প্রভাবে বাংলাদেশের এই স্বাভাবিক চিত্রটি এখন অনেকখানি বদলে গেছে। তাপমাত্রা, বৃষ্টিপাত, বায়ুপ্রবাহ, সমুদ্রস্তর -সর্বদিক দিয়ে সংঘটিত এসকল পরিবর্তন বাংলাদেশে, জলবায়ুগত স্থূল পরিবর্তন সৃষ্টি করেছে।


title: ভারতের ভূগোল

text: প্রকৃত নিয়ন্ত্রণরেখা ভারত ও গণপ্রজাতন্ত্রী চীনের মধ্যবর্তী সীমান্তরেখা। ভারতীয় রাজ্য জম্মু ও কাশ্মীর, হিমাচল প্রদেশ, উত্তরাখণ্ড, সিক্কিম ও অরুণাচল প্রদেশ বরাবর ৪,০৫৭ কিলোমিটার দৈর্ঘ্য জুড়ে এই সীমান্ত প্রসারিত। উভয় রাষ্ট্রই কাশ্মীর উত্তর-পূর্বাঞ্চলের উপর নিজ কর্তৃত্ব দাবি করে। ১৯৬২ সালে ভারত-চীন যুদ্ধের পর এই অঞ্চল চীনের দখলে চলে যায়। ভারত-মায়ানমার সীমান্তের দৈর্ঘ্য ১,৬৪৩ কিলোমিটার (১,০২১ মাইল)। এই সীমান্ত ভারতের উত্তর-পূর্বাঞ্চলীয় সীমান্ত রাজ্যগুলির সীমানা-বরাবর প্রসারিত। উত্তর-পূর্ব ভারতে হিমালয় অঞ্চলে ভারত-ভুটান সীমান্তের দৈর্ঘ্য ৬৯৯ কিলোমিটার (৪৩৪ মাইল) এবং উত্তর ভারতে হিমালয়ের পাদদেশ-অঞ্চলে ভারত-নেপাল সীমান্তের দৈর্ঘ্য ১,৭৫১ কিলোমিটার (১,০৮৮ মাইল)। ভুটান, নেপাল ও বাংলাদেশ সীমান্ত দ্বারা সংকীর্ণায়িত শিলিগুড়ি করিডোর উপদ্বীপীয় ভারতের সঙ্গে উত্তর-পূর্ব ভারতের সংযোগ রক্ষা করছে।


title: ২০০১ বাংলাদেশ-ভারত সীমান্ত সংঘর্ষ

text:
এর মধ্যে একটি বিরোধপূর্ণ এলাকা ছিল পাদুয়া গ্রামের কাছাকাছি একখন্ড ছোট ভূমি যার পরিমাণ ২৩০ একর। এটি বাংলাদেশ ও ভারতের মেঘালয় রাজ্যের সীমান্তে অবস্থিত।১৯৭১ সালে জায়গাটি ভারতীয় সামরিক বাহিনী বাংলাদেশের মুক্তিবাহিনীকে প্রশিক্ষণ প্রদানের জন্য ব্যবহার করত। বাংলাদেশের স্বাধীনতার পর ভারত এই ভূমি তাদের বলে দাবি করে কিন্তু ১৯৭১ সালেই ভারতীয় সীমান্তরক্ষী বাহিনী এখানে একটি ক্যাম্প স্থাপন করেছিল। সেই
সময়ে বাংলাদেশের ভেতরে ভারতের ১১১টি ছিটমহল ছিল ও ভারতের ভেতর বাংলাদেশের ৫০টি ছিটমহল ছিল। পাদুয়া গ্রামটি ভারতীয় অধ্যুষিত ছিল, কিন্তু আইনত এটি ছিল বাংলাদেশের মালিকানাধীন ভূখন্ড (নতুন সীমান্ত চুক্তি ও জনসংখ্যা বিনিময়ের পূর্ব পর্যন্ত)। জাতিগতভাবে খাসিয়ারা এখানে বসবাস করত।
পরবর্তীকালে তৎকালীন বিডিআর-এর মহাপরিচালক মেজর জেনারেল ফজলুর রহমানের একটি ব্যক্তিগত সাক্ষাৎকার প্রকাশিত হয় যেখানে তিনি দাবি করেন, বিএসএফ সে সময় পাদুয়ায় তাদের ক্যাম্প ও ১০ কি.মি. দূরবর্তী অন্য একটি ক্যাম্পের মধ্যে সংযোগ স্থাপনের জন্য ‘নো ম্যান’স ল্যান্ড’-এ রাস্তা নির্মাণ শুরু করেছিল যেটি আসলে বাংলাদেশের সীমারেখার ভিতরে পড়েছিল।
২০০১ সালের ১৮ই এপ্রিল। বাংলাদেশ আর ভারতের সীমান্ত রক্ষী বাহিনীর মধ্যে সবচেয়ে ভয়ানক আর রক্তক্ষয়ী সংঘর্ষে এদিন নিহত হয়েছিল অসংখ্য ভারতীয় সীমান্ত রক্ষী। বাংলাদেশের ইতিহাসে ভারতের সঙ্গে সীমান্তে এরকম সংঘর্ষের নজির আর নেই। ভোররাত থেকে ছয়ঘন্টা টানা সংঘর্ষ চলার সময় দুই দেশের সীমান্ত রক্ষী বাহিনীর উচ্চ পর্যায়ে জরুরী কথাবার্তা চলছিল। কিন্তু তাতেও সংঘর্ষ থামেনি। ভারতীয় সীমান্ত রক্ষী বাহিনীর বহু সদস্য নিহত হওয়ার পরই পরাজয় স্বীকার করে তারা পিছু হটে। বিস্তারিতঃ ০০১ সালের ১৮ এপ্রিল ভোরে বিএসএফ নগ্ন হামলা চালিয়েছিল বড়াইবাড়ি গ্রামে। হামলার দাঁতভাঙ্গা জবাব দিয়েছিল বিডিআর আর বীর জনতা। ১৬ জনের লাশ ফেলে পালিয়ে গিয়েছিল বিএসএফ। ৩ জন বীর বিডিআর সৈনিক শাহাদাত বরণ করেছিলেন দেশের স্বাধীনতা অক্ষুণ্ণ রাখতে। বিএসএফরা যে বেআইনীভাবে বড়াইবাড়ি সীমান্ত দিয়ে বাংলাদেশ ভূ-খন্ডে প্রবেশ করেছিল তা নিয়ে কারো কোন সন্দেহ ছিল না। ৩০ বছরের ইতিহাসে এই প্রথম একসঙ্গে ১৬ জন বিএসএফের মৃত্যু ঘটে। ‘পাদুয়া' ১৯৭৪ সালে স্বাক্ষরিত মুজিব-ইন্দিরা চুক্তির দুই দফা অনুযায়ী একটি অপদখলীয় এলাকা। দুই দেশের মধ্যে অপদখলীয় এলাকার তালিকা ও আয়তন নিয়ে মতানৈক্য রয়েছে। ১৯৯৭ সালের ভূমি রেকর্ড ও জরিপ অধিদপ্তরের হিসাব অনুযায়ী, ২ হাজার ৩শ' ২৬.১৬ একর ভারতীয় জমি বাংলাদেশের অপদখলে এবং ৩ হাজার ২শ' ১৮.৫৬ একর বাংলাদেশের জমি ভারতের অপদখলে রয়েছে। অপরদিকে ভারতের হিসাব অনুযায়ী, বাংলাদেশের ২ হাজার ৫শ' ৪.৮৯ একর ভারতের অপদখলে এবং ২ হাজার ২শ' ৬০.৮৪ একর ভারতীয় জমি বাংলাদেশের অপদখলে রয়েছে। ভারতের সবচেয়ে বড় বন্ধু আওয়ামী সরকার ক্ষমতায় আসার পরও এ ব্যাপারে জটিলতার অবসান হয়নি। ১৯৯৭ সালের ২৫ নবেম্বর অনুষ্ঠিত আন্তঃমন্ত্রণালয়ের এক সভায় অপদখলীয় এলাকার পরিমাণ যৌথ জরিপের মাধ্যমে নির্ণয় করার সিদ্ধান্ত গৃহীত হয়। সেই অনুযায়ী, বেরুবাড়ী ও সিংপাড়া-ক্ষুদিপাড়া এলাকায় অপদখলীয় এলাকার পরিমাণ যৌথ জরিপের মাধ্যমে নির্ণয় করা হয়। ১৯৯৮ সালের ৬ থেকে ১২ আগস্ট অনুষ্ঠিত মহাপরিচালক/পরিচালক আসাম ও মেঘালয় সেক্টরে সীমানা নির্ধারণ সংক্রান্ত যৌথ সম্মেলনে অপদখলীয় এলাকা যৌথ জরিপের মাধ্যমে জমির পরিমাণ নির্ণয়ের বিষয়ে আলোচনা করা হয়। ভারতের কেন্দ্রীয় সরকারের কাছ থেকে এই বিষয়ে কোন সিদ্ধান্ত/নির্দেশনা পাওয়া যায়নি। ৯ সেপ্টেম্বর একটি আন্তঃমন্ত্রণালয় বৈঠকের কার্যপত্রে লেখা হয়, ‘১৯৭৪ সালের চুক্তি অনুযায়ী অপদখলীয় এলাকা সংশ্লিষ্ট দেশের কাছে ছেড়ে দেয়ার দ্বিপাক্ষিক সম্মতি রয়েছে।' উক্ত চুক্তি অনুযায়ী, বাউন্ডারী স্ট্রিপ ম্যাপ উভয় দেশের পেনিপোটেনশিয়ারি কর্তৃক স্বাক্ষরিত হওয়ার পর অপদখলীয় এলাকা হস্তান্তর হওয়ার কথা। কিন্তু স্ট্রিপ ম্যাপ পেনিপোটেনশিয়ারি কর্তৃক স্বাক্ষরিত না হওয়ার কারণে অপদখলীয় এলাকা হস্তান্তরের প্রক্রিয়া শুরু করা সম্ভব হয়নি। কেন এই সংঘর্ষঃ সিলেটের গোয়াইনঘাট উপজেলার প্রতাপপুর সীমান্তে বাংলাদেশ-ভারত সীমান্তরেখার ২শ' ৫০ গজ ভিতরে ১৯৭১ সালের মুক্তিযুদ্ধ চলাকালীন মুক্তিবাহিনীর ক্যাম্প ছিল। দেশ স্বাধীনের পর অরণ্যবেষ্টিত পাহাড়ী এলাকা পাদুয়ার মুক্তিবাহিনীর ক্যাম্পসহ দু'শ' ৩০ একর ভূমি বিএসএফ অপদখল করে নেয়। ক্যাম্পের আশপাশে বাংলাদেশের জনগণের বসবাস রয়েছে। ১৯৭২ সাল থেকে ২০০১ সাল পর্যন্ত বিএসএফ সদস্যরা এই ক্যাম্প দখলে রেখে আশপাশের বাংলাদেশীদের ওপর নির্যাতন চালিয়ে আসছিল। সীমান্ত লাইন থেকে অনেক ভিতরে অবস্থিত বিএসএফ-এর এই ক্যাম্পটি প্রত্যাহারের একাধিকবার আলোচনা হয়েছিল। ১৯৯৯ সাল থেকে বিডিআর-এর উপ-মহাপরিচালক ও বিএসএফ-এর আইজি পর্যায়ে প্রতিটি সভায় পাদুয়া গ্রামটি নিয়ে আলোচনা হয়। বিএসএফ পাদুয়া ক্যাম্পের অবস্থান বাংলাদেশের অভ্যন্তরে-এ কথা স্বীকার করলেও নানা অজুহাতে ক্যাম্পটি সরিয়ে নিতে গড়িমসি করছিল। এই এলাকাটির কাছাকাছি আরও কয়েকটি অপদখলীয় এলাকা রয়েছে। ১৯৯৯ সালের মাঝামাঝি সিলেট সীমান্তের লাতু এলাকা থেকে কয়েকজন বিডিআর সদস্যকে বিএসএফ ধরে নিয়ে যায়। এ সময় বিডিআরের মহাপরিচালক ছিলেন মেজর আজিজুর রহমান। বিডিআর এ সময় পাদুয়া দখলে নিতে বিএসএফকে হুশিয়ারি জানিয়েছিল। এই ঘটনাটি ছাড়া পাদুয়ায় বিএসএফের ফাঁড়ি নিয়ে আর কখনও উচ্চবাচ্য হয়নি। সর্বশেষ ঘটনার দু'মাস আগেও বিএসএফকে চিঠি দেয়া হয়েছিল। কিন্তু কোন সাড়া পাওয়া যায়নি। এরই প্রেক্ষিতে বিডিআর ১৫ এপ্রিল ২০০১ রাতে পাদুয়া গ্রাম পুনরুদ্ধার করে এবং সেখানে ৩টি ক্যাম্প স্থাপন করে তাদের অবস্থান সুদৃঢ় করে। গ্রামটি পুনরুদ্ধারের সময় কোন পক্ষ থেকে গোলাগুলি হয়নি। পাশাপাশি পাদুয়া গ্রামটি থেকে ৬ কিলোমিটার পশ্চিমে সোনাপুর সীমান্ত পর্যবেক্ষণ চৌকির উল্টোদিকে ভারত একটি পাকা রাস্তা তৈরি করে। সীমান্ত আইন লঙ্ঘন করে জিরো লাইন থেকে ৩০ মিটার দূরে নির্মিত রাস্তাটি নিয়ে বিরোধ দেখা দেয়। ফলে ঐ সীমান্ত এলাকায় দুই দেশের সীমান্তরক্ষীদের মধ্যে উত্তেজনা দেখা দেয়। পাদুয়ার ঘটনা থেকে দেখা যাচ্ছে, বিএসএফ অবৈধভাবে নোম্যান্সল্যান্ডে রাস্তা নির্মাণ করছিল। এই নির্মাণ কাজে বাধা দেয়া ছিল বিডিআরের রুটিন মাফিক দায়িত্ব। ভারতের ইংরেজী দৈনিক টেলিগ্রাফের সংবাদদাতা প্রণয় শর্মা ২০ এপ্রিল নতুন দিল্লী ডেটলাইনে লিখেছেন, ‘‘ভারত ফুটপাথ বিতর্কের প্রসঙ্গটি জনসমক্ষে আনেনি। সীমান্ত গাইড লাইনে বলা আছে, সড়কসহ কোন প্রতিরক্ষামূলক নির্মাণ জিরো লাইনের ১৫০ মিটারের মধ্যে নির্মাণ করা যাবে না। কিন্তু বাংলাদেশের পক্ষে প্রতিবাদ সত্ত্বেও বিএসএফ নির্মাণ কাজ অব্যাহত রেখেছিল। গত সপ্তাহান্তে বিডিআর ফুটপাথ নির্মাণ বন্ধ করতে ঐ এলাকায় অভিযান চালায়।’’ বড়াইবাড়ি অপারেশনঃ প্রতিশোধ নেয়ার জন্য বিএসএফ পাদুয়া ঘটনার মাত্র তিনদিনের মধ্যে বড়াইবাড়ী অপারেশন চালায়। বাংলাদেশের বড়াইবাড়ি, হিজলামারী, খেওয়ারচর, বিডিআর ক্যাম্পগুলো যেমন দুর্গম তেমনি অনুন্নত। বিএসএফ'রা ১৬ এপ্রিল দুপুরে বড়াইবাড়ি অপারেশন পরিকল্পনা করে। তাদের উদ্দেশ্য ছিল মহেন্দগঞ্জ-কামালপুর পাকা সড়ক নির্মাণ সহজ করা এবং বড়াইবাড়ির চার কিলোমিটার অতি উর্বরা জমি ভারতীয়দের দখলে আনা। ধুবরী, মহেন্দ্রগঞ্জ, গৌহাটি থেকে রাতেই তিন প্লাটুন ক্যাটস আই কমান্ডো ও দু'শর বেশি অতিরিক্ত বিএসএফ এসে গোপনে অবস্থান নেয় মাইনকারচর ক্যাম্পের আশেপাশে। এদিকে বাংলাদেশী পত্রবাহক (বিডিআর-এর বিভিন্ন চিঠি বিএসএফ ক্যাম্পে পৌঁছায়) লুৎফর রহমান মাইনকারচর বিএসএফ ক্যাম্প ঘুরে এসে বলেছিলেন সেখানে ভারতীয় সেনাসদস্যরাও ব্যাংকারে অবস্থান নিয়েছে। প্রস্তুত আছে মর্টার, কামান, মেশিনগান ও সাঁজোয়া যান। বাংলাদেশ সীমান্তে পর্যবেক্ষণ টাওয়ার না থাকায় বড়াইবাড়ী ক্যাম্পের বিডিআর'রা বিএসএফ-এর আক্রমণের প্রস্তুতি আগে বুঝতে পারেনি। কিন্তু বিকাল ৫টায় বিএসএফ-এর কাছ থেকে ফ্ল্যাগ মিটিং-এর একটি রহস্যময় প্রস্তাব সম্বলিত চিঠি আসায় বড়াইবাড়ী ফাঁড়ির বিডিআর কমান্ডার নজরুল ইসলামের সন্দেহ হয়। কোন সংঘাত, সংঘর্ষ, অঘটন নেই তবুও কেন বিএসএফ ফ্ল্যাগ মিটিং-এর জন্য প্রস্তাব দিল। আসলে বিএসএফ চেয়েছিল ফ্ল্যাগ মিটিং এর জন্য বিডিআরের ৫/৬ জন বড়াইবাড়ী ক্যাম্পে ভারতের সীমানায় গেলে তারা বিডিআরদের আটকে রেখে বড়াইবাড়ী হামলা করবে। পরে বিএসএফ-এর পক্ষ থেকে খবর ছড়ানো হতো বাংলাদেশের বিডিআররা প্রথমে ভারতীয় সীমান্ত এলাকা অতিক্রম করে আক্রমণ করেছে। এই অজুহাতে তাদের বড়াইবাড়ী অপারেশন হতো সাকসেসফুল। ফ্ল্যাগ মিটিং-এর জন্য পাঠানো ওই চিঠিটি ষড়যন্ত্রমূলক মনে হওয়ায় বড়াইবাড়ী ক্যাম্পের কমান্ডার নজরুল ইসলাম ভারতীয়দের পাতানো ফাঁদে পা দেননি। উল্টো রাতে ক্যাম্পে ১০ জন সহযোগীকে তিনি সারারাত সতর্ক থাকার নির্দেশ দেন। কাঁটাতারের বেড়ার মাঝে পূর্ব অংশের গেট দিয়ে রাত ৩টার দিকে ভারতীয় কমান্ডো, সেনা ও বিএসএফ-এর প্রায় চারশত সদস্যের যৌথ-বাহিনী ধানক্ষেতের মাঝ দিয়ে ঢুকে পড়ে বড়াইবাড়ী সীমানায়। শুকিয়ে যাওয়া খাল দিয়ে তারা ক্রস করে এগিয়ে তিনদিক থেকে বড়াইবাড়ী ক্যাম্প আক্রমণের প্রস্তুতি নেয়। এর আগে গেট পেরিয়ে ভারতীয় বাহিনীর বড়াইবাড়ীতে ঢুকে পড়ার দৃশ্যটি দেখে ফেলে ঐ গ্রামের মিনহাজ। ভোর সাড়ে ৩টায় ধানক্ষেতে সেচ দিতে গিয়ে মিনহাজ কাঁটাতারের বেড়া পেরিয়ে সারি সারি সৈন্য আসতে দেখতে পায়। তখনই সে দৌড়ে খবর দেয় বড়াইবাড়ী ক্যাম্পে। সাথে সাথে ওয়্যারলেসে খবর চলে যায় পার্শ্ববর্তী হিজলমারী ও খেওয়ারচর ক্যাম্পে। ভোর সাড়ে ৪টার দিকে পূর্বদিক থেকে বিএসএফ বড়াইবাড়ী ক্যাম্পে গুলীবর্ষণ যখন শুরু করে তখন প্রথম ১০ মিনিট বিডিআররা ছিল নিশ্চুপ। ভারতীয় বাহিনী এ ঘটনায় মনে করেছিল বিডিআররা ক্যাম্প ছেড়ে পালিয়েছে। এরপর তাদের একটি বাহিনী পশ্চিম গ্রামের দিক থেকে একটি দল ক্যাম্পের দিকে অসতর্কভাবে এগুতে শুরু করলে বড়াইবাড়ী বিওপি থেকে বিডিআর-এর চারটি মেশিনগান একযোগে গুলীবর্ষণ শুরু করে। এই মেশিনগান এক একটি মিনিটে সাতশ গুলী ছুঁড়তে পারে। অকস্মাৎ এ আক্রমণে ভারতীয় বাহিনী হতচকিত হয়ে দৌড়ে পালাতে চেষ্টা করে। তারা ভেবে বসে উল্টো দিক থেকে তাদের ঘিরে ফেলা হয়েছে। তাই বিডিআর এর ল্যান্স নায়ক ওহিদুজ্জামান ও ১৬ জন বিএসএফ নিহত হয়। এরপর হিজলমারী ও খেওয়ারচর বিওপি থেকে বড়াইবাড়ী ক্যাম্পের ১০ জন বিডিআর-এর সাথে আরো ১৬ জন বিডিআর যোগ দেন ভারতীয় বাহিনীর বিরুদ্ধে। ভারতীয় বাহিনী সকাল ১০টা পর্যন্ত বিওপি'র দু'শ গজ দূরে বাংলাদেশের সীমানায় ছিল। জামালপুর থেকে ৩৩ রাইফেল ব্যাটেলিয়ান-এর কমান্ডিং অফিসার লেঃ কর্নেল এস জামান-এর নেতৃত্বে অতিরিক্ত বিডিআর বড়াইবাড়ীতে পৌঁছার পর ভারতীয় বাহিনী বাংলাদেশের সীমানা ছেড়ে ওপারে পালিয়ে যায়। এরপর লাগাতার প্রায় দু'দিন চলে উভয়পক্ষের মধ্যে গুলীবিনিময়। এই সংঘর্ষে বিএসএফ আরো নিহত হয়েছে বলে জানা গেলেও নিশ্চিতভাবে সংখ্যা জানা যায়নি। নিহত হন মাহফুজার রহমান এবং আঃ কাদের নামক আরো দু'জন বিডিআর। আহত হন হাবিলদার আঃ গনি, সিপাহী আঃ রহমান, সিপাহী জাহেদুর, দুলাল বড়ুয়া, নজরুল ইসলাম, আওলাদ হোসেন, নূরুল ইসলাম প্রমুখ। গ্রামবাসীদের মধ্যে আহত হন শেখ সাদী (৪), বিলকিস খাতুন (১২), মকবুল হোসেন (৬০), ছমিরন নেছা (৫৫) এবং গোলাম মোস্তফা (৩৫)। গ্রামবাসীর হাতে ধরা পড়ে অক্ষয় কুমার ও বিমল প্রসাদ নামক দু'জন বিএসএফ সদস্য। পরে বিডিআর উদ্ধার করে মোট ১৬ জন বিএসএফ-এর লাশ। যা পরে ভারতের কাছে হস্তান্তর করা হয়। বিডিআর আরও উদ্ধার করে দু'টি এলএমজি, ১৫টি এসএলআরসহ গুলী, ম্যাগাজিন, জুতা, ওয়্যারলেস সেট প্রভৃতি। এগুলো সবই বিএসএফ-এর। পরবর্তীতে উচ্চপর্যায়ের চাপে ফ্ল্যাগ মিটিং-এর মাধ্যমে বন্ধ হয় সংঘর্ষ। প্রশমিত হয় উত্তেজনা। ঐ সময়ে ঐ সীমান্তের আশপাশের প্রায় ৩০টি গ্রামের ৩৫ হাজার মানুষ বাড়ি-ঘর ছেড়ে নিরাপদ আশ্রয়ে চলে যায়। এদের ভোগ করতে হয় অবর্ণনীয় কষ্ট ও দুর্ভোগ। ১৮ এপ্রিল দৈনিক যুগান্তরকে দেয়া এক সাক্ষাতকারে বিডিআরের মহাপরিচালক মেজর জেনারেল আ.ল.ম. ফজলুর রহমান বলেন, ‘বিনা কারণে রৌমারী সীমান্তে বিএসএফয়ের গুলীবর্ষণ, ও প্রাণহানির জন্য ভারতকে ক্ষমা চাইতে হবে। ক্ষতিপূরণ দিতে হবে।' ভারতের পররাষ্ট্রমন্ত্রী যশোবন্ত সিং ১৯ এপ্রিল মন্তব্য করেন যে, ‘পাদুয়ায় বিডিআরের অবাঞ্ছিত প্রবেশে শেখ হাসিনা সরকারের সায় ছিল না।' ২০ এপ্রিল বিকেলে সাংবাদিকদের সাথে কথা বলার সময় পররাষ্ট্র সচিব সৈয়দ মোয়াজ্জেম আলী বলেন, ‘সিলেটের তামাবিল এলাকার পাদুয়া থেকে বাংলাদেশ রাইফেলস বা বিডিআর-এর ঘেরাও তুলে নেয়া হয়েছে। ভারতও তার বিরোধপূর্ণ রাস্তাটি ভেঙ্গে দিয়েছে।' ২১ এপ্রিল ঢাকায় নিযুক্ত ভারতের হাই কমিশনার মনিলাল ত্রিপাঠি তৎকালীন পররাষ্ট্রমন্ত্রী আব্দুস সামাদ আজাদের সঙ্গে সাক্ষাৎ করেন। বড়াইবাড়ীতে রাতের আধারে সীমান্ত অতিক্রম করে শত শত ভারতীয় সৈন্যের বাংলাদেশে অবৈধ অনুপ্রবেশ, বিডিআর সৈন্যদের হত্যা, বাংলাদেশের গ্রাম লুট ও জ্বালিয়ে দেয়ার ঘটনায় যখন সারাদেশে ভারতের বিরুদ্ধে আন্তর্জাতিক আদালতে মামলা করার দাবি উঠেছে ঠিক তখনই তৎকালীন সরকার প্রধান ২২ এপ্রিল দিবাগত রাতে ভারতের প্রধানমন্ত্রী অটল বিহারী বাজপেয়ীর সাথে আধাঘণ্টাব্যাপী এক টেলিফোন সংলাপে বসেন এবং এই সময়ে ৩ বার ভারতীয় প্রধানমন্ত্রীর কাছে বিডিআরের ভূমিকায় (বীরত্বের জন্য) দুঃখ প্রকাশ করেন। এদিকে নিজ দেশে বাজপেয়ী সরকারের মুখ রক্ষা করতে বাংলাদেশের সরকার প্রধান দুঃখ প্রকাশ করলে ভারতীয় পক্ষ থেকে তাদের দেশে শেখ হাসিনার ভাবমূর্তি অক্ষুণ্ণ রাখতে এ ঘটনায় দায়ভার এককভাবে বিডিআর প্রধানের উপর চাপিয়ে দেয়। কিন্তু বিডিআর প্রধান মেজর জেনারেল ফজলুর রহমান দৈনিক মানবজমিন পত্রিকায় (২১-৪-২০১১) দেয়া এক সাক্ষাৎকারে বলেন, ‘আমার বিশ্বাস প্রধানমন্ত্রীর এতে সমর্থন থাকবে। এই আস্থা নিয়েই আমি অগ্রসর হয়েছি। আমি প্রধানমন্ত্রীকে চিনি। খুব কাছ থেকে দেখেছি।' পত্রিকাটি আরও জানায়, ‘ভূমি ও স্বরাষ্ট্রমন্ত্রণালয় এ ব্যাপারে বিডিআর প্রধানকে নিরুৎসাহিত করলে তিনি নিজ উদ্যোগে এ বিষয়ে প্রধানমন্ত্রীর সাথে দেখা করেন। মূলত, ভারত-বাংলাদেশ সীমান্তে এত প্রাণহানির মতো সংঘর্ষ এর আগে আর কখনো ঘটেনি। কুড়িগ্রাম ও সিলেট বাংলাদেশ-ভারত সীমান্তে উত্তেজনাকর পরিস্থিতিতে আওয়ামী সরকারের নীতি-নির্ধারকরা উদ্বিগ্ন ছিল। এই ঘটনায় ভারতের কেন্দ্রীয় সরকার রীতিমত হতচকিত হয়ে যায়। প্রথমে ভারত সরকার বিষয়টি হজম করার চেষ্টা করলেও প্রচার মাধ্যম ও বিরোধী দলের চাপে পড়ে এ নিয়ে সোচ্চার হয়। ঘটনাটি ভারত ও তার বিশাল সামরিক বাহিনীর ইজ্জতের ওপর একটা বড় ধরনের আঘাত ছিল। স্বভাবতই তারা ক্ষিপ্ত হয় বাংলাদেশের উপর। আর এই ক্ষোভের বিষয়টি আওয়ামী লীগ সরকারকে উদ্বিগ্ন করে তুলে। আওয়ামী সরকারের একটি মহল বিডিআর-এর ভূমিকায় অত্যন্ত ক্ষুব্ধ হয়। পাদুয়া দখলমুক্ত করার পর তা আবার ছেড়ে দেয়ার নির্দেশ দেয়ায় সিলেটসহ সারাদেশের মানুষের মধ্যে বিরূপ প্রতিক্রিয়ার সৃষ্টি হয়। সরকার শহীদ সিপাহীদের জাতীয় মর্যাদায় দাফন ও পুরস্কৃত করা তো দূরে থাক সরকারের একজন মন্ত্রীও রৌমারী পরিদর্শনে যাননি দীর্ঘদিন। এমনকি এ সময় বিডিআর প্রধানসহ বড়াইবাড়ীর বীর জওয়ানদের বদলী করা হয় (শান্তিস্বরূপ)। বাংলাদেশ রাইফেলসের তৎকালীন মহাপরিচালক মেজর_জেনারেল ফজলুর রহমান সম্প্রতি এ প্রসঙ্গে বলেনঃ ২০০১ সালে পদুয়া এবং রৌমারিতে ভারতকে মোকাবেলা করার সৌভাগ্য আমার হয়েছিলো, এবং সেখানে ভারত শোচনীয় ভাবে আমাদের কাছে পরাজিত হয়।


title: বাংলাদেশ-ভারত ছিটমহল

text:
কোনো রকম সুবিবেচনা ছাড়াই হুট করে এ ধরনের একটি সিদ্ধান্ত নেওয়ায় সীমানা নির্ধারণের বিষয়টি যথাযথভাবে হয়নি। অভিযোগ রয়েছে, কমিশন সদস্যদের নিষ্ক্রিয়তা আর জমিদার, নবাব, স্থানীয় রাজনীতিবিদ ও চা-বাগানের মালিকেরা নিজেদের স্বার্থে দেশভাগের সীমারেখা নির্ধারণে প্রভাব ফেলেছে। আর উত্তরাধিকার সূত্রেই উপমহাদেশের বিভক্তির পর এই সমস্যা বয়ে বেড়াচ্ছে দুই দেশ।
১৯৫৮ সালের নেহেরু-নুন চক্তি অনুযায়ী বেরুবাড়ীর উত্তর দিকের অর্ধেক অংশ ভারত এবং দক্ষিণ দিকের অর্ধেক অংশ ও এর সংলগ্ন এলাকা পাবে বাংলাদেশ। চুক্তি অনুযায়ী বেরুবাড়ীর সীমানা নির্ধারণের উদ্যোগ নেওয়া হলেও ভারতের অসহযোগিতায় তা মুখ থুবড়ে পড়ে। ফলে বেরুবাড়ীর দক্ষিণ দিকের অর্ধেক অংশ ও এর ছিটমহলের সুরাহা হয়নি।
এরপর ১৯৭৪ এর মুজিব-ইন্দিরা চুক্তির পর দুই দেশ ছিটমহলের আলাদা আলাদাভাবে তালিকা তৈরির কাজ শুরু করে। কিন্তু দুই পক্ষের তালিকায় দেখা দেয় গরমিল। পরে ১৯৯৭ সালের ৯ এপ্রিল চূড়ান্ত হয় বাংলাদেশের অভ্যন্তরে ভারতের ১১১টি ও ভারতের অভ্যন্তরে বাংলাদেশের ৫১টি ছিটমহল রয়েছে।


title: বাংলাদেশের ইতিহাস

text:
১৯০৫ হতে ১৯১১ খ্রীস্টাব্দ পর্যন্ত [[বঙ্গভঙ্গ|বঙ্গভঙ্গের]] ফলশ্রুতিতে পূর্ববঙ্গ ও আসামকে নিয়ে একটি নতুন প্রদেশ গঠিত হয়েছিল, যার রাজধানী ছিল [[ঢাকা|ঢাকায়]]।
(Baxter, pp. 39–40) তবে কলকাতা-কেন্দ্রিক রাজনীতিবিদ ও বুদ্ধিজীবীদের চরম বিরোধিতার ফলে বঙ্গভঙ্গ রদ হয়ে যায় ১৯১১ সালে। ভারতীয় উপমহাদেশের দেশভাগের সময় ১৯৪৭ সালে ধর্মের ভিত্তিতে আবার বাংলা প্রদেশটিকে ভাগ করা হয়। হিন্দু সংখ্যাগরিষ্ঠ [[পশ্চিমবঙ্গ]] ভারতের অংশ হয়, আর মুসলিম সংখ্যাগরিষ্ঠ পূর্ববঙ্গ পাকিস্তানের অংশ হয়। ১৯৫৪ সালে পূর্ববঙ্গের নাম পাল্‌টে [[পূর্ব পাকিস্তান]] করা হয়।
১৯৪৭ খ্রিস্টাব্দে ব্রিটিশ ভারত বিভক্ত করে দুটি স্বাধীন রাষ্ট্র প্রতিষ্ঠা করা হয় যথা ভারত ও পাকিস্তান। মুসলিম আধিক্যের ভিত্তিতে পাকিস্তানের সীমানা চিহ্নিত করা হয় যার ফলে পাকিস্তানের মানচিত্রে দুটি পৃথক অঞ্চল অনিবার্য হয়ে ওঠে যার একটি [[পূর্ব পাকিস্তান]] এবং অপরটি [[পশ্চিম পাকিস্তান]]। পূর্ব পাকিস্তান গঠিত হয়েছিল প্রধানত [[পূর্ব বাংলা]] নিয়ে যা বর্তমানের বাংলাদেশ। পূর্ব পাস্তিানের ইতিহাস মূলত: পশ্চিম পাকিস্তানীদ শাসকদের হাতে নিগ্রহ ও শোষণের ইতিহাস যার অন্য পিঠে ছিল ১৯৫৮ থেকে ১৯৭১ খ্রিস্টাব্দ পর্যন্ত সামরিক শাসন।


title: ভারতের ভূগোল

text:
ভারতীয় প্রজাতন্ত্র ২৯টি রাজ্য ও সাতটি কেন্দ্রশাসিত অঞ্চলে বিভক্ত। এই রাজ্য ও অঞ্চলগুলি আবার ৬১০টি জেলায় বিভক্ত।
ভারতের সীমান্তের মোট পরিসীমা ১৫,১০৬.৭০ কিলোমিটার (৯,৩৮৭ মাইল)। ১৯৪৭ সালে ভারত বিভাজনের কালে সৃষ্ট র‌্যাডক্লিফ লাইন অনুসারে পাকিস্তান ও বাংলাদেশ রাষ্ট্রের সঙ্গে ভারতের সীমা নির্ধারিত হয়েছে। পাকিস্তানের সঙ্গে ভারতের সীমান্তের দৈর্ঘ্য ৩,৩২৩ কিলোমিটার (২,০৬৫ মাইল)। এই সীমান্ত পাঞ্জাব অঞ্চলকে দ্বিখণ্ডিত করে থর মরুভূমি ও কচ্ছের রাণের সীমান্ত বরাবর প্রসারিত। কাশ্মীরে ভারতীয় কাশ্মীর ও পাকিস্তান-অধিকৃত কাশ্মীরের মধ্যবর্তী নিয়ন্ত্রণরেখা (এলওসি) এই অঞ্চলে দুই দেশের মধ্যবর্তী অনানুষ্ঠানিক সীমান্ত। ভারতের দাবি অনুসারে, উত্তর-পশ্চিম কাশ্মীরে আফগানিস্তানের সঙ্গে দেশের সীমান্তের দৈর্ঘ্য ১০৬ কিলোমিটার (৬৬ মাইল)। এই অঞ্চলটি বর্তমানে পাকিস্তান-অধিকৃত কাশ্মীরের অন্তর্গত।


title: ভারতের ভূগোল

text: ভারতের উত্তর সীমা জুড়ে অবস্থান করছে হিমালয় পর্বতমালা। দেশের উত্তর সীমান্তের রাষ্ট্রগুলি হল গণপ্রজাতন্ত্রী চীন (তিব্বত), ভুটান ও নেপাল। পশ্চিমে পাকিস্তান রাষ্ট্রের সঙ্গে ভারতের সীমান্ত পাঞ্জাব সমভূমি ও থর মরুভূমির উপর দিয়ে প্রসারিত। সুদূর উত্তর-পূর্বে ঘন বনাকীর্ণ চিন ও কাচিন পার্বত্য অঞ্চল ভারতকে মায়ানমার রাষ্ট্রের থেকে পৃথক করেছে। অন্যদিকে এই অঞ্চলেই বাংলাদেশ রাষ্ট্রের সঙ্গে ভারতের সীমান্ত গাঙ্গেয় সমভূমি অঞ্চলের জলবিভাজিকা এবং খাসি ও মিজো পাহাড় দ্বারা পৃথকীকৃত হয়েছে।


title: বাংলাদেশের ইতিহাস

text: বাংলাদেশ দক্ষিণ এশিয়ার একটি জনবহুল ও উন্নয়নশীল রাষ্ট্র। ১৯৭১ সালের স্বাধীনতা যুদ্ধে পাকিস্তান থেকে স্বাধীনতা অর্জনের পর দেশটি বিশ্ব মানচিত্রে একটি স্বাধীন রাষ্ট্র হিসেবে আবির্ভূত হয়। ভারতীয় উপমহাদেশের পূর্ব অংশে প্রাচীন ও ঐতিহাসিক অঞ্চলের প্রধান অংশের সাথে দেশটির সীমানা মিলেছে, যেখানে চার হাজারেরও বেশী বছর ধরে সভ্যতা চলছে, ক্যালকোলিথিক যুগেও। এই অঞ্চলের ইতিহাস বাংলার ইতিহাস এবং ভারতের ইতিহাসের সাথে ঘনিষ্ঠভাবে জড়িত। এলাকাটির প্রারম্ভিক ইতিহাস হল ভারতীয় সাম্রাজ্যের উত্তরাধিকার, অভ্যন্তরীণ দ্বন্দ্ব এবং হিন্দু ও বৌদ্ধের মধ্যকার দ্বন্দ্বের ইতিহাস। ত্রয়োদশ শতাব্দীর পরে যখন মুসলিম অভিযাত্রীরা, যেমন তুর্কী, ইরানীয়, মুঘল প্রভৃতি এদেশে এসেছিল তখন ইসলাম ধীরে ধীরে প্রভাবশালী হয়ে উঠেছিল। পরবর্তীতে মুসলিম শাসকরা মসজিদ এবং মাদ্রাসা নির্মাণের মাধ্যমে রূপান্তরের প্রক্রিয়াটিকে শক্তিশালী করে ।


title: পশ্চিমবঙ্গের জেলা

text: ভারতীয় ইউনিয়নের পূর্বাঞ্চলীয় রাজ্য পশ্চিমবঙ্গের সীমান্তে নেপাল, ভুটান, বাংলাদেশ (অতীতের পূর্ববাংলা) এবং ভারতের বিহার, ঝাড়খণ্ড, ওড়িশা, অসম ও সিক্কিম রাজ্য অবস্থিত। রাজ্যের উত্তরে হিমালয় পর্বতমালা ও দক্ষিণে বঙ্গোপসাগর অবস্থিত। এর মধ্যবর্তী অঞ্চলে গঙ্গা পূর্বমুখে এবং তার শাখানদী হুগলি দক্ষিণে প্রবাহিত হয়ে বঙ্গোপসাগরে পতিত হয়েছে। রাজ্যের উত্তরবঙ্গ অঞ্চলে অবস্থিত শিলিগুড়ি করিডোর উত্তর-পূর্ব ভারতের সঙ্গে দেশের মূল ভূখণ্ডের সংযোগ রক্ষা করছে। পশ্চিমবঙ্গ একাধিক ভৌগোলিক অঞ্চলে বিভক্ত। যেমন, দার্জিলিং হিমালয় পার্বত্য অঞ্চল, তরাই ও ডুয়ার্স অঞ্চল, রাঢ় অঞ্চল, পশ্চিমের উচ্চভূমি ও মালভূমি অঞ্চল, উপকূলীয় সমভূমি অঞ্চল, সুন্দরবন এবং গাঙ্গেয় বদ্বীপ অঞ্চল।


title: আর্জেন্টিনা-ব্রাজিল ফুটবল প্রতিদ্বন্দ্বিতা

text: আর্জেন্টিনা এবং ব্রাজিলের মধ্যে ফুটবল প্রতিদ্বন্দ্ব্বিতা শুরু হয় উভয় দেশে খেলাটি জনপ্রিয় হওয়ার আগেই। বর্তমান সময় খুব কম মানুষই দেশ দুইটির মধ্যকার যুদ্ধ এবং রাজনৈতিক বোঝাপড়ার কথা স্মরণ করে। দেশ দুইটির মধ্যকার প্রতিদ্বন্দ্বিতা প্রায় সব ধরনের ক্রীড়াতেই লক্ষ্য করা যায়, তবে পুরুষ ফুটবলে প্রতিদ্বন্দ্বিতা একটু বেশিই। খেলায় কোন দলই পরাজয় বরণ করতে চায়না, এমনকি কখনও কখনও দুই দলের মধ্যকার খেলাটি যদি কোন চ্যাম্পিয়নশিপে সংঘটিত হয় তবে ঐ চ্যাম্পিয়নশিপের তুলনায় খেলাটিই বেশি গুরুত্ব লাভ করে। দুই দলের মধ্যকার এই প্রতিদ্বন্দ্ব্বিতার তীব্রতার উদাহরণস্বরূপ ১৯৪৬ সালের ঘটনার কথা উল্লেখ করা যেতে পারে (নিচে দেখুন), যার পর দল দুইটি দশ বছর যাবত্ একে অপরের মুখোমুখি হয়নি।


title: ফিফা বিশ্বকাপ

text: ১৯৩২ সালের লস এঞ্জেলসে অনুষ্ঠিত গ্রীষ্ম অলিম্পিকে ফুটবলকে না রাখার পরিকল্পনা করা হয় কারণ যুক্তরাষ্ট্রে তখন ফুটবল (সকার) জনপ্রিয় ছিল না। ফুটবলের পরিবর্তে ওখানে আমেরিকান ফুটবল (রাগবি ফুটবল) জনপ্রিয় ছিল। ফিফা এবং আইওসি’র মাঝে অপেশাদার খেলার মর্যাদা নিয়ে মতবিরোধও দেখা দেয়। ফলে ফুটবল অলিম্পিক থেকে বাদ পড়ে যায়। একারনে ফিফা প্রেসিডেন্ট জুলে রিমে ১৯৩০ সালে উরুগুয়েতে প্রথম বিশ্বকাপ প্রতিযোগিতার আয়োজন করেন। নির্বাচিত বিভিন্ন দেশের জাতীয় ফুটবল সংস্থাকে এতে অংশগ্রহণের জন্য আমন্ত্রন জানানো হয়। কিন্তু উরুগুয়েতে বিশ্বকাপ আয়োজনের অর্থ ছিল ইউরোপের বিভিন্ন দেশগুলোকে আটলান্টিক মহাসাগর পাড়ি দিয়ে দীর্ঘ ও ব্যয়বহুল সফরে আসতে হবে। এজন্য কোন ইউরোপীয় দেশ প্রতিযোগিতা শুরুর দুইমাস আগেও দল পাঠাতে সম্মত হয়নি। রিমে শেষ পর্যন্ত বেলজিয়াম, ফ্রান্স, রোমানিয়া, ও যুগোস্লাভিয়া থেকে দল আনাতে সক্ষম হন। মোট ১৩টি দেশ এতে অংশ নেয়। দক্ষিণ আমেরিকা থেকে সাতটি, ইউরোপ থেকে দু’টি ও উত্তর আমেরিকা থেকে দু’টি।


title: ১৯৩০ ফিফা বিশ্বকাপ

text: ১৯৩২ সালের লস এঞ্জেলসে অনুষ্ঠিত গ্রীষ্ম অলিম্পিকে ফুটবলকে না রাখার পরিকল্পনা করা হয় কারণ যুক্তরাষ্ট্রে তখন ফুটবল (সকার) জনপ্রিয় ছিল না। ফুটবলের পরিবর্তে ওখানে আমেরিকান ফুটবল (রাগবি ফুটবল) জনপ্রিয় ছিল। ফিফা এবং আইওসির মাঝে অপেশাদার খেলার মর্যাদা নিয়ে মতবিরোধও দেখা দেয়। ফলে ফুটবল অলিম্পিক থেকে বাদ পড়ে যায় হয়। ১৯২৮ সালের ২৬ মে আমস্টার্ডাম সভায় তৎকালীন ফিফা প্রেসিডেন্ট জুলে রিমে অলিম্পিক থেকে আলাদা স্বতন্ত্র প্রতিযোগিতা আয়োজনের ঘোষণা দেন। ইতালি, সুইডেন, নেদারল্যান্ডস, স্পেন ও উরুগুয়ে প্রতিযোগিতা আয়োজনের ইচ্ছা প্রকাশ করে। উরুগুয়ে শেষ পর্যন্ত বিশ্বকাপ আয়োজনের দায়িত্ব লাভ করে। এভাবে ১৯৩০ সালে উরুগুয়েতে প্রথম বিশ্বকাপ প্রতিযোগিতার আয়োজন শুরু হয়। নির্বাচিত বিভিন্ন দেশের জাতীয় ফুটবল সংস্থাকে এতে অংশগ্রহণের আমন্ত্রন জানানো হয়। কিন্তু উরুগুয়েতে বিশ্বকাপ আয়োজনের অর্থ ছিল ইউরোপের বিভিন্ন দেশগুলোকে আটলান্টিক মহাসাগর পাড়ি দিয়ে দীর্ঘ ও ব্যয়বহুল সফরে আসতে হবে। এজন্য কোন ইউরোপীয় দেশ প্রতিযোগিতা শুরুর দুইমাস আগেও দল পাঠাতে সম্মত হয়নি। রিমে শেষ পর্যন্ত বেলজিয়াম, ফ্রান্স, রোমানিয়া, ও যুগোস্লাভিয়া থেকে দল আনাতে সক্ষম হন। মোট ১৩টি দেশ এতে অংশ নেয়। দক্ষিণ আমেরিকা থেকে সাতটি, ইউরোপ থেকে দু’টি ও উত্তর আমেরিকা থেকে দু’টি।


title: মরিশাস জাতীয় মহিলা ফুটবল দল

text: মরিশাসে মহিলাদের ফুটবল আনুষ্ঠানিকভাবে ১৯৯৭ সালে প্রতিষ্ঠিত হয়। ২০০৯ সাল পর্যন্ত, মরিশাসে মহিলাদের জন্য জাতীয় বা আঞ্চলিক পর্যায়ে কোন প্রতিযোগিতা ছিল না, তবে স্কুল পর্যায়ের একটি প্রতিযোগিতার অস্থিত ছিল। দেশে মহিলাদের জন্য চারটি যুব ক্লাব এবং ১৬ বছরের বেশি বয়সীদের জন্য ১৭টি ক্লাব রয়েছে। বর্তমানে দেশটিতে তিনটি জাতীয় মহিলা ফুটবল দল রয়েছে; তা হল, বয়োজেষ্ঠ দল বা জাতীয় দল, অনূর্ধ্ব-১৯ এবং অনূর্ধ্ব-১৫ দল। ২০০২ থেকে ২০০৬ সালের মধ্যে তারা কোন আন্তর্জাতিক ম্যাচ খেলেনি। ফিফার অর্থ সহায়তা কর্মসূচী থেকে প্রাপ্ত অর্থের ১০% খেলার প্রযুক্তিগত উন্নয়নের জন্য নির্ধারিত ছিল, যেখানে মহিলাদের ফুটবল, ক্রীড়া মেডিসিন এবং ফুটসাল অন্তর্ভুক্ত ছিল। ১৯৯১ থেকে ২০১০ সালের মধ্যে মরিশাসে মহিলাদের জন্য কোন ফিফা এফইউটিইউআরও III প্রশিক্ষণ অনুষ্ঠিত হয়নি, হয়নি মহিলা বা যুব ফুটবলারদের জন্য ফিফা এমএ কোর্স এবং মহিলাদের ফুটবল নিয়ে কোন সেমিনার।


title: ফুটবলার

text: ফুটবলার বা ফুটবল খেলোয়াড় () একজন ব্যক্তির পোষাকি রূপ, যিনি বিশ্বের অনেক ধরনের ফুটবলের যে-কোন একটিতে অংশগ্রহণ করেন। বিশ্বে অনেকগুলো পৃথক ধরনের ক্রীড়া ফুটবল নামে পরিচিত। সর্বাধিক জনপ্রিয় ক্রীড়া ফুটবলের মধ্যে রয়েছে ফুটবল, আমেরিকান ফুটবল, কানাডিয়ান ফুটবল, অস্ট্রেলিয়ান রুলস ফুটবল, গেইলিক ফুটবল, রাগবি লীগ ও রাগবি ইউনিয়ন। তন্মধ্যে, উত্তর আমেরিকায় ফুটবলের সাথে জড়িত খেলোয়াড়গণ সচরাচর সকার প্লেয়ার নামে আখ্যায়িত হয়ে থাকেন। বিশ্বজুড়ে ফুটবল খেলোয়াড়দের প্রায় ২৫০ মিলিয়নের অধিক সংস্থা রয়েছে। এইসব সংস্থা খেলোয়াড়দের বিভিন্ন প্রকরের অধিকারসহ সুযোগ সুবিধা প্রদানের জন্য কাজ করে যাচ্ছে। অনেক ফুটবলারই বিশ্বব্যাপী বিভিন্ন নামী-দামী ক্লাবে চুক্তিতে আবদ্ধ হয়ে খেলেন ও প্রচুর অর্থ উপার্জন করেন। তারা দর্শকদের বিনোদনের লক্ষ্যে চোখ ধাঁধানো ক্রীড়াশৈলী উপস্থাপনা করে সংশ্লিষ্ট সকলের নজর কাড়েন। গুরুত্বপূর্ণ ফুটবল খেলাগুলো সরাসরি টেলিভিশনে প্রদর্শনের ফলে সংশ্লিষ্ট দর্শক-সমর্থকগণ নির্মল আনন্দ উপভোগ করেন।


title: ২০১৩ আফ্রিকা কাপ অব নেশন্স

text: সর্বমোট ৪৭টি দেশের জাতীয় ফুটবল দল যোগ্যতা নির্ধারণী খেলায় অংশ নেয়। প্রতিযোগিতার স্বাগতিক দেশরূপে দক্ষিণ আফ্রিকা জাতীয় ফুটবল দল স্বয়ংক্রিয়ভাবে উত্তীর্ণ হয়। লিবিয়ায় গৃহযুদ্ধের কারণে স্বাগতিক দেশ হতে পারেনি। অনেকগুলো দল প্রতিযোগিতার মূল পর্বে পুণরায় ফিরে আসে। চার বছর যাবৎ অনুপস্থিতির পর দক্ষিণ আফ্রিকা খেলে। ইথিওপিয়া ১৯৮২ সালের পর যোগ্যতা লাভ করে। নাইজেরিয়া, গণপ্রজাতন্ত্রী কঙ্গো, টোগো, আলজেরিয়া ২০১২ সালে না খেললেও এবার খেলে। ক্যাপভার্দে দলও অংশ নেয়। গতবারের যৌথ স্বাগতিক দেশ - গ্যাবন এবং বিষুবীয় গিনি, লিবিয়া, সেনেগাল, সুদান, গিনি, বতসোয়ানা প্রতিযোগিতায় অংশ নিতে ব্যর্থ হয়। দক্ষিণ সুদান ক্যাফের সদস্য না হওয়ায় অংশগ্রহণের সুযোগ পায়নি।


title: ট্রেবল (ফুটবল)

text: ঘরোয়া ট্রেবল বলতে বুঝায় একটি দলের এক মৌসুমে নিজ দেশের সর্বোচ্চ লীগ জয় এবং অন্য দুইটি প্রধান ঘরোয়া শিরোপা জয়। অনেক দেশেই দ্বিতীয় কোন ঘরোয়া (লীগ কাপ) প্রতিযোগিতা নেই, ফলে সেসব দেশে ঘরোয়া ট্রেবল অর্জন করা অসম্ভব। ব্রাজিলে “ট্রিপল ক্রাউন” নামে একটি অদাপ্তরিক পরিভাষা চালু আছে। যে দল এক মৌসুমে জাতীয় লীগ, জাতীয় কাপ এবং প্রাদেশিক লীগ জিতে তাদেরকে এই নাম দেওয়া হয়। ইংল্যান্ডে ঘরোয়া ট্রেবল সম্ভব হলেও, আজ পর্যন্ত তা কেউ জিততে পারেনি।


title: ফুটবল

text: ফুটবল একটি দলগত খেলা। এটি বৈশ্বিকভাবে ব্যাপক পরিচিত ও জনপ্রিয় খেলা। এটি আন্তর্জাতিক ফুটবল ফেডারেশন (ফিফা) কর্তৃক পরিচালিত ক্রীড়ার আনুষ্ঠানিক নাম। কেবলমাত্র মার্কিন যুক্তরাষ্ট্র এবং কানাডায় খেলাটি সকার নামে পরিচিত। এটি দুই দলের মধ্যে খেলা হয়, যার প্রতিটি দলে ১১ জন করে খেলোয়াড় থাকে। একবিংশ শতকে এসে ফুটবল খেলা দুই শতাধিক দেশের ২৫০ মিলিয়নেরও অধিক খেলোয়াড় খেলে থাকেন। এরফলে ফুটবল বিশ্বের সর্বাধিক জনপ্রিয় ও প্রচলিত খেলা হিসেবে স্বীকৃতি পেয়েছে।


title: ত্রিনিদাদ ও টোবাগো

text: নেটবল [ফুটবলের মতন খেলা যাতে পাশ দিতে হয় হাত দিয়ে] এদেশের অন্যতম জনপ্রিয় খেলা। তবে এখন আগের মতন জনপ্রিয় নয়। ১৯৭৯ সালে নেটবল ওয়ার্ল্ড কাপে ত্রিনিদাদ-টোবাগো যুগ্ম বিজেতা, ১৯৮৩ সালে রানার্স আর ১৯৮৭ সালে থার্ড হয়েছিলো। শেষ দুটো ওয়ার্ল্ড কাপে কোনও সাফল্য পায়নি ত্রিনিদাদ-টোবাগো। এই ঘটনা তাদের দেশে নেট বলের পপুলারিটি কমিয়ে দিয়েছে অনেকটাই। বাস্কেট বল আর রাগবি এখানে জনপ্রিয়। এখানে রাগবি ইউনিয়ন গড়ে উঠেছে। আর বাস্কেট বল খেলতে প্রতি বছর হাজার হাজার ছেলেমেয়ে আমেরিকায় চলে যাচ্ছে। সামপ্রতিক কালে আমেরিকার প্রভাবে এখানে বেসবল খেলা জনপ্রিয় হচ্ছে। ১৯৯২ সালে এখানে ত্রিনিদাদ-টোবাগো ন্যাশনাল বেসবল টিম তৈরি হয়েছে যারা আমেরিকায় নিয়মিত খেলতে যায়।


title: ফিফা বিশ্বকাপ

text: বিশ্বের প্রথম আন্তর্জাতিক ফুটবল খেলা হয়েছিল ১৮৭২ সালে স্কটল্যান্ড ও ইংল্যান্ডের মধ্যে। প্রথম আন্তর্জাতিক প্রতিযোগিতা ছিল ১৮৮৪ সালে শুরু হওয়া ব্রিটিশ হোম চ্যাম্পিয়নশিপ। এ সময়ে গ্রেট ব্রিটেন ও আয়ারল্যান্ডের বাইরে ফুটবল খেলা বলতে গেলে অনুষ্ঠিতই হত না। সেই শতাব্দীর শেষের দিকে বিশ্বের অন্যান্য প্রান্তে ফুটবলের জনপ্রিয়তা বৃদ্ধি পেতে থাকে এবং এটিকে ১৯০০, ১৯০৪ ও ১৯০৬ সালের অলিম্পিকে প্রদর্শনী খেলা হিসেবে রাখা হয় তবে এর জন্য কোন পুরস্কার বরাদ্দ ছিল না। ১৯০৮ সালের অলিম্পিকে ফুটবল প্রথম আনুষ্ঠানিক খেলার মর্যাদা পায়। এফএ’র পরিকল্পনা অনুযায়ী এই প্রতিযোগিতা ছিল অপেশাদার খেলোয়াড়দের জন্য এবং এটিকে প্রতিযোগিতার চেয়ে প্রদর্শনী হিসেবেই সন্দেহের দৃষ্টিতে দেখা হত। ১৯০৮ ও ১৯১২ দু’টি অলিম্পিকেই গ্রেট ব্রিটেন (যাদের প্রতিনিধিত্ব করেছিল ইংল্যান্ড জাতীয় অপেশাদার ফুটবল দল) জয়লাভ করে।


title: মার্কিন যুক্তরাষ্ট্রের ফার্স্ট লেডি

text: মার্কিন যুক্তরাষ্ট্রের শুরুর দিকে রাষ্ট্রপতির সহধর্মনীকে বিশেস কোন নামে ডাকা হত না। তবে "লেডি" বা "মিসেস প্রেসিডেন্ট" বা "মিসেস প্রেসিডেন্ট্রেস" নামে ডাকা হত। প্রথম রাষ্ট্রপতি জর্জ ওয়াশিংটনের সহধর্মণীকে "লেডি ওয়াশিংটন" নামে ডাকা হত।


title: মার্কিন রাষ্ট্রপতি নির্বাচন, ২০০৮

text: এই নির্বাচনে অনেক কিছু প্রথম ঘটেছে। এই প্রথম দুজন বর্তমান সিনেটর একে অন্যের বিরুদ্ধে লড়েছেন। এবারই প্রথম কোন আফ্রিকান-মার্কিন প্রার্থী প্রধান রাজনৈতিক দলের পক্ষে প্রতিদ্বন্দ্বিতা করেছেন। পাশাপাশি এর আগে কোন নারী প্রধান রাজনৈতিক দলগুলোর পক্ষে ভাইস-প্রেসিডেন্ট পদে প্রতিদ্বন্দ্বিতা করেনি। এবার সারাহ প্যালিন রিপাবলিকান পার্টির পক্ষে ভাইস-প্রেসিডেন্ট পদে প্রতিদ্বন্দ্বিতা করেছেন। জন ম্যাকেইন নির্বাচিত হলে তিনিই হতেন মার্কিন যুক্তরাষ্ট্রের প্রবীণতম ফার্স্ট-টার্ম প্রেসিডেন্ট। সিনেটর জোসেফ বাইডেন প্রথম রোমান ক্যাথলিক যিনি ভাইস-প্রেসিডেন্ট পদে নির্বাচিত হলেন।


title: বিশ্ব ব্যাংক

text: এ পরিবর্তন যে মানুষটির হাত ধরে হয়েছিল তার নাম রবার্ট ম্যাকনামারা। মার্কিন প্রেসিডেন্ট লিন্ডন বি. জনসন ১৯৬৮ সালে তাকে বিশ্বব্যাংকের প্রেসিডেন্ট হিসেবে নিয়োগ দেন। ম্যাকনামারা যুক্তরাষ্ট্রের প্রতিরক্ষা সচিব ও ফোর্ড মোটর কোম্পানীর প্রেসিডেন্ট থাকাকালে যে অভিজ্ঞতা অর্জন করেছিলেন তা বিশ্বব্যাংক পরিচালনার ক্ষেত্রে প্রয়োগ করেন। বিদ্যালয় ও হাসপাতাল নির্মাণ, সাক্ষরতার হার বৃদ্ধি, কৃষিক্ষেত্রে সংস্কার প্রভৃতি কার্যক্রমে প্রতিষ্ঠানটির সহায়তা পূর্বের যেকোন সময়ের তুলনায় অধিক হারে বৃদ্ধি করেন। তিনি সম্ভাব্য ঋণগ্রহীতা দেশগুলো থেকে তথ্য সংগ্রহের নতুন এক পদ্ধতির প্রচলন করেন। ফলে সংস্থাটির ঋণ প্রদান করার ক্ষমতা দ্রুত বৃদ্ধি পায়। বাড়তি ঋণের সংস্থান করার জন্য ম্যাকনামারা উত্তরাঞ্চলের ব্যাংকগুলোর বিপরীতে অন্য কোন উৎস থেকে পুঁজির সংস্থান করার জন্য ব্যাংকের ট্রেজারার ইউজিন রটবার্গকে নির্দেশ দেন। রটবার্গ বৈশ্বিক বন্ড বাজার ব্যবহার করে ব্যাংকের পুঁজির পরিমাণ বাড়াতে সক্ষম হন।


title: রিপাবলিকান পার্টি (যুক্তরাষ্ট্র)

text: এ পর্যন্ত ১৯ জন প্রেসিডেন্ট রিপাবলিকান দল থেকে নির্বাচিত হয়েছেন যাদের মধ্যে উল্লেখযোগ্য হিসেবে আছেন রিপাবলিকান দল থেকে প্রথম নির্বাচিত হওয়া ১৬ তম মার্কিন রাষ্ট্রপতি অ্যাব্রাহাম লিংকন যিনি ১৮৬১ সাল থেকে ১৮৬৫ সালে আততায়ীর হাতে খুন হওয়ার আগ পর্যন্ত রাষ্ট্রপতি পদে নিয়োজিত ছিলেন। যুক্তরাষ্ট্রের ৪৫ তম প্রেসিডেন্ট হিসেবে রিপাবলিকান দল থেকে ক্ষমতাসীন রাষ্ট্রপতি হিসেবে বর্তমানে আসীন আছেন প্রেসিডেন্ট ডোনাল্ড ট্রাম্প, যিনি ২০১৭ সালের ২০ জানুয়ারী আনুষ্ঠানিকভাবে তাঁর দাপ্তরিক কাজ শুরু করেন।


title: মার্কিন যুক্তরাষ্ট্র জাতীয় ক্রিকেট দল

text:
অষ্টাদশ শতকের শুরুতে ব্রিটিশেরা তেরোটি উপনিবেশে ক্রিকেট খেলোর গোড়াপত্তন করে। অষ্টাদশ শতকে ক্রিকেটের প্রসার শুরু হয়। অসমর্থিত সূত্রে জানা যায়, জর্জ ওয়াশিংটন ক্রিকেটের তুথোড় সমর্থক ছিলেন। আমেরিকার বিপ্লবের সময় ভ্যালি ফোর্জে তাঁর সমর্থকদের নিয়ে কমপক্ষে একটি খেলায় অংশ নিয়েছিলেন। এ প্রসঙ্গে জন অ্যাডামস কংগ্রেসে বক্তব্য রাখেন যে, যদি ক্রিকেট ক্লাবের প্রধানকে ‘প্রেসিডেন্ট’ বলা হয়, তাহলে নতুন দেশের প্রধানকে একই নামে না ডাকার কোন কারণ নেই।
১৮৪৪ সালে মার্কিন যুক্তরাষ্ট্র দল সর্বপ্রথম কানাডার বিপক্ষে আন্তর্জাতিক ক্রিকেট খেলায় অংশ নেয়। নিউইয়র্কের ব্লুমিংড্যাল পার্কের সেন্ট জর্জেস ক্রিকেট ক্লাব মাঠে খেলাটি অনুষ্ঠিত হয়েছিল। এই প্রথম আন্তর্জাতিক খেলায় প্রায় ২০,০০০ দর্শক উপস্থিত হয়েছিলেন ও আধুনিক যুগে অবস্থান করেও দীর্ঘকালীন আন্তর্জাতিক ক্রীড়া প্রতিপক্ষের মর্যাদা লাভ করে আসছে উভয়দল। খেলা থেকে $১২০,০০০ মার্কিন ডলার সংগ্রহ করা হয় যা ২০০৭ সালের সাথে তুলনান্তে $১.৫ মিলিয়ন মার্কিন ডলারের সমান।


title: হেনরি কিসিঞ্জার

text: হেনরি কিসিঞ্জার (; (ইংরেজিতেঃ Henry Kissinger); (জন্মঃ ২৭ মে, ১৯২৩) জার্মান-বংশোদ্ভূত আমেরিকান শিক্ষাবিদ, রাজনৈতিক বিজ্ঞানী, কূটনীতিবিদ এবং ব্যবসায়ী। তাঁর পুরো নাম "হেঞ্জ আলফ্রেড হেনরি কিসিঞ্জার"। মার্কিন যুক্তরাষ্ট্রের জাতীয় নিরাপত্তা পরামর্শক হিসেবে দায়িত্ব পালন করেন। এরপর প্রেসিডেন্ট রিচার্ড নিক্সন এবং প্রেসিডেন্ট জেরাল্ড ফোর্ড সরকারদ্বয়ের প্রতিরক্ষা মন্ত্রী হিসেবেও দায়িত্ব পালন করেছিলেন। মেয়াদ শেষ হলেও অদ্যাবধি অনেক প্রাক্তন রাষ্ট্রপতি এবং বিশ্ব নেতৃবৃন্দের কাছে তার মতবাদ সম্পর্কে বক্তব্য প্রদান করতে দেখা যায়।


title: রিচার্ড ক্যাসি, ব্যারন ক্যাসি

text: রবার্ট মেঞ্জিজ ১৯৩৯ সালে প্রথমবারের মত প্রধানমন্ত্রী হন। তিনি তাঁকে প্রতিদ্বন্দ্বী ভেবে সরবরাহ ও উন্নয়নের অপেক্ষাকৃত কম গরুত্বপূর্ণ পদে সরিয়ে দেন। মেঞ্জিজ তাঁকে  যুক্তরাষ্ট্রে প্রথম অস্ট্রেলিয়ার রাষ্ট্রদূত নিয়োগ করার পর তিনি ১৯৪০ সালে সংসদ থেকে পদত্যাগ করেন। এটি যুদ্ধকালীন আশাপ্রদ প্রস্তাব ছিল কিন্তু তা ঘরোয়া রাজনীতি থেকে ক্যাসিকে চীরতরে সরিয়ে দেয়। যুক্তরাষ্ট্র যখন যুদ্ধে জরিয়ে পড়ে তখন ক্যাসি উয়াসিংটন ডিসি- তে ছিলেন এবং যুক্তরাষ্ট্র এবং অস্ট্রেলিয়ার মধ্যকার দ্বিপাক্ষিক  বন্ধুত্ব স্থাপনের জন্য গুরুত্ব পূর্ণ ভুমিকা পালন করেন। এর ফলে তিনি পাবলিক রিলেশন কাউন্সিলর আর্ল নিউজমের সঙ্গে জড়িয়ে পরেন।


title: জন ফিট্‌জেরাল্ড কেনেডি

text:
জন ফিট্‌জেরাল্ড কেনেডি বা জন এফ. কেনেডি (ইংরেজি: John Fitzgerald Kennedy, বা John F. Kennedy) (মে ২৯, ১৯১৭ – নভেম্বর ২২, ১৯৬৩) মার্কিন যুক্তরাষ্ট্রের ৩৫তম রাষ্ট্রপতি। তিনি JFK নামেও পরিচিত। তিনি ১৯৬১ সাল থেকে ১৯৬৩ সালে নিহত হওয়ার আগে পর্যন্ত রাষ্ট্রপতির দায়িত্ব পালন করেন।
দিতীয় বিশ্বযুদ্ধের সময় তিনি দক্ষিণ প্রশান্ত মহাসাগরে Motor Torpedo Boat PT-109 এর কমান্ডার হিসেবে দায়িত্ব পালন করেন। এরপর তার পিতা, জোসেফ পি. কেনেডি, সিনিয়র, এর উৎসাহ আর সহযোগিতায় তিনি রাজনীতিতে আসেন এবং U.S. House of Representatives এর Massachusetts's 11th congressional district এ ১৯৪৭ থেকে ১৯৫৩ পর্যন্ত ডেমক্রেটদের প্রতিনিধিত্ব করেন। পরবর্তিতে তিনি সিনেটে ১৯৫৩ থেকে ১৯৬০ পর্যন্ত ডেমক্রেটদের প্রতিনিধিত্ব করেন। ১৯৬০ সালের মার্কিন প্রেসিডেন্ট নির্বাচনে তিনি তৎকালিন উপ-রাষ্ট্রপতি এবং রিপাবলিকান প্রাথী রিচার্ড নিক্সনকে পরাজিত করেন। তিনি থিওডর রুজভেল্ডের পর আমেরিকার দিতীয় কনিষ্টতম রাষ্ট্রপতি, বিংশ শতাব্দীতে জন্ম নেয়া প্রথম রাষ্ট্রপতি, এবং সর্বকনিষ্ট নির্বাচিত রাষ্ট্রপতি। কেনেডি প্রথম ও একমাত্র ক্যাথলিক এবং প্রথম আইরিশ আমেরিকান রাষ্ট্রপতি। কেনেডি একমাত্র আমেরিকান রাষ্ট্রপতি যিনি পুলিৎজার পুরস্কার জিতেছেন।
১৯৬৩ সালের ২২ নভেম্বর কেনেডি আততায়ীর গুলিতে নিহত হন। লি হার্ভি অসওয়াল্ডকে এই ঘটনার জন্য অভি্যুক্ত করা হয়। কিন্তু তার বিচার হয়নি কারণ দুইদিন পরেই জ্যাক রুবি নামক একজনের গুলিতে হার্ভি নিহত হয়। এফবিআই, ওয়ারেন কমিশন এবং হাউস সিলেক্ট কমিটি তদন্ত অনুসারে অসওয়াল্ডই ছিল কেনেডির আততায়ী।


title: আব্রাহাম লিংকন

text: আব্রাহাম লিংকন (ইংরেজি: Abraham Lincoln "এইব্রাহ্যাম্ লিংকন্") (জন্ম: ১২ ফেব্রুয়ারি, ১৮০৯ - মৃত্যু: ১৫ এপ্রিল, ১৮৬৫) মার্কিন যুক্তরাষ্ট্রের ১৬তম রাষ্ট্রপতি। তিনি রিপাবলিকান পার্টির প্রথম রাষ্ট্রপতি, এবং ১৮৬১ হতে ১৮৬৫ খ্রীস্টাব্দ পর্যন্ত ক্ষমতায় অধিষ্ঠিত ছিলেন। দাস প্রথার চরম বিরোধী লিংকন ১৮৬০ সালে রিপাবলিকান পার্টির প্রার্থী হিসাবে রাষ্ট্রপতি নির্বাচিত হন। ১৮৬৩ সালে তিনি মার্কিন যুক্তরাষ্ট্রের দাস প্রথার অবসান ঘটান এবং মুক্তি ঘোষণা () এর মাধ্যমে দাসদের মুক্ত করে দেন। দাস প্রথাকে কেন্দ্র করে মার্কিন যুক্তরাষ্ট্রের গৃহযুদ্ধের সময় তিনি উত্তরাঞ্চলীয় ইউনিয়ন বাহিনীর নেতৃত্ব দেন, এবং দক্ষিণের কনফেডারেট জোটকে পরাজিত করেন। জন উইল্‌ক্‌স বুথ নামক আততায়ীর হাতে তিনি ১৮৬৫ খ্রীস্টাব্দের ১৫ এপ্রিল গুলিবিদ্ধ ও নিহত হন।


title: কার্ল মার্ক্স

text: "ডাস কাপিটাল" প্রকাশে একটু দেরী হয়, কারণ মার্ক্স তখন প্রথম আন্তর্জাতিক এর কাজ নিয়ে ব্যস্ত। ১৮৬৪ সালে মূল জেনারেল কাউন্সিলে নির্বাচিত হন। কাউন্সিলের সদস্য হিসেবে ইন্টারন্যাশনাল-এর প্রথম বার্ষিক সভার প্রস্তুতি গ্রহণ এবং মিখাইল বাকুনিন (১৮১৪-১৮৬৭) এর অ্যানার্কিস্ট দলের সাথে অন্তর্ঘাতী বিরোধে নেতৃত্ব দানের দায়িত্ব তার উপরই পড়ে। এই বিরোধে তিনি জয়ী হন, কিন্তু ১৮৭২ সালে তারই সমর্থনে জেনারেল কাউন্সিলের সভাস্থল লন্ডন থেকে নিউ ইয়র্কে সরিয়ে নেয়ার কারণে ইন্টারন্যাশনালের পতন ত্বরান্বিত হয়। ইন্টারন্যাশনালের সবচেয়ে বড় সাফল্য ছিল ১৮৭১ সালের প্যারিস কমিউন। এই কমিউনের মাধ্যমে প্যারিসের বিপ্লবীরা ফরাসি সরকারের বিরোধিতা করে দুই মাস শহরের নিয়ন্ত্রণ ধরে রাখে, অবশেষে রক্তাক্ত সংঘর্ষের মাধ্যমে সরকার পুনরায় নেতৃত্ব নিয়ে নেয়। মার্ক্স তার "দ্য সিভিল ওয়ার ইন ফ্রান্স" রচনায় কমিউনকে সমর্থন করেছিলেন।


title: ঢাকার ইতিহাস

text: দিল্লীর প্রথম স্বাধীন সুলতান হলেন কুতুবউদ্দীন আইবেক এবং তার মাধ্যমে ১২০৬ সালে দিল্লি সালতানাতের শুরু হয়। ১৫২৬ সাল পর্যন্ত ৩২০ বছর দিল্লি সালতানাত স্হায়ী ছিল। কুতুবুদ্দিন আইবেক মুহম্মদ ঘুরির একজন কৃতদাস। তিনি মুদম্মদ ঘুরির অনুমতিক্রমে ভারত বিজয়ের পর দিল্লিতে মুসলিম শাসন শুরু করে। দিল্লি সালতানাতে ৪ টি বংশ উল্লেখযোগ্য ছিল: দাস বংশ, খিলজী বংল, তুঘলক বংশ, লোদী বংশ। দাসবংশের প্রতিষ্ঠাতা কুতুবউদ্দীন আইবেক তবে প্রকৃত প্রতিষ্ঠাতা বলা হয় সুলতান ইলতুতমিশকে।দিল্লির সিংহাসনে প্রথম মুসলিম নারী হলেন সুলতানা রাজিয়া। ভারতীয় উপমহাদেশে খিলজী বংশের সূচনা করেন ইখতিয়ার উদ্দীন মুহাম্মদ বিন বখতিয়ার খিলজী। তুঘলক বংশের প্রথম শাসকের নাম গিয়াস উদ্দীন। দিল্লী থেকে রাজধানী দেবগিরিতে স্থানান্তর করেন মুহাম্মদ বিন তুঘলক এবং তার আমলে মরক্কোর পরিব্রাজক ইবনে বতুতা ভারতবর্ষে আগমন করেন, তার বিখ্যাত গ্রন্থের নাম কিতাবুল রেহলা বা সফরনামা। লোদী বংশের প্রতিষ্ঠাতা খিজির খান এবং শেষ সুলতান ইব্রাহীম লোদী। দিল্লীর সালতানাতের পতন হয় পানিপথের প্রথম যুদ্ধে(১৫২৬ সালে)। এ যুদ্ধ সংগঠিত হয় ইব্রাহীম লোদী ও সম্রাট বাবরের মধ্যে এবং যুদ্ধে সম্রাট বাবর জয়লাভ করে।


title: দিল্লি

text: বাবর ছিলেন চেঙ্গিস খান ও তৈমুর লঙের বংশধর। তাঁর আদি নিবাস ছিল অধুনা উজবেকিস্তানের ফারগানা উপত্যকা। ১৫২৬ সালে তিনি ভারত আক্রমণ করেন এবং পানিপতের প্রথম যুদ্ধে সর্বশেষ লোদি সুলতানকে পরাজিত করে মুঘল সাম্রাজ্য প্রতিষ্ঠা করেন। এই সাম্রাজ্য দিল্লি ও আগ্রা থেকে ভারত শাসন করত। মুঘল রাজবংশ তিনশো বছরেরও বেশি সময় দিল্লি শাসন করেছিল। মাঝে ষোলো বছর (১৫৪০-১৫৫৬ খ্রিস্টাব্দ) শের শাহ সুরি ও হিমু দিল্লি শাসন করেছিলেন। ১৫৫৩ সালে হিন্দু রাজা হিমু মুঘল সম্রাট হুমায়ুনের বাহিনীকে আগ্রা ও দিল্লিতে পরাজিত করে দিল্লির সিংহাসনে আরোহণ করেন। যদিও ১৫৫৬ সালে আকবর পানিপতের দ্বিতীয় যুদ্ধে হিমুর বাহিনীকে পরাজিত করে মুঘল শাসন পুনঃপ্রতিষ্ঠা করেন। শাহজাহান দিল্লির সপ্তম শহরটি নির্মাণ করেন। এই শহরটির নামকরণ করা হয়েছিল শাহজাহানাবাদ ১৬৩৮ সাল পর্যন্ত এটিই ছিল মুঘল সাম্রাজ্যের রাজধানী। এই শহরটি এখন ‘পুরনো শহর’ বা ‘পুরনো দিল্লি’ নামে পরিচিত।